**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 10 ДУГААР САРЫН 27-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ТОВЬЁГ**

|  |  |  |
| --- | --- | --- |
| **№** | **Баримтын агуулга** | Хуудас |
| **1.** | **Хуралдааны товч тэмдэглэл:** | 1-10 |
| **2.** | **Хуралдааны дэлгэрэнгүй тэмдэглэл** | 11-64 |
|  | *1.Хуульчийн эрх зүйн байдлын тухай хуулийн төсөлтэй хамт өргөн мэдүүлсэн* ***Монгол Улсын Ерөнхийлөгчийн тухай хуульд өөрчлөлт оруулах тухай хуулийн төсө****л /Засгийн газар 2021.05.12-ны өдөр өргөн мэдүүлсэн,* ***эцсийн хэлэлцүүлэг****/* | 12-12 |
|  | *2.****“Хүний эрхийн дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төсөл*** | 12-15 |
|  | *3.****Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслүүд*** */Засгийн газар 2021.09.30-ны өдөр өргөн мэдүүлсэн,* ***хоёр дахь хэлэлцүүлэг****, санал, дүгнэлтээ Төсвийн байнгын хороонд хүргүүлнэ/* | 15-50 |
|  | *4.****Монгол Улсын Үндсэн хуулийн цэцийн 2021 оны 07 дугаар дүгнэлт*** | 50-56 |
|  | *5.****Байнгын хорооны тогтоолын төсөл /****Шүүхийн ерөнхий зөвлөл болон шүүхийн сахилгын хорооны шүүгч бус гишүүнд нэр дэвшигчидтэй хийх томилгооны сонсголын товыг тогтоох тухай****/*** | 56-63 |
|  | *6.* ***Шүүхийн шийдвэр гүйцэтгэх тухай хуульд нэмэлт оруулах тухай хуулийн төсөл*** */Улсын Их Хурлын гишүүн С.Чинзориг нарын 4 гишүүн 2021.05.14-ний өдөр өргөн мэдүүлсэн,* ***анхны хэлэлцүүлэг****/* | 64 |

***Монгол Улсын Их Хурлын 2021 оны намрын ээлжит чуулганы***

***Хууль зүйн байнгын хорооны 10 дугаар сарын 27-ны өдөр***

***/Лхагва гараг/-ийн хуралдааны товч тэмдэглэл***

Хууль зүйн байнгын хорооны дарга С.Бямбацогт ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 11 гишүүн хүрэлцэн ирж, 57.9 хувийн ирцтэйгээр хуралдаан 12 цаг 21 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Н.Алтанхуяг, Б.Энх-Амгалан.*

***Нэг****.****Хуульчийн эрх зүйн байдлын тухай хуулийн төсөлтэй хамт өргөн мэдүүлсэн******Монгол Улсын Ерөнхийлөгчийн тухай хуульд өөрчлөлт оруулах тухай хуулийн төсө****л /Засгийн газар 2021.05.12-ны өдөр өргөн мэдүүлсэн,* ***эцсийн хэлэлцүүлэг****/*

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Хонгорзул, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

Төслийн эцсийн хэлэлцүүлэгтэй холбогдуулан Улсын Их Хурлын гишүүдээс асуулт, санал гараагүй болно.

Байнгын хорооноос гарах танилцуулгыг Улсын Их Хурлын гишүүн Ш.Адьшаа Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 12 цаг 30 минутад хэлэлцэж дуусав.*

***Хоёр.“Хүний эрхийн дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Хонгорзул, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

Байнгын хорооны дарга С.Бямбацогт “Хүний эрхийн дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төслийг танилцуулав.

Төсөлтэй холбогдуулан Улсын Их Хурлын гишүүн Ц.Мөнхцэцэг, Д.Ганбат нарын тавьсан асуултад Улсын Их Хурлын гишүүн Ж.Сүхбаатар хариулж, тайлбар хийв.

**С.Бямбацогт:** “Хүний эрхийн дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төслийг дэмжье гэсэн санал хураалт явуулъя.

Зөвшөөрсөн: 11

Татгалзсан: 1

Бүгд: 12

91.7 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ц.Мөнхцэцэг Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 12 цаг 41 минутад хэлэлцэж дуусав.*

***Гурав.Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслүүд*** */Засгийн газар 2021.09.30-ны өдөр өргөн мэдүүлсэн,* ***хоёр дахь хэлэлцүүлэг****, санал, дүгнэлтээ Төсвийн байнгын хороонд хүргүүлнэ/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Улсын Их Хурлын гишүүн, Хууль зүй, дотоод хэргий сайд Х.Нямбаатар, Улсын Их Хурлын гишүүн, Цагаатгах ажлыг удирдан зохион байгуулах Улсын комиссын дарга С.Одонтуяа, Сангийн дэд сайд С.Мөнгөнчимэг, Монгол Улсын Ерөнхий аудитор Д.Занданбат, Үндэсний аудитын газрын Аудитын нэгдүгээр газрын захирал, тэргүүлэх аудитор Ц.Энхжавхлан, Аудитын хоёрдугаар газрын захирал, тэргүүлэх аудитор Ц.Наранчимэг, Аудитын нэгдүгээр газрын ахлах аудитор Б.Хишигтогтох, Сангийн яамны Төсвийн хөрөнгө оруулалтын газрын дарга Г.Түвдэндорж, мөн яамны Хөгжлийн санхүүжилтийн газрын дарга И.Батхүү, Төсвийн нэгтгэлийн хэлтсийн дарга Г.Золбоо, Төсвийн зарлагын хэлтсийн дарга М.Санжаадорж, Төсвийн орлогын хэлтсийн дарга Б.Тэлмүүн, Санхүүгийн хөрөнгө удирдлагын хэлтсийн дарга С.Тулга, Өрийн удирдлагын хэлтсийн дарга Б.Одонтуяа, Макро эдийн засгийн бодлогын хэлтсийн дарга Ж.Ганбаяр, Хууль зүй, дотоод хэргийн яамны Төрийн нарийн бичгийн дарга Б.Баасандорж, мөн яамны Санхүү хөрөнгө оруулалтын газрын дарга Л.Хосбаяр, Мэдээллийн технологийн газрын дарга Д.Ган-Эрдэнэ, Шүүхийн ерөнхий зөвлөлийн дарга Э.Батбаяр, мөн зөвлөлийн Санхүү, хөрөнгө оруулалтын газрын дарга Б.Цогбадрах, Улсын ерөнхий прокурорын орлогч М.Чинбат, Улсын ерөнхий прокурорын газрын Хэрэг эрхлэх газрын дарга Д.Цогтбаатар, Хүний эрхийн Үндэсний Комиссын даргын албан үүргийг түр орлон гүйцэтгэгч Ж.Хунан, Цагдаагийн ерөнхий гарын дарга Ж.Болд, Хил хамгаалах ерөнхий газрын дарга, Х.Лхагвасүрэн, Шүүхийн шийдвэр гүйцэтгэх ерөнхий газрын дарга Д.Загджав, мөн газрын Санхүү, үйлчилгээ хөрөнгө оруулалтын газрын дарга С.Батбямба, Үндсэн хуулийн цэцийн Тамгын газрын дарга Д.Баянбилэг, Улсын дээд шүүхийн Тамгын газрын дарга С.Амардэлгэр, Авлигатай тэмцэх газрын Тамгын газрын дарга З.Баасанням, Цагаатгах ажлыг удирдан зохион байгуулах Улсын комиссын Ажлын албаны дарга Л.Очирсүрэн, Оюуны өмчийн газрын дарга Г.Элбэгсайхан, Улсын бүртгэлийн ерөнхий газрын дарга Д.Дэлгэрсайхан, Гадаадын иргэн, харьяатын газрын дарга Н.Ууганбаяр, Архивын ерөнхий газрын дарга С.Энхбаатар, Шүүхийн шинжилгээний үндэсний хүрээлэнгийн захирал Д.Ядамдорж, Дотоод хэргийн их сургуулийн захирал П.Батбаатар, Төрийн тусгай албан хаагчдын нэгдсэн эмнэлгийн захирал Х.Бат-Ирээдүй, Хууль зүйн туслалцааны төвийн захирал А.Оюунчимэг нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Бад.Баярмаа, Б.Баярсайхан, Б.Хонгорзул, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг, Хяналт шалгалт, үнэлгээний газрын Төсвийн хяналт, шинжилгээний хэлтсийн ахлах зөвлөх Ш.Батцэнгэл, референт Ц.Отгонбаатар нар байлцав.

Төсвийн төслийн танилцуулгыг Сангийн сайд Б.Жавхлан, Монгол Улсын 2022 оны төсвийн төслийн талаарх аудитын дүгнэлтийг Монгол Улсын Ерөнхий аудитор Д.Занданбат нар танилцуулав.

Танилцуулга болон аудитын дүгнэлттэй холбогдуулан Улсын Их Хурлын гишүүн Ш.Адьшаа, Ц.Мөнхцэцэг, Ж.Сүхбаатар, Б.Пүрэвдорж, Д.Ганбат, Ц.Сандаг-Очир, С.Бямбацогт, Д.Цогтбаатар, Б.Энхбаяр нарын тавьсан асуултад Сангийн сайд Б.Жавхлан, Хууль зүй, дотоод хэргийн сайд Х.Нямбаатар, Цагаатгах ажлыг удирдан зохион байгуулах Улсын комиссын дарга С.Одонтуяа, Монгол Улсын Ерөнхий аудитор Д.Занданбат, Шүүхийн ерөнхий зөвлөлийн дарга Э.Батбаяр, Хүний эрхийн Үндэсний Комиссын даргын албан үүргийг түр орлон гүйцэтгэгч Ж.Хунан, Цагдаагийн ерөнхий гарын дарга Ж.Болд, Улсын дээд шүүхийн Тамгын газрын дарга С.Амардэлгэр нар хариулж, тайлбар хийв.

**С.Бямбацогт:** Байнгын хорооны гишүүдийн саналаар Хүний эрхийн Үндэсний комисс, Шүүхийн ерөнхий зөвлөл, Шүүхийн сахилгын хороо, Улсын дээд шүүхийн 2022 оны хөрөнгө оруулалт, урсгал зардлын асуудлыг нэмэгдүүлэх нь зүйтэй гэсэн саналаар агуулгаар нь санал хураалт явуулая.

Зөвшөөрсөн: 11

Татгалзсан: 3

Бүгд: 14

78.6 хувийн саналаар дэмжигдлээ.

Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслүүдийн талаар Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалт явуулав.

**С.Бямбацогт:** 1.Улсын Их Хурлын гишүүн Ш.Адьшаагийн гаргасан, Төслийн 2 дугаар хавсралтын VIII.1.1.Бээжин дэх элчин сайдын яамны Монголын соёл мэдээллийн төвийн барилга гэсэн төсөл, арга хэмжээний санхүүжих дүнг 750.0 сая төгрөгөөр бууруулж, Хүний эрхийн Үндэсний Комиссын хүний эрхийг хамгаалагч болон эрүү шүүлтээс урьдчилан сэргийлэх гишүүн, түүний бүрэн эрхийг хэрэгжүүлэх нэгжийн үйл ажиллагааны зардлыг 750.0 сая төгрөгөөр нэмэгдүүлэх гэсэн саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 9

Бүгд: 14

35.7 хувийн саналаар дэмжигдсэнгүй.

Улсын Их Хурлын гишүүн Ш.Адьшаагийн “дэмжсэн” санал техникийн саатлын улмаас “эсрэг” гарсан тул санал хураалтыг хүчингүй болгож дахин санал хураалт явуулах горимын санал гаргав.

**С.Бямбацогт:** Улсын Их Хурлын гишүүн Ш.Адьшаагийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 8

Бүгд: 14

42.9 хувийн саналаар горимын санал дэмжигдсэнгүй.

2.Улсын Их Хурлын гишүүн Л.Мөнхбаатарын гаргасан, Төслийн 2 дугаар хавсралтын X.4.1.5 Хилийн анги шинээр байгуулах /Хөвсгөл, Баянзүрх сум/ төсөл, арга хэмжээ гэснийг, Хилийн анги шинээр байгуулах /Хөвсгөл, Цагаан-Уул сум/ гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 6

Бүгд: 14

57.1 хувийн саналаар дэмжигдлээ.

3.Улсын Их Хурлын гишүүн Б.Пүрэвдоржийн гаргасан, Төслийн 2 дугаар хавсралтын XIV.1.5 Байгалийн түүхийн музейн барилга /Улаанбаатар, Хан-Уул дүүрэг/ гэсэн төсөл, арга хэмжээний санхүүжих дүнг 5,000.0 сая төгрөгөөр бууруулж, төслийн 3 дугаар хавсралтад I.1.1.3.Баянхонгор-Алтай чиглэлийн 126.7 км хатуу хучилттай авто зам гэсэн төсөл, арга хэмжээний эргэн төлөлтийг 15,000.0 сая төгрөгөөр бууруулж, Хууль зүй, дотоод хэргийн сайдын багцын урсгал зардлын цалин, хөлс болон нэмэгдэл урамшуулал гэсэн зардлыг 20,000.0 сая төгрөгөөр нэмэгдүүлэх гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 8

Бүгд: 14

42.9 хувийн саналаар дэмжигдсэнгүй.

4.Улсын Их Хурлын гишүүн Б.Жаргалмаагийн гаргасан, Төслийн 2 дугаар хавсралтын X.3.1.2. Улсын бүртгэлийн хэлтэс, архивын тасгийн байр /Баян-Өлгий, Өлгий сум/ гэсэн төсөл, арга хэмжээний 2022 онд санхүүжих дүнг 340.0 сая төгрөг, X.3.1.3. Улсын бүртгэлийн хэлтэс, архивын тасгийн барилга /Ховд, Жаргалант сум/ гэсэн төсөл, арга хэмжээний 2022 онд санхүүжих дүнг 300.0 сая төгрөг, X.4.1.2. Хил хамгаалах ерөнхий газрын өргөтгөл, Шуурхай удирдлагын төв, Хилийн цэргийн төв, архивын барилга /Улаанбаатар, Баянзүрх дүүрэг/ гэсэн төсөл, арга хэмжээний 2022 онд санхүүжих дүнг 250.0 сая төгрөг, X.4.1.5. Хилийн анги шинээр байгуулах /Хөвсгөл, Баянзүрх сум/ гэсэн төсөл, арга хэмжээний 2022 онд санхүүжих дүнг 400.0 сая төгрөгөөр тус тус бууруулж, Цагдаагийн газрын барилга /Архангай, Эрдэнэбулган сум/, хэрэгжих хугацаа 2022-2023 он, төсөвт өртөг 5,400.0 сая төгрөг, 2022 онд санхүүжих дүн 1,290.0 сая төгрөг гэж шинээр нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 7

Бүгд: 14

50.0 хувийн саналаар дэмжигдсэнгүй.

Улсын Их Хурлын гишүүн Х.Нямбаатарын “дэмжсэн” санал техникийн саатлын улмаас “эсрэг” гарсан тул санал хураалтыг хүчингүй болгож, дахин санал хураалт явуулах горимын санал гаргав.

**С.Бямбацогт:** Улсын Их Хурлын гишүүн Х.Нямбаатарын гаргасан горимын саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 3

Бүгд: 13

76.9 хувийн саналаар горимын санал дэмжигдлээ.

**С.Бямбацогт:** Улсын Их Хурлын гишүүн Б.Жаргалмаагийн гаргасан саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 6

Бүгд: 12

50.0 хувийн саналаар дэмжигдсэнгүй.

Улсын Их Хурлын гишүүн Ц.Сандаг-Очирын “дэмжсэн” санал техникийн саатлын улмаас “эсрэг” гарсан тул санал хураалтыг хүчингүй болгож, дахин санал хураалт явуулах горимын санал гаргав.

**С.Бямбацогт:** Улсын Их Хурлын гишүүн Ц.Сандаг-Очирын гаргасан горимын саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 1

Бүгд: 12

91.7 хувийн саналаар горимын санал дэмжигдлээ.

**С.Бямбацогт:** Улсын Их Хурлын гишүүн Б.Жаргалмаагийн гаргасан саналыг дэмжье гэсэн санал хураалтыг дахин явуулъя.

Зөвшөөрсөн: 10

Татгалзсан: 2

Бүгд: 12

83.3 хувийн саналаар дэмжигдлээ.

5.Улсын Их Хурлын гишүүн Б.Жаргалмаагийн гаргасан, Төслийн 2 дугаар хавсралтын X.4.3.1.Улсын хил хамгаалалтын зориулалтын инженерийн байгууламжийн шинэчлэлт /Улсын хэмжээнд/ гэсэн төсөл, арга хэмжээний 2022 онд санхүүжих дүнг 700.0 сая төгрөгөөр бууруулж, Сум дундын цагдаагийн хэлтсийн барилга /Сэлэнгэ, Сайхан сум/, хэрэгжих хугацаа 2022-2023 он, төсөвт өртөг 2,309.0 сая төгрөг, 2022 онд санхүүжих дүн 700.0 сая төгрөг гэсэн төсөл, арга хэмжээг шинээр нэмж тусгах гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 6

Бүгд: 12

50.0 хувийн саналаар дэмжигдсэнгүй.

6.Улсын Их Хурлын гишүүн Б.Жаргалмаагийн гаргасан, Төслийн 2 дугаар хавсралтын X.4.2.2. Хилийн 0306 дугаар ангийн бага хүрээ салбарын их засвар /Дорнод, Матад сум/, хэрэгжих хугацаа 2022-2022 он гэсэн төсөл, арга хэмжээний санхүүжих дүнг 510.1 сая төгрөгөөр, X.4.2.3.Хилийн 0287 дугаар ангийн заставын барилгын их засвар /Хэнтий, Дадал сум/, хэрэгжих хугацаа 2022-2022 он гэсэн төсөл, арга хэмжээний санхүүжих дүнг 510.0 сая төгрөгөөр, X.5.2.1.Хууль зүй, дотоод хэргийн салбарын их засвар /Улсын хэмжээнд/, хэрэгжих хугацаа 2022-2022 он гэсэн төсөл, арга хэмжээний санхүүжих дүнг 3,779.9 сая төгрөгөөр, Хууль зүй, дотоод хэргийн сайдын багцын 2022 оны урсгал зардлыг 2,000.0 сая төгрөгөөр тус тус бууруулж, Хилийн 0200 дугаар ангид нисдэг онгоц худалдан авах /Улаанбаатар, Баянзүрх дүүрэг/, хэрэгжих хугацаа 2022-2022 он, төсөвт өртөг 6,800.0 сая төгрөг, санхүүжих дүн 6,800.0 сая төгрөг гэсэн төсөл арга хэмжээг шинээр нэмж тусгах гэсэн саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 1

Бүгд: 12

91.7 хувийн саналаар дэмжигдлээ.

7.Улсын Их Хурлын гишүүн Б.Жаргалмаагийн гаргасан, Төслийн 2 дугаар хавсралтын X.5.2.1.Хууль зүй, дотоод хэргийн салбарын их засвар /Улсын хэмжээнд/, хэрэгжих хугацаа 2022-2022 он гэсэн төсөл, арга хэмжээний санхүүжих дүнг 1,569.5 сая төгрөгөөр бууруулж, X.6.1.4.Цагдаагийн хэлтсийн барилга /Сүхбаатар, Баруун-Урт сум/ гэсэн төсөл, арга хэмжээний санхүүжих дүнг 1,569.5 сая төгрөгөөр нэмэгдүүлж, төсөл, арга хэмжээний хэрэгжих хугацааг 2021-2022 гэж, төсөвт өртгийг 3,666.4 сая төгрөг, 2022 онд санхүүжих дүнг 2,617,9 сая төгрөг гэж тус тус өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 2

Бүгд: 12

83.3 хувийн саналаар дэмжигдлээ.

8.Улсын Их Хурлын гишүүн Ц.Мөнхцэцэг, Д.Цогтбаатар нарын гаргасан, Төслийн Боловсрол, шинжлэх ухааны сайдын урсгал зардлыг 1,995.3 сая төгрөгөөр бууруулж, Хүний эрхийн Үндэсний Комиссын даргын 2022 оны урсгал зардлыг 1,664.6 сая төгрөгөөр нэмэгдүүлж, Хүний эрхийн Үндэсний Комиссын тоног төхөөрөмж /Улаанбаатар, Чингэлтэй дүүрэг/, хэрэгжих хугацаа 2022-2022 он, төсөвт өртөг 330.7 сая төгрөг, санхүүжих дүн 330.7 сая төгрөг гэсэн төсөл, арга хэмжээг шинээр нэмж тусгах гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 4

Бүгд: 13

69.2 хувийн саналаар дэмжигдлээ.

9.Улсын Их Хурлын гишүүн С.Бямбацогтын гаргасан, Төслийн Боловсрол, шинжлэх ухааны сайдын урсгал зардлыг 1,088.6 сая төгрөгөөр бууруулж, Улсын дээд шүүхийн тоног төхөөрөмж /Улаанбаатар, Чингэлтэй дүүрэг/, хэрэгжих хугацаа 2022-2022 он, төсөв өртөг 1,088.6 сая төгрөг, санхүүжих дүн 1,088.6 сая төгрөг гэсэн төсөл, арга хэмжээг шинээр нэмж тусгах гэсэн саналыг дэмжье гэсэн санал хураалт явуулъя.

Зөвшөөрсөн : 10

Татгалзсан: 3

Бүгд: 13

76.9 хувийн саналаар дэмжигдлээ.

10.Улсын Их Хурлын гишүүн С.Бямбацогтын гаргасан, Төслийн Боловсрол, шинжлэх ухааны сайдын урсгал зардлыг 2 тэрбум 500 сая төгрөгөөр бууруулж, Шүүхийн сахилгын хорооны үйл ажиллагааны урсгал зардлыг 1 тэрбум 738 сая төгрөгөөр, хөрөнгийн зардлыг 794 сая төгрөгөөр тус тус нэмэгдүүлэх гэсэн саналыг дэмжье гэсэн санал хураалт явуулъя.

Зөвшөөрсөн : 11

Татгалзсан: 2

Бүгд: 13

84.6 хувийн саналаар дэмжигдлээ.

Зарчмын зөрүүтэй саналын томьёоллоор санал хурааж дууслаа.

Байнгын хорооноос гарах санал, дүгнэлтийг Улсын Их Хурлын гишүүн Ш.Раднаасэд Төсвийн байнгын хорооны хуралдаанд танилцуулахаар тогтов.

*Уг асуудлыг 15 цаг 14 минутад хэлэлцэж дуусав.*

***Дөрөв.Монгол Улсын Үндсэн хуулийн цэцийн 2021 оны 07 дугаар дүгнэлт***

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Хонгорзул, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

Улсын Их Хурлын итгэмжлэгдсэн төлөөлөгч, Улсын Их Хурлын гишүүн Б.Энхбаяр Монгол Улсын Үндсэн хуулийн цэцийн 2021 оны 07 дугаар дүгнэлтийг танилцуулав.

Монгол Улсын Үндсэн хуулийн цэцийн 2021 оны 07 дугаар дүгнэлттэй холбогдуулан Улсын Их Хурлын гишүүн Ш.Раднаасэд, Д.Цогтбаатар нарын тавьсан асуултад Улсын Их Хурлын итгэмжлэгдсэн төлөөлөгч, Улсын Их Хурлын гишүүн Б.Энхбаяр хариулж, тайлбар хийв.

**С.Бямбацогт:** 1.“Эрүүгийн хэрэг хянан шийдвэрлэх тухай хуулийн 33.3 дугаар зүйлийн 2 дахь хэсэгт “Хэргийг прокурорт буцаасан шийдвэрийг прокурор, яллагдагч, түүний хууль ёсны төлөөлөгч, өмгөөлөгч эс зөвшөөрвөл уг шийдвэрийг хүлээн авснаас хойш ажлын 5 өдөрт багтаан эсэргүүцэл бичих, гомдол гаргах эрхтэй.” гэж заасан нь Монгол Улсын Үндсэн хуулийн Арван дөрөвдүгээр зүйлийн 1 дэх хэсгийн “Монгол Улсад хууль ёсоор оршин суугаа хүн бүр хууль, шүүхийн өмнө эрх тэгш байна.” гэж заасныг зөрчсөн байна.” гэсэн Үндсэн хуулийн цэцийн 2021 оны 07 дугаар дүгнэлтийг хүлээн зөвшөөрөх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 3

Бүгд: 12

75.0 хувийн саналаар дэмжигдлээ.

2.“Эрүүгийн хэрэг хянан шийдвэрлэх тухай хуулийн 33.3 дугаар зүйлийн 2 дахь хэсэгт “Хэргийг прокурорт буцаасан шийдвэрийг прокурор, яллагдагч, түүний хууль ёсны төлөөлөгч, өмгөөлөгч эс зөвшөөрвөл уг шийдвэрийг хүлээн авснаас хойш ажлын 5 өдөрт багтаан эсэргүүцэл бичих, гомдол гаргах эрхтэй.” гэж заасан нь Монгол Улсын Үндсэн хуулийн Арван зургаадугаар зүйлийн 14 дэх заалтын “ ... шударга шүүхээр шүүлгэх, ... эрхтэй. ...” гэж заасныг зөрчсөн байна.” гэсэн Үндсэн хуулийн цэцийн 2021 оны 07 дугаар дүгнэлтийг хүлээн зөвшөөрөх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 5

Бүгд: 12

58.3 хувийн саналаар дэмжигдлээ.

3.“Эрүүгийн хэрэг хянан шийдвэрлэх тухай хуулийн 33.3 дугаар зүйлийн 2 дахь хэсэгт “Хэргийг прокурорт буцаасан шийдвэрийг прокурор, яллагдагч, түүний хууль ёсны төлөөлөгч, өмгөөлөгч эс зөвшөөрвөл уг шийдвэрийг хүлээн авснаас хойш ажлын 5 өдөрт багтаан эсэргүүцэл бичих, гомдол гаргах эрхтэй.” гэж заасан нь Монгол Улсын Үндсэн хуулийн Арван есдүгээр зүйлийн 1 дэх хэсгийн “Төрөөс хүний эрх, эрх чөлөөг хангахуйц ... хууль зүйн ... баталгааг бүрдүүлэх ... үүргийг иргэнийхээ өмнө хариуцна.” гэж заасныг зөрчсөн байна.” гэсэн Үндсэн хуулийн цэцийн 2021 оны 07 дугаар дүгнэлтийг хүлээн зөвшөөрөх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 3

Бүгд: 12

75.0 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Б.Энхбаяр Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 15 цаг 41 минутад хэлэлцэж дуусав.*

***Тав.Байнгын хорооны тогтоолын төсөл /****Шүүхийн ерөнхий зөвлөл болон шүүхийн сахилгын хорооны шүүгч бус гишүүнд нэр дэвшигчидтэй хийх томилгооны сонсголын товыг тогтоох тухай****/***

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Хонгорзул, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

Байнгын хорооны дарга С.Бямбацогт “Томилгооны сонсголын тов, ажиглагчийн тоог тогтоох тухай” Байнгын хорооны тогтоолын төслийг танилцуулав.

Төсөлтэй холбогдуулан Улсын Их Хурлын гишүүн Д.Ганбат, Ж.Сүхбаатар, Ц.Мөнх-Оргил, Б.Энхбаяр, Ш.Раднаасэд нарын тавьсан асуултад Байнгын хорооны дарга С.Бямбацогт хариулж, тайлбар хийв.

**С.Бямбацогт**: “Томилгооны сонсголын тов, ажиглагчийн тоог тогтоох тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 8

Татгалзсан: 5

Бүгд: 13

61.5 хувийн саналаар Байнгын хорооны тогтоол батлагдлаа.

Улсын Их Хурлын гишүүн Х.Нямбаатар Шүүхийн шийдвэр гүйцэтгэх тухай хуульд нэмэлт оруулах тухай хуулийн төслийн анхны хэлэлцүүлгийг хэлэлцүүлэх горимын санал гаргав.

**С.Бямбацогт:** Улсын Их Хурлын гишүүн Х.Нямбаатарын гаргасан горимын саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 5

Бүгд: 13

61.5 хувийн саналаар горимын санал дэмжигдсэн тул уг асуудлыг хэлэлцэхээр тогтов.

***Зургаа.Шүүхийн шийдвэр гүйцэтгэх тухай хуульд нэмэлт оруулах тухай хуулийн төсөл*** */Улсын Их Хурлын гишүүн С.Чинзориг нарын 4 гишүүн 2021.05.14-ний өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Шүүхийн шийдвэр гүйцэтгэх ерөнхий газрын дарга Д.Загджав, мөн газрын Санхүү, үйлчилгээ хөрөнгө оруулалтын газрын дарга С.Батбямба, Хууль тогтоомж, дотоод ажлын хэлтсийн дарга Ц.Очгэрэл нар оролцов**.**

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Шүүхийн шийдвэр гүйцэтгэх тухай хуульд нэмэлт оруулах тухай хуулийн төслийг зүйл бүрээр хэлэлцэв.*

Төслийн 1 дүгээр зүйлтэй холбогдуулан Улсын Их Хурлын гишүүдээс асуулт гараагүй болно.

**С.Бямбацогт**: Улсын Их Хурлын гишүүн Ж.Сүхбаатарын гаргасан, Төслийн 1 дүгээр зүйлийн “288 дугаар зүйлийн 288.5 дахь хэсэг” гэснийг хасаж, 288.5 дахь хэсгийн “тасралтгүй” гэсний дараа “5 болон түүнээс дээш жил” гэж, “албан хаагчид” гэсний дараа “5 жил тутамд” гэж тус тус нэмж, “урамшлыг 5 жил тутам” гэснийг “урамшууллыг” гэж, “мөнгөн урамшуулал олгох” гэснийг “урамшил олгох” гэж тус тус өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 6

Бүгд: 13

53.8 хувийн саналаар дэмжигдлээ.

Төслийн 2 дугаар зүйлтэй холбогдуулан Улсын Их Хурлын гишүүдээс асуулт, санал гараагүй болно.

Шүүхийн шийдвэр гүйцэтгэх тухай хуульд нэмэлт оруулах тухай хуулийн төслийг зүйл бүрээр хэлэлцэж дууслаа.

Байнгын хорооноос гарах санал, дүгнэлтийг Улсын Их Хурлын гишүүн Ж.Сүхбаатар Улсын Их Хурлын чуулганы нэгдсэн хуралдаанд танилцуулахаар тогтов.

Байнгын хорооны хуралдаанаар 6 асуудал хэлэлцэв.

*Хуралдаан 3 цаг 51 минут үргэлжилж, 19 гишүүнээс 17 гишүүн хүрэлцэн ирж, 89.5 хувийн ирцтэйгээр 16 цаг 12 минутад өндөрлөв.*

**Тэмдэглэлтэй танилцсан:**

ХУУЛЬ ЗҮЙН БАЙНГЫН

ХОРООНЫ ДАРГА С.БЯМБАЦОГТ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 10 ДУГААР САРЫН 27-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**С.Бямбацогт:** Байнгын хорооны гишүүдийн өдрийн амгаланг айлтгая. Хууль зүйн байнгын хорооны гишүүдийн олонх хүрэлцэн ирсэн тул 2021 оны 10 дугаар сарын 27-ны хуралдааныг нээснийг мэдэгдье. Ирцийг та бүхэнд танилцуулъя. Сэргэлэн гишүүн ирсэн байна. Дэлгэрсайхан гишүүн ирсэн байна. Адьшаа гишүүн ирсэн байна. Бямбацогт гишүүн ирсэн байна. Пүрэвдорж гишүүн ирсэн байна. Мөнхбаатар гишүүн ирсэн байна. Сандаг-Очир гишүүн ирсэн байна. Мөнхцэцэг гишүүн ирсэн байна. Цогтбаатар гишүүн ирсэн байна. Мөнх-Оргил гишүүн ирсэн байна. Сүхбаатар гишүүн ирсэн байна. Алтанхуяг гишүүн чөлөө авсан. Бусад гишүүдийг хуралдаандаа хүрэлцэн ирэхийг урьж байна. Ирцийг танилцуулж дууслаа.

Байнгын хорооны хуралдаан хэлэлцэх асуудлыг танилцуулъя.

Нэг.Монгол улсын 2022 оны төсвийн тухай хуулийн төсвийн тухай, Нийгмийн даатгал сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төсөл /Засгийн газар 9 сарын 30-ны өдөр өргөн мэдүүлсэн.

Хоёр.Үндсэн хуулийн цэцийн 2021 оны 07 дугаар дүгнэлт.

Гурав.Хуульчийн эрх зүйн байдлын тухай хуулийн шинэчлэн найруулгын төсөлтэй хамт өргөн мэдүүлсэн Монгол Улсын Ерөнхийлөгчийн тухай хуульд өөрчлөлт оруулах тухай хуулийн төсөл, эцсийн хэлэлцүүлэг хийгдэнэ.

Дөрөв.Шүүхийн ерөнхий зөвлөл болон Шүүхийн сахилгын хорооны шүүгч бас гишүүнд нэр дэвшигчтэй хийх томилгооны сонсголын товыг тогтоох тухай Байнгын хорооны тогтоолын төсөл

Тав.Монгол Улсын Их Хурлын 2021 оны намрын ээлжит чуулганы 11 дүгээр сард Хууль зүйн байнгын хороогоор хэлэлцэх асуудлыг цаглавар батлах тухай энэ асуудал байгаа. За энийг хойшлуулъя. Үүний оронд Хүний эрхийн дэд хорооны гишүүний бүрэлдэхүүнд өөрчлөлт оруулах тухай тогтоолын төслийг хэлэлцэнэ.

Ийм асуудлыг хэлэлцэе гэж байна. Хэлэлцэх асуудалд саналтай гишүүд байна уу. Алга байна. Хэлэлцэх асуудлаа баталлаа.

Хэлэлцэх асуудалдаа оръё. **Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслийн 2 дахь хэлэлцүүлгийг явуулъя.**

Монгол Улсын Их Хурлын чуулганы хуралдааны дэгийн тухай хуулийн 70.2-т “Санхүү, төсвийн асуудал эрхэлсэн Засгийн газрын гишүүн төсвийн төслийн танилцуулгыг Монгол Улсын Ерөнхий аудитор төсвийн төслийн талаарх аудитын дүгнэлтийг Байнгын хороо болон дэд хороо, нам, эвслийн бүлгийн хуралдаанд танилцуулна.” гэж заасан. Ажлын хэсгийг орж ирэхийг урьж байна. Сангийн сайд, Улсын Их Хурлын чуулганы хуралдааны дэгийн тухай хуульд заасны дагуу төсвийн төслийн танилцуулгыг Санхүү, төсвийн асуудал эрхэлсэн Засгийн газрын гишүүнд танилцуулах ёстой. Засгийн газар бас хаалттай хуралдаж байгаа. Яг одоохондоо орж ирэх бололцоогүй байгаа учраас энэ асуудлыг түр хойшлуулаад, дараагийн асуудлаа хэлэлцүүлж байя. Ажлын хэсгийг түр гарч байхыг хүсье. Энхбаяр гишүүн ирж байна уу. Энхбаяр гишүүн Цэцийн дүгнэлт танилцуулах ёстой. Тэрийг иртэл 3 дахь асуудлаа хэлэлцэж байя.

**Хуульчийн эрх зүйн байдлын тухай хуулийн шинэчилсэн найруулгын төсөлтэй хамт хүргэн мэдүүлсэн Монгол Улсын Ерөнхийлөгчийн тухай хуульд өөрчлөлт оруулах тухай хуулийн төслийн эцсийн хэлэлцүүлгийг явуулъя**.

Эцсийн хэлэлцүүлэгт бэлтгэсэн төслийг гишүүдэд тараасан байгаа гишүүд авсан байх. Хуулийн төсөлтэй холбогдуулан асуух асуулттай гишүүд нэрсээ өгнө үү. Алга байна. Хуулийн төсөлтэй холбогдуулан гишүүд асуулт асууж, хариулт авч дууслаа.

Хуульчийн эрх зүйн байдлын тухай хуулийн шинэчлэн найруулан төсөлтэй хамт хүргэн мэдүүлсэн Монгол Улсын Ерөнхийлөгчийн тухай хуульд өөрчлөлт оруулах тухай хуулийн эцсийн хэлэлцүүлгийг явуулж дууслаа. Санал хураалт байхгүй. Хуулийн төслийг эцсийн хэлэлцүүлэгт бэлтгэсэн талаарх Байнгын хорооны танилцуулгыг чуулганы нэгдсэн хуралдаанд Дэлгэрсайхан гишүүн танилцуулъя, За Адьшаа гишүүн танилцуулъя.

Дараагийн асуудалд оръё. **Дараагийн асуудал Хүний эрхийн дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг хэлэлцье.**

Улсын Их Хурлын тухай хуулийн 8.1.6-д “Улсын Их Хурал шийдвэр гаргахаар хууль тогтоомжид заасан болон хууль, Улсын Их Хурлын гишүүн нь Байнгын, дэд, түр хорооны бүрэлдэхүүнд орох, түүнээс гарах эрхтэй.” гэж заасан.

Улсын Их Хурлын чуулганы хуралдааны дэгийн тухай хуулийн 26.3-т “дэд хорооны бүрэлдэхүүний тухай асуудлыг харьяалах Байнгын хорооны хуралдаанаар урьдчилан хэлэлцэх бөгөөд нэгдсэн хуралдаан, Байнгын хорооны гаргасан санал, дүгнэлтийг үндэслэн дэд хорооны бүрэлдэхүүний тухай тогтоол батална.” гэж заасан. Үүний дагуу Улсын Их Хурлын гишүүн Жамъянхорлоогийн Сүхбаатараас ирүүлсэн саналыг үндэслэн Байнгын хорооны тогтоолын төслийг боловсруулж гишүүд тараасан байгаа.

Тогтоолын төсөлтэй холбогдуулан асуулт асуух гишүүд нэрсээ өгнө үү. Алга байна. Мөнхцэцэг гишүүн өөр байна уу? Ганбат гишүүнээр тасаллаа. Мөнхцэцэг гишүүн асуултаа асууя.

**Ц.Мөнхцэцэг:** Тэгэхээр Хүний эрхийн дэд хорооны бүрэлдэхүүнд хуульч Жамъянхорлоогийн Сүхбаатар гишүүн нэмэгдэж орж ирж байгаад бол баяртай байна. Тэгээд хүний эрхийн өнөөдрийн нөхцөл байдал, ер нь Хүний эрхийн дэд хорооны бүрэлдэхүүнд орж ажиллах яг чин хүсэл эрмэлзэл юу байгаа вэ? Энэ талаар. Мөн Монгол дахь хүний эрхийн зөрчлүүдээс хамгийн хурцадмал байгаа ямар зөрчлүүд байгаа вэ гэсэн ийм 2 асуулт асуумаар байна.

**С.Бямбацогт:** Яах гэж Хүний эрхийн дэд хороонд орох гэж байгаа юм бэ? Тэр зорилгоо хэл гэнэ ээ.

**Ж.Сүхбаатар:** Мөнхцэцэг гишүүний асуултад хариулъя. Тэгээд мэдээж эхний Их Хурал шинээр эмхлэн байгуулагдах үед би бас оръё гэж бодож байсан ч гэсэн тэгээд нөгөө бусад ажлуудаа бодоод Хүний эрхийн дэд хороонд тухайн үед орох бодлоо орхисон юм. Одоо энэ удаа бол яагаад тэгж байна вэ гэхээр манай Байнгын хорооны түвшинд бол энэ хүний эрхийн асуудлыг их онцгой анхаарч байгаа. Их Хурлын түвшинд Хүний эрх хамгаалагчийн хуулийг баталчихсан, одоо Шүгэл үлээгч, мэдээлэгчийн эрхийг хамгаалах тухай хуулийг удахгүй хэлэлцэнэ. Тэгээд ер нь бол Хууль зүйн байнгын хорооны гишүүн хүн хүний эрхийн асуудал дээр бас дуу хоолойгоо өргөөд явах ёстой. Тэгээд Хүний эрхийн дэд хороонд ингээд л оролцож энэ ажлыг л хийхэд идэвхтэй оролцъё л гэж бодож байна. Тэгээд л Хүний эрхийн дэд хорооны гишүүнээр энэ удаа хүсэлтээ гаргасан.

Ер нь тэгээд Хүний эрхийн дэд хороо чинь 8 хүнтэй юм байна лээ, сондгой биш юм байна лээ.

**С.Бямбацогт:** Ганбат гишүүн асуултаа асууя.

**Д.Ганбат:** Их туршлагатай ийм парламент ч Хүний эрхийн дэд хороонд орж ирж байгааг бол үнэхээр 100 хувь дэмжиж байна. 2 гараа өргөөд. Өнгөрсөн хаврын чуулганыг Улсын Их Хурлын дарга хэлсэн. Хүний эрхийг дээрдүүлсэн, хүний эрхийн талаар нэлээн олон хууль баталсан ийм чуулган боллоо гэж хэлсэн хаврын чуулганы хаалт дээр. Энэтэй бол миний бас санал нэг байгаа юм. Тэгээд Сүхбаатар гишүүн энэ олон хуулиуд батлагдаад орж ирсэн. Үндсэн хуулийн зүйл заалтууд, Хүний эрхийн түгээмэл тунхаглал энэ их зүйл хөрсөн дээрээ яаж бууж байна. Энэ бүгдэд хяналт тавьж идэвхийлэн оролцох гэж байхад маш их баяртай байна.

Танаас бас нэг лавлах зүйл байна. Энэ 1994 онд батлагдсан Жагсаал цуглааны тухай хууль гэж байгаа. Уг нь бол Монгол Улсын Үндсэн хуульд заачихсан байгаа. Хүн үгээ хэлэх, үзэл бодлоо илэрхийлэх гээд. Тэгээд бас Хүний эрхийн түгээмэл тунхаглал байгаа. Хүний эрхийн пактууд байгаа Монгол Улсын нэгдэн орсон. Энэ бүх эрхүүд зөрчигдөж байна. Тэгээд цаашилбал энэ бүх юмнуудыг парламентаар хэлэлцээд шийдвэрлэж байхгүй бол нөгөө хууль хяналтын байгууллага буюу хэв журам сахиулагчид маань гадаа талбай дээр үзэл бодлоо илэрхийлж байгаа энэ бүх юм бол хоорондоо бас эмх замбараагүй байдалд орох хоорондоо тулгарах, хууль буруу хэрэглэх ийм зүйл гарч магадгүй байна. Энийг Хууль зүйн байнгын хороо, Хүний эрхийн дэд хороо маш яаралтай авч хэлэлцэж, энэ бүгдийг нэг голдиролд оруулах шаардлагатай гэж би үздэг юм. Тэгээд та энэ талаар юу гэж бодож байна? Өөрийнхөө бас санал бодлыг бас хуваалцаач гэж асуумаар байна.

**С.Бямбацогт:** Сүхбаатар гишүүн хариулъя.

**Ж.Сүхбаатар:** Ер нь 1994 оны жагсаал цуглаан хийх энэ журмын тухай хууль бол 27 жил мөрдөгдөж байна л даа. Одоо 28 дахь жил рүүгээ орох гэж байна. Бат-Үүл нарын гээд тухайн үед гишүүн байсан улсууд бол зөвшөөрлөөс бүртгэлийн тогтолцоонд шилжих ёстой гээд ингээд явсан. Би тэрийг бол зөв гэж үздэг. Бүртгэлийн системд яагаад бүртгэж байгаа юм бэ гэхээр жагсаал цуглаанаас үүдэн гарах эрсдэл, хариуцлагыг зохион байгуулагч улсууд бас хүлээх үүднээсээ тэр эзэн нь тодорхой байх ёстой. Тэрнээс Үндсэн хуулиар заасан Хүн итгэл үнэмшил, үзэл бодлоо чөлөөтэй илэрхийлэх хүрээнд жагсаал цуглаан хийх тэр эрх чөлөөг нь хангах ёстой. Энэ бол ардчилсан нийгмийн олон талт энэ олон ишт үзлийг хөгжүүлэх, хүлээн зөвшөөрөх юмны гол юм бол тайван замаар жагсаж цуглах энэ эрх байгаа юм. Тэгээд ер нь бол яах вэ? Бидэнд ямар юм дутаад байдаг вэ гэхээр зуршил, дадал зуршил, соёл байгаа юм. Хүний эрхийн мэдрэмжтэй ажиллах шаардлага бол бүх түвшинд байна. Орон нутгийн түвшинд байна, Улсын Их Хурал бол өөрөөсөө эхэлж байна шүү дээ. Улсын Их Хурлын дарга бол манай Улсын Их хурлын өнгөрсөн хаврын чуулганыг хүний эрх, ардчиллын чуулган байх болно гэсэн. Хүний эрхийн мэдрэмжтэй ажиллах энэ соёлд бол парламент бол өөрөө суралцаад явж байгаа. Нийгэмд ч гэсэн асуудлууд гарч байгаа.

Жагсаал цуглаантай холбоотой асуудлууд яригдаж байгаа. Тэгээд энэ дээр жишээлбэл яригдаад байгаа асуудлууд дээр бол би магадгүй энэ хууль зүйн орчинд нь өөр нэмэлт шаардлага байна уу, үгүй юу гэдэг дээр Улсын Их Хурал бол анхаарах ёстой байх. Байгаа хууль нь өөрчлөгдөхгүй дутуу байгаад байгаа бол үе үеийн манай энэ парламентуудын гүйцэд хийхгүй байгаа ажил болчхож байгаа байхгүй юу.

Тэгэхээр Хүний эрхийн дэд хорооны гишүүнээр ороод ажиллаад явахад манай энэ удаагийн Улсын Их Хурал маань энэ болж байгаа үйл явдлуудаас дүгнэлт хийгээд, тэгээд энэ хууль зүйн орчныг нь сайжруулах талд нь бол анхаарах ёстой.

Гэхдээ нөгөө талдаа нэг юм бол Үндсэн хуульд заасан байдаг. Нийгмийн хууль ёсны тогтолцоо, оршин тогтноход аюул занал учрахгүй байх ёстой. Нийгмийн хэв журмыг, нийгмийн дэг журмыг алдагдуулахгүй байх ёстой. Тодорхой хүний эрх бол бусад хүний эрхээр хязгаарлагдах ёстой. Тэгэхдээ нэг зүйлд нь бол Үндсэн хуулиар жагсаж цуглах эрх, эрх чөлөөгөө эдлэх гэж байгаа тэр иргэдэд бол боломжийг боогдуулахгүй байх ёстой. Энэ бол ийм 2 юмны тэнцвэр дээр зохист тэнцвэр дээр нь энэ хууль зүйн орчныг нь бол авч үзэх ёстой. Яг одоо энэ дээр маргаан гарч байгаа. Энэ бол зөрчил. Энэ зөрчлийг бид хүний эрхийн маргаан талаас нь авч үзмээр байгаа юм. Маргаан талаас нь аваад үзэх юм бол энэ маргааныг зүй зохистой бид нар хууль зүйн арга замаар шийдүүлэх ёстой. Энд нь Улсын Их Хурал хууль зүйн орчныг сайжруулах талаас нь туслах ёстой. Тэр хэрэг маргааныг шийдвэрлэдэг байгууллагууд бол.../минут дуусав/

**С.Бямбацогт:** За баярлалаа. Гишүүд асуулт асууж, хариулт авч дууслаа.

Сая Байнгын хороонд сууж байсан гишүүдээс хуралдаа оръё. Тасалж байна шүү. Учрал гишүүн сая ажлын хэсэг гээд сууж байсан. Раднаасэд гишүүн ирцдээ ороорой. Карт чинь ороогүй байна. Амарсайхан гишүүн, Мөнх-Оргил гишүүн, Энхбаяр гишүүн, Нямбаатар гишүүд хуралдаандаа хүрэлцэн ирэхийг урьж байна. Энх-Амгалан гишүүн, Алтанхуяг гишүүд чөлөө авсан байгаа. Бусад гишүүд ирэх бололцоотой байгаа.

Тогтоолын төсөлтэй холбогдуулан үг хэлэх гишүүд нэрсээ өгнө үү? Алга байна. Тогтоолын төсөлтэй холбогдуулан гишүүд үг хэлж дууслаа. Санал хураалт явуулъя.

Хүний эрхийн дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолыг дэмжье гэсэн томьёоллоор санал хураалт явуулъя. Тогтоолыг та бүхэнд уншиж танилцуулъя.

**УЛСЫН ИХ ХУРЛЫН ТОГТООЛ**

Хүний эрхийн дэд хорооны бүрэлдэхүүнд өөрчлөлт оруулах тухай

Монгол Улсын Их Хурлын тухай хуулийн 8 дугаар зүйлийн 8.1.6 дахь заалт, Монгол Улсын Их Хурлын чуулганы хуралдааны дэгийн тухай хуулийн 26 дугаар зүйлийн 26.3 дахь хэсгийг үндэслэн Улсын Их Хурлаас ТОГТООХ нь**:**

Нэг.Монгол Улсын Их Хурлын гишүүн Жамъянхорлоогийн Сүхбаатарыг Хүний эрхийн дэд хорооны гишүүнээр баталсугай.

Хоёр.Энэ тогтоолыг баталсан өдрөөс нь эхлэн дагаж мөрдсүгэй.

Дэмжье гэсэн томьёоллоор санал хураалт явуулъя. За санал хураалтад 12 гишүүн орсноос 91.7 хувийн саналаар санал дэмжигдлээ.

Хүний эрхийн дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг хэлэлцсэн талаарх Байнгын хорооны санал дүгнэлтийг чуулганы нэгдсэн хуралдаанд эмэгтэй гишүүнээр танилцуулчих уу. Мөнхцэцэг гишүүн танилцуулъя.

Жавхлан сайд ирсэн байна. Танилцуулж байх бололцоотой. Нямбаатар сайд бас ирж байгаа байлгүй. **Монгол улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслийн хоёр дахь хэлэлцүүлгийг явуулъя**. Ажлын хэсгийг урьж байна. Сая оролцсон. Монгол Улсын 2022 оны төсвийн төслийн талаарх танилцуулгыг Монгол Улсын Их Хурлын гишүүн, Засгийн газрын гишүүн, Сангийн сайд Болдын Жавхлан танилцуулна.

**Б.Жавхлан:** Байнгын хорооныхоо гишүүдийн өдрийн амгаланг мэндчилье. Сая нөгөө Байнгын хороод руу дамжиж гүйгээд байгаа учраас хоцорчихлоо шүү, уучлаарай.

Байнгын хорооны дарга, эрхэм гишүүд ээ,

Монгол Улсын Засгийн газраас Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслүүдийг 2021 оны 9 дүгээр сарын 30-ны өдөр Улсын Их Хуралд өргөн мэдүүлсэн билээ.

2020 онд коронавируст халдварын цар тахал дэгдсэнээр Дэлхийн эдийн засаг 5.3 хувь, манай улсын эдийн засаг 4.6 хувиар агшиж, төсөв санхүүгийн хүнд он жилүүд өнгөрлөө.

Энэ цаг үед Монгол Улсын Засгийн газар өөрийн боломжит бүх нөөцийг дайчилж, иргэдийнхээ эрүүл мэнд, орлогыг хамгаалах, аж ахуйн нэгжүүдийг дэмжих арга хэмжээг цаг алдалгүй хэрэгжүүлсэн билээ.

Засгийн газар ирэх оны төсвийн төслийг хөдөлмөр, бүтээмж, өсөлтийг дэмжихэд чиглүүллээ. Энэ хүрээнд худалдаа, бизнесийг хөнгөвчлөх, дэд бүтцийн хөрөнгө оруулалтыг нэмэгдүүлэх, хөгжлийн томоохон төслүүдийг хэрэгжүүлэх, эхлүүлэх зэргээр экспортыг эрчимжүүлж, ажлын байр, бүтээмжийг нэмэгдүүлэн эдийн засгаа тэлж, төр, хувийн хэвшлийн түншлэлийг шинэ шатанд гаргая гэж зорилоо.

Түүнчлэн төр зардлаа танаж, цомхон, чадварлаг бүтцээр ажиллах, төрийн үйлчилгээний санхүүжилтийн механизмыг өөрчлөх замаар боловсрол, эрүүл мэндийн үйлчилгээний чанар, хүртээмжийг сайжруулах, халамжийг цэгцэлж, хөдөлмөр эрхлэх боломжийг нэмэгдүүлэх, ирээдүйн өв сангийн өгөөжийг нэмэгдүүлэх, улсын төсвийн хөрөнгө оруулалтыг хөгжилд чиглүүлэх, хотын түгжрэлийг бууруулах зэрэг томоохон зорилтуудыг тавилаа.

Мөн гэмт хэргээс урьдчилан сэргийлэх, нийгмийн хэв журмыг сахиулах, улсын онц чухал объектын хэвийн ажиллагааг хангах, халдлагаас урьдчилан сэргийлэх, хамгаалалтын дэглэм, журмыг сахиулах, хил хамгааллын чадавхыг бэхжүүлэх, согтууруулах, мансууруулах донтой өвчтөнийг албадан эмчлэх, албадан хөдөлмөр хийлгэх, хорихоос өөр төрлийн ял эдлүүлэх ажиллагаанд цахим гав нэвтрүүлэх замаар гэмт хэргийн улмаас учирсан хохирол барагдуулалтыг үргэлжлүүлэн хэрэгжүүлэх, цахим виз олгох, экологийн шинжээч ажиллуулж, хүрээлэн байгаа орчны эсрэг гэмт үйлдлийн байгаль орчинд учирсан хохирлыг шинжлэн тогтоох зэрэг нийгмийн харилцааг зохицуулах чиглэлээр холбогдох төсвийг тооцож тусгалаа.

Түүнчлэн Монгол Улсын Шүүхийн тухай хууль шинэчлэн батлагдсантай холбоотойгоор шүүх эрх мэдлийн бие даасан байдлыг бэхжүүлэх, шүүгчийг албан тушаалаас түдгэлзүүлэх, огцруулах болон сахилгын бусад шийтгэл оногдуулах чиг үүрэг бүхий шүүхийн сахилгын хороог бие даан ажиллуулах, шүүхийн сургалт, судалгаа, мэдээллийн хүрээлэн байгуулах, шүүхийн үйлчилгээг иргэнд хүртээмжтэй хүргэхэд чиглэсэн байдлаар төсвийг санхүүжүүлэхээр тооцлоо.

Дээрх төсвийн бодлогын арга хэмжээний үр дүнд Монгол Улсын 2022 оны нэгдсэн төсвийн нийт орлого 16.4 их наяд төгрөг, нэгдсэн төсвийн нийт зарлага 18.2 их наяд төгрөг, төсвийн тэнцвэржүүлсэн алдагдал 2.4 их наяд төгрөг буюу дотоодын нийт бүтээгдэхүүний 5.1 хувьд хүрч, эдийн засаг 5 хувиар өсөхөөр төсөөлж байна.

Байнгын хорооны дарга, эрхэм гишүүд ээ,

Монгол Улсын Засгийн газраас боловсруулж Улсын Их Хуралд өргөн мэдүүлсэн Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслүүдийг хэлэлцэн шийдвэрлэж өгөхийг хүсье.

Анхаарал тавьсанд баярлалаа.

**С.Бямбацогт:** Жавхлан сайд баярлалаа. Одоо Монгол Улсын 2022 оны төсвийн төсөлд хийсэн аудитын дүгнэлтийн талаарх танилцуулгыг Монгол Улсын Ерөнхий аудитор Доржсүрэнгийн Занданбат танилцуулна. Нэгдүгээр микрофон.

**Д.Занданбат:** Байнгын хорооны дарга, Улсын Их Хурлын эрхэм гишүүд ээ,

Төрийн аудитын тухай хуулийн 6 дугаар зүйлийн 6.3.2 дахь бүрэн эрхийг хэрэгжүүлж, Төсвийн тухай хуулийн 8 дугаар зүйлийн 8.4.7-д заасан ёсоор Улсын Их Хуралд хүргүүлсэн Монгол Улсын 2022 оны нэгдсэн төсвийн төслийн талаарх аудитын дүгнэлтийг та бүхэнд танилцуулъя.

Төсвийн төслийн талаарх аудитын дүгнэлт гаргахдаа, Төрийн аудитын стандартыг баримталж, төсвийн орлого нэмэгдүүлэх, төсвийн зарлагыг бууруулах, төсвийн санхүүжилтийн үр ашгийг дээшлүүлэхэд анхаарч ажилласны үр дүнд Улсын Их Хуралд төсвийн орлого нэмэгдүүлэх 2 асуудлыг толилуулж, Засгийн газарт төсвийн санхүүжилтийн үр ашгийг нэмэгдүүлэх 5 зөвлөмжийг өглөө.

Үндэсний аудитын газар нь аудитын явцад цуглуулсан нотлох зүйлс, аудитын дүнд үндэслэн гаргасан дүгнэлтээс тус Байнгын хорооны эрхлэх асуудлын хүрээнд хамаарах эсэхийг танилцуулъя.

Тус Байнгын хороонд харьяалагдах төсвийн ерөнхийлөн захирагчдын 2022 оны төсвийн төсөл дараах байдалтай байна. Хууль зүй, дотоод хэргийн сайд 706.9 тэрбум төгрөг, Улсын дээд шүүхийн ерөнхий шүүгч 9.6 тэрбум, Шүүхийн ерөнхий зөвлөлийн дарга 79.5 тэрбум, Улсын Ерөнхий прокурор 62.8 тэрбум, Хүний эрхийн Үндэсний Комиссын дарга 1.3 тэрбум, Авлигатай тэмцэх газрын дарга 34.0 тэрбум, Цагаатгах ажлыг удирдан зохион байгуулах улсын комиссын дарга 15.3 тэрбум, Үндсэн хуулийн цэцийн дарга 3.8 тэрбум ийм маягаар 2022 оны төсөвт суусан байна.

Аудитын дүгнэлт 6.3. Төсвийн төлөвлөлтийг дунд хугацааны хөгжлийн бодлогод нийцсэн нотолгоо, үр дүнд суурилан хийх ажлыг төлөвшүүлэх шаардлагатай байна. Тухайлбал төсвийн ерөнхийлөн захирагчдын 2022 онд хэрэгжүүлэх зарим хөтөлбөр, үр дүнгийн үзүүлэлтүүд нь Засгийн газрын 2020-2024 оны үйл ажиллагааны хөтөлбөр, хөгжлийн бодлогын баримт бичигтэй уялдаагүй салбарын үйл ажиллагааны үр дүнг бүрэн бодитой илэрхийлэхгүй байна.

Аудитын дүгнэлт 6.6. Засгийн газраас дэвшүүлсэн төсвийн хэмнэлттэй бодлогод нийцүүлэн төрийн захиргааны байгууллагуудын автомашины хэрэглээг төр, хувийн хэвшлийн түншлэлээр хэрэгжүүлж, төсвийн үр ашгийг нэмэгдүүлэх боломж байна.

Аудитаар, төсвийн төсөлд тусгасан зардал хэмнэх зорилтын хүрээнд Монгол Улсын Засгийн газрын 2015 оны 184 дүгээр тогтоолд заасан шаардлагад нийцээгүй суудлын автомашиныг шилжүүлэх, худалдан борлуулах замаар төсвийн зардлыг хэмнэх боломж байна гэж дүгнэсэн. Иймд тус Байнгын хорооны эрхлэх асуудлын хүрээнд хамаарах төсвийн ерөнхийлөн захирагчид Засгийн газрын бодлогыг хэрэгжүүлж, автомашинд зарцуулдаг байсан засвар үйлчилгээ, орон тоо, жолоочийн орон тоо, цалин гэх мэт зардлыг хэмнэх, төр, хувийн хэвшлийн түншлэлээр автомашины хэрэглээг зөв зохистой шийдвэрлэх боломжтой.

Аудитын дүгнэлт 6.7. Төсвийн төсөлд тусгагдсан орлого, зардалтай холбоотой нарийвчилсан тоон мэдээлэлтэй нээлттэй танилцах, төсвийг оновчтой төлөвлөх, дүн шинжилгээ хийх боломж хязгаарлагдаж байна.

Төсвийн тухай хуульд төсөв хэлэлцэх, батлах үйл ажиллагаа нь нээлттэй батлагдсан төсөв, тэдгээрийн гүйцэтгэлийн ил тод байдлыг хангах болон төсвийн гүйцэтгэл, зарцуулалт нь батлагдсан төлөвлөгөөний дагуу хэрэгжиж байгаа эсэхэд олон нийт хяналт тавих боломжоор хангах талаарх зохицуулалтыг тусгаж өгсөн. Харин төсвийн төсөл боловсруулах, хөрөнгө оруулалтын төсөл, арга хэмжээний санал бэлтгэх үйл ажиллагааг ил тод, нээлттэй, олон нийтэд хяналт тавих боломж олгох асуудал тодорхойгүй эрх зүйн орчинд байна.

Төсвийн төлөлтийн чанар сайн бол төсвийн гүйцэтгэл илүү үр дүнд хүрэх нөхцөл хангагдана. Иймд төсвийн төлөвлөлтийн үйл явцыг төсвийн зарцуулалттай нэгэн адил ил тод, нээлттэй байлгах, олон нийтэд хяналт тавих боломжоор хангах хууль эрх зүйн орчныг бий болгон сайжруулах шаардлагатай.

Улсын их хурлын эрхэм гишүүд ээ,

Монгол Улсын 2022 оны нэгдсэн төсвийн төслийн талаарх дүгнэлтийг танилцууллаа. Баярлалаа.

**С.Бямбацогт:** Занданбат даргад баярлалаа. Хэлэлцэж байгаа асуудалтай холбогдуулан хуралдаанд оролцож байгаа албан тушаалтнуудыг танилцуулъя. Сангийн сайд Жавхлан, Монгол Улсын Ерөнхий аудитор Занданбат. Энэ цэцээс ямар хүн байгаа юм? Үндсэн хуулийн цэцийн Тамгын газрын дарга Баянбилэг, Хаана байгаа юм? Хойд талд нь байгаа юм уу. Улсын ерөнхий прокурорын орлогч Чинбат, Мөнгөнчимэг Сангийн дэд сайд, Батхүрэл Сангийн яамны Эдийн засгийн бодлогын газрын дарга. Босоод байгаарай. Батхүрэл байхгүй байна шүү дээ. Түвдэндорж сангийн яамны Төсвийн хөрөнгө оруулалтын газрын дарга, Батхүү Сангийн яамны Хөгжлийн санхүүжилтийн газрын дарга. Хаана байна. Байхгүй хүмүүсийг яагаад байгаа гээд биччихсэн юм бэ. Сүх-Очир Сангийн яамны Санхүүгийн бодлогын газрын дарга. Хаана байна. Энхболд Сангийн яамны Хууль эрх зүйн газрын дарга байна уу. Тэгээд сангийн яамныхан нэрээ өгсөн юм бол энэ хүмүүсээ дуудаа Жавхлан сайд аа. Золбоо Сангийн яамны Төсвийн нэгтгэлийн хэлтсийн дарга, Санжаадорж Сангийн яамны Төсвийн зарлагын хэлтсийн дарга, Тэлмүүн Сангийн яамны Орлогын хэлтсийн дарга, Одонтуяа Сангийн яамны Өрийн удирдлагын хэлтсийн дарга бас алга байна. Тийм ээ. Тулга Сангийн яамны Санхүүгийн хөрөнгө удирдлагын хэлтсийн дарга алга байна. Ганбаяр Сангийн яамны Макро эдийн засгийн бодлогын хэлтсийн дарга. Алга байна. Дэлгэржаргал Сангийн яамны Хөрөнгө оруулалтын газрын мэргэжилтэн. Ингээд Сарансүх Монгол Улсын Ерөнхий аудиторын орлогч, тэргүүлэх аудитор. Байхгүй байгаа юм уу. Наранчимэг Үндэсний аудитын газрын Аудитын хоёрдугаар газрын захирал, тэргүүлэхийн аудитор, Энхжавхлан Үндэсний аудитын газрын Аудитын нэгдүгээр газрын захирал, тэргүүлэх аудитор, Хишигтогтох Үндэсний аудитын газрын Аудитын газрын Ахлах аудитор. Баянбилэг Үндсэн Хуулийн цэцийн Тамгын газрын дарга, Амардэлгэр Улсын дээд шүүхийн Тамгын газрын дарга, Цогтбаатар Улсын ерөнхий прокурорын газрын Хэрэг эрхлэх газрын дарга, Нямцэнд Улсын ерөнхий прокурорын газрын Ерөнхий нягтлан бодогч, Баасанням Авлигатай тэмцэх газрын Тамгын газрын дарга, Адъяахишиг Хүний эрхийн Үндэсний Комиссын Тамгын газрын дарга, Хүний эрхийн Комиссын даргын үүрэг гүйцэтгэгч Хунан гээд бас байдаг шүү дээ. Үнэнбатаа яагаад бичдэггүй юм. Хунан Хүний эрхийн Үндэсний Комиссын даргын үүргийг түр орлон гүйцэтгэгч, Очирсүрэн Цагаатгах ажлыг удирдан зохион байгуулах Улсын комиссын ажлын албаны дарга, Баасандорж Хууль зүй, дотоод хэргийн яамны Төрийн нарийн бичгийн дарга, Хосбаяр Хууль зүй, дотоод хэргийн яамны Санхүү хөрөнгө оруулалтын газрын дарга, Ган-Эрдэнэ Хууль зүй дотоод хэргийн яамны Мэдээлэл технологийн газрын дарга, Болд Цагдаагийн цагдаагийн ерөнхий газрын дарга, хошууч генерал, Лхагвасүрэн Хил хамгаалах ерөнхий газрын дарга, бригадын генерал, Загджав Шүүхийн шийдвэр гүйцэтгэх ерөнхий газрын дарга, хурандаа, Элбэгсайхан Оюуны өмчийн газрын дарга, Дэлгэрсайхан Улсын бүртгэлийн ерөнхий газрын дарга, Ууганбаяр Гадаадын иргэн, харьяатын газрын дарга, Энхбаатар Архивын ерөнхий газрын дарга, Ядамдорж Шүүхийн шинжилгээний үндэсний хүрээлэнгийн захирал, цагдаагийн хурандаа, Батбаатар Дотоод хэргийн их сургуулийн захирал, цагдаагийн хурандаа, Оюунчимэг хууль зүйн туслалцааны төвийн захирал, Бат-Ирээдүй Төрийн тусгай албан хаагчдын нэгдсэн эмнэлгийн захирал, Эрдэм-Ундрах Хууль зүйн үндэсний хүрээлэнгийн захирал, Эрдэм-Ундрах байхгүй байгаа юм уу. Нямгэрэл Гэмт хэргээс урьдчилан сэргийлэх ажлыг зохицуулах албаны дарга. Дуудаарай энэ хүмүүсээ. Эрдэм-Ундрах, Нямгэрэл. Батбямба Шүүхийн шийдвэр гүйцэтгэх ерөнхий газрын Санхүү хөрөнгө оруулалтын газрын дарга, Шүүхийн ерөнхий зөвлөлийн дарга Батбаяр. Уучлаарай бас энэ урд орхичихсон байна шүү. Манай Байнгын хорооны ажлын алба хүмүүсээс зөв бүртгээд өгчихөөрөө. Өөр болчихсон уу. Ийм албан тушаалтнууд төсвийн төсөл хэлэлцэж байгаатай холбоотой оролцож байна.

Монгол Улсын 2022 оны төсвийн төсөлтэй холбогдуулан төсөл санаачлагч болон төсвийн ерөнхийлөн захирагч нараас асуух асуулттай гишүүд нэрсээ өгнө үү.

Раднаасэд гишүүнээр тасаллаа. Сэргэлэн, Цогтбаатар гишүүнийг нэмье. Энхбаяр гишүүнийг нэмье. Сэргэлэн гишүүн асуултаа асууя.

**Ц.Сэргэлэн:** Баярлалаа. Би энэ дагалдан гарах хуулийн төслүүдтэй холбоотой асуудлууд байна. Олон хуульд нэмэлт, өөрчлөлт орохоор орж ирж байгаа. Энэ дотроос Монгол Улсын хилийн тухай хуульд нэмэлт, өөрчлөлт оруулах тухай асуудал орж ирж байна. Ямар асуудал вэ? гэхээр хилийн боомтын онцгой бүрэн эрхт захиргааг Засгийн газар байгуулна гэсэн ийм томьёолол орж ирж байна.

Тэгэхээр энэ 12 сарын 31-ээр үйлчлэл нь зогсох хуульд зохицуулагдаад явж байгаа энэ асуудал үргэлжлээд энэ хуулиар орж ирж байна гэж би ойлгож байна. Гэхдээ энэ онцгой бүрэн эрхтэй боомтын захиргааг ковидын үед буюу онцгой нөхцөл байдал үүссэн үед хилийн боомтоор экспортын бүтээгдэхүүнийг хурдан шуурхай гаргах, гацааг арилгах гол ийм зорилготойгоор байгуулагдаад явж байгаа. Энэ маань цаашид үргэлжлээд ердийн үед ч энэ онцгой бүрэн эрхт захиргаа ажиллахаар хууль эрх зүйн зохицуулалт болох нь гэсэн ойлголт надад төрөөд байна.

Тийм учраас энэ онцгой бүрэн эрхтэй захиргаа бол ердийн цагийн байдлын үед энэ онцгой бүрэн эрх эдэлж болохгүй. Зүгээр боомтын захиргаа бол байж болно. Би энэ дээр бол санал нэг байна. Дэмжиж байна. Гэхдээ энэ томьёоллыг найруулмаар санагдаад байгаа юм. Өөрөөр хэлбэл онцгой нөхцөл байдал үүссэн үед энэ боомтын захиргаа онцгой бүрэн эрх эдэлж болно. Өөрөөр хэлбэл чиг үүргийн хүрээнд гэсэн үг.

Хоёрдугаарт энэ захиргаа бол хуулиар хүлээсэн чиг үүргээ хэрэгжүүлж байгаа хил хяналтын байгууллагуудын үйл ажиллагаанд хөндлөнгөөс оролцохыг бид хязгаарлаж өгөхгүй бол энэ хуулиар ерөөсөө бүх юманд нь ердийн үед ч гэсэн хутгалдсан ийм байдал үүсэх гээд байна. Тэгэхлээр энэ чинь бүр ер нь явж явж юу ч биш болно. Нөгөө боомт маань хэвийн ажиллах биш, бүр хэвийн бус ажиллаж эхэлнэ. Тийм учраас энэ эрх зүйн зохицуулалтыг ажлын хэсэг дээр найруулаад болохгүй бол би энэ дээр зарчмын зөрүүтэй санал гаргая гэж бодоод байгаа юм.

Энэ боомтын захиргааны чиг үүрэг юу байх вэ? гэхээр хилийн боомтын үйл ажиллагааг хэвийн явуулах нөхцөлийг хангадаг л ийм л байх ёстой. Дэд бүтцийг нь хариуцдаг, хөгжлийн төлөвлөлтийг нь хариуцдаг, боомтын нэвтрүүлэх хүчин чадлыг сайжруулах асуудлыг хариуцдаг, төлөвлөлтүүдийг хариуцдаг бүр дэд бүтэц, тэр дундаа бол гааль энэ цахилгаан дулаан, цэвэр бохир усыг хариуцаад явж байгаа шүү дээ, энэ биш. Энэ боомтын захиргаа энийг хариуцдаг. Дэд бүтцийг нь асуудлыг нь хариуцдаг. Тэгээд явж байтал одоогийнх шиг ийм онцгой нөхцөл байдал үүсвэл цар тахал, гамшигт аюулт үзэгдэл үүсэх юм бол онцгой эрх юм.

**С.Бямбацогт:** Хэн хариулах юм? Нямбаатар сайд уу? Жавхлан сайд уу? Жавхлан сайд хариулъя. Асуулт асуусан даа.

**Б.Жавхлан:** Сэргэлэн гишүүний асуултад хариулъя. Сэргэлэн гишүүн маань хил хамгаалах байгууллагад олон жил ажилласан энэ талаар сайн туршлагатай. Бид нар бас үгийг нь сонсож байх ёстой гэж би боддог. Яг үнэхээр тийм зохицуулалт, асуудал үүсээд байгаа. Бүрэн эрхт хилийн боомтын захиргаа маань үүргээ гүйцэтгэж байгаа. Боломжийн хэмжээнд хүнд нөхцөлд ажиллаж байгаа. Цаашдаа энэ үүрэг функ чинь бас бидэнд чухал байгаа юм. Тийм учраас энэ ковидын тухай хууль дуусаж байгаатай холбогдуулаад үргэлжлүүлж энэ бүтцийг хадгалах зорилгоор энэ хуульд тусгаж оруулсан байгаа юм. Энэ дээр харин та мэргэжлийн хүний үүднээс хандаж, бидэнд тэр дутуу хүтүү зүйлүүд байвал хамтарч ажиллаарай. Тийм учраас бид нарт хугацаа байна. Хоёрдугаар хэлэлцүүлгийг хүртэл. За баярлалаа.

**С.Бямбацогт:** Сэргэлэн гишүүн тодруулъя.

**Ц.Сэргэлэн:** Жавхлан сайдад баярлалаа. Би яг тантай санал нэг байгаа. Энэ хуулийн зохицуулалт бол байх л ёстой. Өөрөөр хэлбэл энэ ковидын үйлчлэл ковидын хуулийн үйлчлэл дуусангуут энэ явах ёстой. Гэхдээ найруулга байгаа. Энэ онцгой бүрэн эрх гэдэг үг ердийн үед хэрэглэж болохгүй гэдэг зарчмын асуудлыг л би хэлээд байгаа юм. Тийм учраас би зарчмын зөрүүтэй саналын томьёолол гаргаж, энийг найруулгаар нь засаж зөв голдиролд нь оруулах ийм л саналтай байгаа юм. Тэгээд би зарчмын зөрүүтэй санал гаргая. Дэмжээрэй гишүүдээ. Ийм хүсэлт байна. Баярлалаа. Жавхлан сайдтай би санал нэг байгаа. Дэмжиж байгаа. Гэхдээ найруулгын чанартай юм байна гэж хэлж байгаа юм.

**С.Бямбацогт:** За санал хэлчихлээ. Зарчмын зөрүүтэй санал гаргах юм байна. Адьшаа гишүүн асуултаа асууя.

**Ш.Адьшаа:** Энэ хуулийн төсөлтэй холбогдуулаад үг хэлчихье. Өнөөдөр Хууль зүй, дотоод хэргийн сайдын эрхлэх ажлын хүрээнд үйл ажиллагаа явуулдаг үндэсний аюулгүй байдлын чиг үүргийн байгууллагуудын төсвийг бид хэлэлцэж байна. Энэ төслийн хэлэлцүүлгийг дэмжиж байгаа. Гэхдээ Монгол Улсад Хүний эрхийн Үндэсний Комисс гэдэг энэ байгууллагын хуулийг бид баталж өгөөд жил гаруй хугацаа өнгөрч байгаа. Гэтэл Монгол Улсад Хүний эрхийн асуудал, Монгол Улсын нэгдэн орсон конвенц, Олон улсын байгууллагын өмнө хүлээсэн үүргээ биелүүлэхэд энэ байгууллагын үйл ажиллагаа, бүтэц зохион байгуулалт, ажлаа хийх нөхцөл бололцоог нь Монголын төр хангаж өгөх ёстой. Гэтэл энэ төсвийн төслийн хүрээнд Хүний эрхийн Үндэсний Комиссоос 3.2 тэрбум төгрөгийн санал өгөхөд 1.3 тэрбум төгрөгөөр батлах саналыг оруулж иржээ.

Ийм асуудалд үнэхээр санал нийлэхгүй байна. Бид өнөөдөр хүний эрх, эрх чөлөө, шударга ёс, хүний эрхийг дээдэлье гэдэг зарчмыг үндэслэж Хүний эрхийн Үндэсний Комиссын байгууллагыг бэхжүүлье, хараат бус байлгая, хүний эрхийг хамгаалъя гэж дээр дооргүй ярьж байна. Гэтэл бид яриад тунхаглаад ажил чинь бүтэхгүй. Энэ байгууллагыг байгууллагын хэмжиж авч явах, дээр нь энэ байгууллага үйл ажиллагаа явуулах нөхцөл бололцоог нь хангах ёстой. Тийм учраас энэ төслийн хэлэлцүүлгийн явцад би зарчмын зөрүүтэй санал гаргаж байгаа юм. Энэ зарчмын зөрүүтэй саналын томьёоллыг Хууль зүйн байнгын хорооны гишүүд та бүхэн дэмжиж өгөөрэй гэж би уриалж байна. Яагаад гэвэл энэ Хүний эрхийн Үндэсний Комисс гэдэг энэ байгууллага бол хүний эрх, эрх чөлөөний төлөө л ажилладаг байгууллага. Энд нэг шийдвэр гаргадаг. Энд хүч хэрэглэдэг, гүйцэтгэх ажил явуулдаг байгууллага биш. Ийм байгууллагыг дэмжээд бүх талаар төсөв хөрөнгийг нь тавьж өгөөд байдаг. Гэтэл Хүний эрхийн Комисс гэдэг энэ байгууллагыг нэг өөр айлын хүүхэд шиг ийм байдлаар хандвал Монголын төр хүний эрх, эрх чөлөө, шударга ёс, олон улсын байгууллагын өмнө хүлээсэн үүргийн тухай ярихын ч хэрэггүй байгаа юм. Ийм учраас би Улсын Их Хурлын гишүүн Ганбат, Пүрэвдорж, Мөнхцэцэг нартай хамтарч зарчмын зөрүүтэй саналын томьёолол оруулсан. Санал хураалтын үед энэ саналаа уншиж танилцуулъя. Анхаарал тавьсанд баярлалаа.

**С.Бямбацогт:** Асуултад биш санал хэллээ. Мөнхцэцэг гишүүн асуултаа асууя.

**Ц.Мөнхцэцэг:** Тэгэхээр энэ 2022 оны төсвийн зардал дээр зарчмын зөрүүтэй саналтай гишүүдийн 1 байна. Улсын Их Хурлын хаврын чуулганаар Хүний эрх хамгаалагчийн тухай хууль батлагдсан. Энэ хууль Монголд анх удаагаа Азид анх удаагаа бид нар хүний эрхийг, хүний эрхийн төлөө зүтгэгч нарыг төрийн хуулиар хамгаалж өмгөөлөл авч байгаа. Энэ бол Монгол дахь ардчилал, хүний эрхийн үзүүлэлтийн маш чухал ийм шинэ дэвшил болсон.

Гэтэл энэ 2022 оны төсөв дээр Хүний эрхийн Үндэсний Комиссын төсөв дээр хүний эрх хамгаалагчийн хууль хэрэгжих холбогдох, институц болон ажлын албаны зардал танагдан орж ирсэн байна. Ер нь Хүний эрхийн Комиссын үйл ажиллагааг бэхжүүлэхийн тулд Адьшаа гишүүний хэлснээр бид нар энэ тухайн комисс тогтвортой үйл ажиллагаа явуулах боломжийг хангах ёстой. Гэтэл энэ урсгал төсөв дээр бараг 1 тэрбум 900 төгрөгийн дутагдалтай орж ирсэн. Үүнтэй бол бид нар санал нийлэхгүй байн. Ер нь бол хүний эрхийн үйл ажиллагаа гэдэг бол маш мэдрэмжтэй, хүний эрхийн зөрчил болон хүний эрхийг хангах гэдэг 2 асуудлын аль алиныг нь тооцсон нарийн үйл ажиллагаа. Тэгээд сүүлийн үед жагсаал цуглаантай холбоотойгоор, мөн ковидын нөхцөл байдалтай холбоотойгоор хүний эрхийн зөрчил бас нэмэгдэж байна. Үүнийг дагаад маш олон иргэд олон нийтийн дунд бол энэ хүний эрх хамгаалагчийн тухай хуулийн бодит үйлчилгээ нэхсэн, хууль санаачлагч болон ажлын хэсгийн ахлагч бид нараас бас маш их гомдол, өргөдөл иргэдээс ирж байна.

Энэ нөхцөлд бид нар энэ Хүний эрх хамгаалагчийн хуулиа хэрэгжүүлэх, мөн эрүүдэн шүүхийн эсрэг хараат бус комиссын гишүүн ажиллах ёстой. Энэ гишүүний мөн орон тоо төсвийг бид нар суулгаж өгөх ёстой. Тийм учраас энэ Хүний эрхийн Үндэсний Комиссын энэ төсвийг нэмэх ёстой. Үүн дээр хэдийгээр улс орны эдийн засаг хямралтай цар тахлын дараах олон төсөв, зардал танагдаж байгаа ч гэсэн бид нар энэ хүний эрхийн гол механизм, шүүхийн шударга ёсыг биелүүлэх энэ гол институцийн үйл ажиллагаануудыг бол төсвийг нь хязгаарлаж танаж болохгүй. Тийм учраас Сангийн сайдаас асуумаар байна. Яагаад хүний эрхийн гол механизм болсон энэ институтийн үйл ажиллагаанд төсөвлөж өгсөн Хууль зүйн байнгын хорооны баталж өгсөн төсвийг ингэж 1 тэрбум 900 сая төгрөгөөр бууруулав. Хямралын үед ч гэсэн бид нар хүний эрхийг хамгаалах ёстой. Хүний эрхийн төлөө тэмцэгчид үзэл бодлоо илэрхийлж, хүний эрхийн төлөө тайван замаар, хүчирхийллийн бус аргаар тэмцэх ёстой. Энэ төсөл дээр яагаад энэ тандалт хийсэн бэ? Тэгээд шаардлагатай бол манай Байнгын хорооны хэд хэдэн гишүүн энэ асуудлаар зарчмын зөрүүтэй саналыг бас дэвшүүлнэ.

**С.Бямбацогт:** Сангийн сайд Жавхлан хариулъя.

**Б.Жавхлан:** Мөнхцэцэг гишүүний асуултад хариулъя. Хуулиар хүлээсэн төрийн чиг үүрэг болгон чухал. Чухалгүй төрийн чиг үүрэг бүхий байгууллага гэж байдаггүй. Бид Монгол Улсын төсвийг хийхдээ орлогоо бодитойгоор төсөвлөөд тэгээд нийтдээ 59 төсвийн ерөнхийлөн захирагчаас ирүүлсэн урсгал зардал болон төсвийн хөрөнгө оруулалтын саналыг энэ дээр багтаах хүндхэн бөгөөд хариуцлагатай ийм үүрэг ажил хийдэг. Энэ ковидын хүнд нөхцөл байдлын 2 жилийн туршид бид энэ төсвийн байгууллагуудын яаж хэмнэлт хийх боломж байдгийг харсан. Эдгээр байгууллагуудын л нэг юм байгаа юм. Адилхан л чухал. Төрийн чиг үүрэг хийдэг маш олон төсвийн байгууллагууд дээр бид хяналт төсвийг нь хянаж таналт хийсэн. Ирүүлсэн урсгал зардлуудыг хассан байгаа. Ганцхан байгууллага дээр биш. Ийм л байдлаар төсвийг хянаж хассан байгаа юм. Тэрнээс биш онцгойлон Хүний эрхийн Комиссыг ганцхан хассан юм биш. Ийм л хариулт өгье дөө.

**С.Бямбацогт:** Уучлаарай Жавхлан сайдаа. 34 төсвийн ерөнхийлөн захирагч байна. 34 төсвийн ерөнхийлөн захирагчаас 5 төсвийн ерөнхий захирагчийн төсөв хасагдсан байна. 29 нь нэмэгдсэн байна. 29 нь нэмэгдсэн. Хасагдсан дотор чинь хуультай. Хүний эрхийн Үндэсний Комисс, Шүүхийн ерөнхий зөвлөл, Улсын дээд шүүх, Шүүхийн сахилгын хороо. Улсын Их Хурал хуулиараа хянаад Улсын Их Хурлын баталсан төсвийг Засгийн газар нэгтгэх ёстой. Энэ хуулийг зөрчсөн байгаа. Та энийг бас нэг зөв хариулах хэрэгтэй байх. Хариулъя.

**Б.Жавхлан:** Бид төсвөө хийхдээ Төсвийн хуулиа барьдаг. Шууд төсөв хэрэглэдэг хэд хэдэн байгууллагууд байгаа. Бүгдийг нь л ижилхэн явж ирсэн. Тийм зарчмаараа л барьсан байгаа юм. Өмнө ч гэсэн тэгж л байсан юм.

**С.Бямбацогт:** Хариулт хангалттай юу. Хангалттай. Сүхбаатар гишүүн асуултаа асууя.

**Ж.Сүхбаатар:** За баярлалаа. Энэ чинь хэцүү л байна л даа ер нь бол төсвийн манай бодлого бол их аятайхан орж ирсэн л дээ. Ерөнхий тэр төсвийн төслийг дажгүй төсөл орж ирсэн гэж бодож байгаа. 2 том асуудал байгаа. Нэг нь бол Ирээдүйн өв сантай холбоотой асуудал яригдаад байх шиг байгаа юм. Хоёрдугаарх нь Хүний эрхийн Үндэсний Комисс, Улсын дээд шүүх, Шүүхийн сахилгын хороо гэсэн 3 байгаа юм. Дээд шүүх бол 1 тэрбум 88 сая, Шүүхийн сахилгын хороо дээр 1 тэрбум хасагдсан байгаа. Хүний эрхийн Үндэсний Комисс 1.9, бараг 2 тэрбум орчим. Ингээд 4 тэрбум болж байна. 4 тэрбум төгрөгийн асуудал байна. Тэгээд энэ бол шал өөр асуудал байгаад байгаа. Шүүх эрх мэдлийн асуудал байхгүй юу. Энэ чинь хууль тогтоох, гүйцэтгэх, шүүх эрх мэдэл гэсэн 3 эрх мэдэл байна. Тэгээд шүүх эрх мэдэл өөрөө хамгийн даржин болгочхож байна л даа. Бүр эрх мэдлийн ийм салаа мөчир байхгүй юу. Дээд шүүх нь 1 тэрбумаараа хасагдчихдаг, Сахилгын хороо гээд Үндсэн хуулийн хэмжээнд яригдаж байгаа байгууллага байхгүй юу. Тэр агентлагуудтай холбоотой биш. Тэгэхээр яах вэ гэдэг асуудал. 2 сонголт байна. Нэг нь Нямбаатар сайдын багцаас юм хасах асуудал байна. Нөгөөдөх нь Сангийн сайдад юм байдаг бол хасмаар байна. Энийг бол манай Байнгын хорооны гишүүд уучлаарай. Тэгээд Жавхлан сайд бол янз бүрийн шалтгаанаа хэлнэ. Гэхдээ энэ дээр бол бид ямар ч буулт хийх боломж байхгүй. Үндсэн хуулийн нэмэлт, өөрчлөлт хэрэгжүүлэх гэж байгаа байхгүй юу. Үндсэн хуулийн нэрийн өмнөөс танд хэлмээр байна гэж бараг л хэлмээр байна шүү дээ бид нар бол. Тэгэхээр Үндсэн хуулийг бол Төсвийн хуулиас их чухал юм ярьж байна. Төсвийн хуулийг барих ёстой боловч одоо та Үндсэн хуульд захирагдахаас өөр арга байхгүй. Бид нар бол Хууль зүйн байнгын хороо бол танд Үндсэн хуулийн нэрийн өмнөөс л хэлж, шийдвэр гаргахаас аргагүй болчихсон байгаа. Төсвийн хууль чинь бол энэний хажууд хэддүгээрт чинь юм доогуур нь л орох байх. Бүх хууль бол Үндсэн хуульд л захирагдах ёстой. Энэ 4 тэрбумыг хэдүүлээ шийдэж өгөхгүй бол ямар нэгэн байдлаар хийхгүй бол өнөөдрийн Байнгын хорооны хурал дуусахгүй байх, дуусгаж болохгүй. Хууль зүйн байнгын хороо тэгвэл шөнийн 00 цаг хүртэл ч байна уу. Ингээд сууж байдаг юм уу, яадаг юм. Тэгэхгүй бол энэ чинь шийдэл гарахгүй бол энэ байгууллагууд юм хийхгүй бол ямар нүүрээрээ Шударга ёсны тэмцэл ярих юм бэ. 4 тэрбумыг нь шийдэж чадахгүй байж юун хүний эрхийг хамгаалах. Сая ерөнхийлөгч хэлсэн шүү дээ. Хүний эрх ядарсан, зүдэрсэн хүмүүсийг хамгаалах эцсийг нь зогсоол шүүх гэсэн. Нөгөө шүүхийг чинь хангадаг газар нь дээд шүүх, Шүүхийн ерөнхий зөвлөл, Шүүхийн сахилгын хороо. Тэгээд Хүний эрхийн Комисс. Тэгэхэд энд 4 тэрбумыг нь шийдэж чадахгүй хэдүүлээ маргааныг гүнзгийрүүлэхгүйгээр одоо бол би Байнгын хороо маань энд байж байгаа улсуудтайгаа шийдлээ олъё. Ямар Ерөнхий прокуророосоо хасалтай биш, даржин төсөвтэй, Авлигатай тэмцэх газраасаа хасалтай биш.

Манай энэ хууль зүйн салбарынхан чинь их ядмагхан шүү дээ. Аймаар хамгийн их муу хэлүүлнэ, хамгийн их бодлого ярьж, бид нарыг ам уралдуулж ярина. Тэгсэн хэр нь байж байгаа царай нь яг мөнгөн дээрээ очихоор жоохон юм дусаачхаад, тэгээд та нар энүүгээрээ амьдар, ажилла, шударга ёсоо тогтоо гээд нэг ийм болчхоод байгаа учраас бид нар нэг их зөрчилдөхгүй эмоци орохгүйгээр энэ төсвийнхөө юмыг хийчихвэл 4 тэрбумын асуудлыг шийдчихвэл. Манай Байнгын хороон дээр эвтэйхэн бүх юм явчих гээд байна л даа. Энэ 4 тэрбумын асуудлыг шийдчихвэл. Тэрнээс өөр нэг их том том яригдаад байх юм бол алга л даа. Би тэгээд Сангийн сайд, Хууль зүйн сайд 2 бас бодооч. Энэ дээр 4 тэрбумаас болж олон цагийн ажил болоод хэрэггүй байх. Энэ хэрвээ шийдэгдэхгүй бол өнөөдөр хуралдаад ч яахав дээ. Ингээд л байж байхаас.

**С.Бямбацогт:** Нямбаатар сайд хариулъя.

**Х.Нямбаатар:** За баярлалаа. Би Сүхбаатар гишүүний асуултад хариулъя. Энэ 2013 онд эхэлсэн Нийслэлийн Хан-Уул дүүргийн нутаг дэвсгэрт байрлах шүүх, прокурорын байгууллагын цогцолбор барилга гээд нийтдээ 3.5 орчим тэрбум төгрөг. Одоо суурь хийгдчихсэн ийм том барилгын цогцолбор байгаа юм. Энийг Монгол Улсын Ерөнхийлөгчийн Тамгын газрын дарга болон холбогдох байгууллагын удирдлагууд, Шүүхийн ерөнхий зөвлөлийн дарга, Улсын ерөнхий прокурорын Хэрэг эрхлэхийн дарга бид хэд хамтдаа газар дээр нь очиж үзээд нууцад хамаарсан барилгын зураг төсөвтэй нь бас тодорхой нууцын баталгаа гаргаж байгаад танилцсан.

Тухайн үед энэ барилга хийцийн хувьд асар хүнд хийцлэлтэй, барууны барилгын хамгийн сонгодог элементийг агуулсан зураг төсөв хийгдсэн юм байна лээ. Энэ барилгыг төсөөллийн үнэлгээгээр энэ 2 барилгыг дуусгахад, ойролцоогоор одоогийн үнэ цэнээр 200 орчим тэрбум төгрөгийн төсөв шаардлагатай байхаар ийм урьдчилсан тооцоолол гарсан. Тэгээд энэ талаар Монгол Улсын Ерөнхийлөгчид бас бид нар тухайн үед нь энэ 10 дугаар сарын эхээр танилцуулсан. Сая 10 дугаар сарын 15-нд Монгол Улсын Ерөнхийлөгч зөвлөгөө хийхээс өмнө бид нар бас энэ асуудлыг шийдэх гарц, арга замын талаар ярилцсан.

Тэгэхээр хамгийн эхний ээлжид энэ барилгын тэр суурь 2 байгууллагын 2 барилгын суурийг ашиглаад хийцийг нь хялбаршуулж зураг төсөв хийлгэх нь бол юу юунаас чухал юм байна лээ. Энэ доороо В1, В2 гэсэн ийм давхартай дээрээ гадна талдаа 12 метр, 12 давхар хүртэл хөндий гоёлын хийцэл, бетонон хийцэл татсан. Гадна талдаа дан чулуун фасадаар төсөөлсөн, дотор талдаа зөвхөн шүүхийн барилга гэхэд 10 ширхэг лифт, лифтний хонгилыг төсөөлсөн хүнд барилгын хийцлэлтэй юм байна гэдэг ийм урьдчилсан байдлаар дүгнэлтэд хүрсэн юм.

Тэгэхээр би бол Сүхбаатар гишүүний энэ гаргаж байгаа ажил хэрэгч саналыг хүлээж авах нь зүйтэй. Би сая түрүүн бас Сангийн сайд, түүний бас албан тушаалтнуудтай уулзаж бид нар санал солилцсон. Ингэхийн тулд барилга хот байгуулалтын сайдын багцаас 2 орчим тэрбум төгрөгийг зураг төсвийн мөнгөн дээрээс нааш нь тавиад, барилгын зураг төсвийг яг барилгын ашиглагчидтай тохиролцсон ажлын даалгаврын дагуу шинээр гаргаж ирж хялбаршуулах шаардлага байгаа.

Би маш энгийн үгээр хэлэхэд 1 давхраасаа 10 давхар хүртэл наад зураг чинь ерөөсөө ийм хөндий дандаа тойрсон ийм шатуудтай барууны нэлээн үнэтэй зочид буудлын загвараар энэ зураг хийгдсэн юм байна лээ. Энэ шүүхийн цогцолбор барилга баривал, шүүхийн ерөнхий зөвлөл, прокурорын байгууллагатай бид зөвлөснөөр баруун 3 дүүргийнхээ анхан шатны эрүү, иргэнийхээ шүүхийг үндсэндээ гаргаад тойргийн 1 дүгээр шүүх гэдэг байдлаар цаашид зохион байгуулж болох юм гэдэг ийм урьдчилсан тооцооллыг бас ярьчхаад байгаа. Тийм учраас Сүхбаатар гишүүний гаргасан ажил хэрэгч саналыг бид нар бас Байнгын хороон дээрээ хүлээж аваад Сангийн сайдаа, Барилга хот байгуулалтын сайдын зураг төсвийн багцаас 2 орчим тэрбум төгрөгийг тавиад энийг хялбаршуулах ажлыг хийе.

Ерөнхийлөгч энэ нь зураг төсөв зургийг нь өөрчлөхгүй бол яагаад ч болохгүй юм байна лээ. Тэгээд зургийг нь өөрчлөөд хийсэн тохиолдолд Ерөнхийлөгч бол энийг төр хувийн хэвшлийн түншлэлээр ч гэсэн цаашид зураг төсөвтэй болсон хойно гаргах ёстой шүү гэдэг ийм чиглэлийг сая зөвлөгөөний өмнө бид нарт өгсөн. Ерөнхийлөгчийн Тамгын газрын дарга бид нар бараг 2 удаа газар дээр нь ажилласан. Нууцын баталгаа гаргаад тэр зураг төсөвтөө Сангийн сайд болон бусад холбогдох хүмүүс танилцаж болно гэж бодож байгаа. Тэгэхээр Сүхбаатар гишүүн ийм байдлаар санал хураалгаад эхнийхээ асуудлыг шийдчихье гэж бодож байна.

Хоёр дахь дээр бол би Сангийн сайдыг мэдээж хэрэг төсөв өөрөө… /минут дуусав/

**С.Бямбацогт:** гүйцээгээд хариулчихъя. Нямбаатар сайд.

**Х.Нямбаатар:** 2 дахь асуудал дээр бол Сангийн сайд бол өөрөө төсвөө боловсруулсан хүний хувьд Хүний эрхийн Үндэсний Комиссын тэр дутагдсанаа зардлыг бас эх үүсвэр шийдэж хэлэх байх гэж бодож байна. Зураг төсвийн юун дээр бол Бид нар Түвдэндорж бид хэд яг ийм гарц хайгаад Барилга хот байгуулалтын сайдын зураг, төсвийн зардлаас нь 2 тэрбумыг Шүүхийн цогцолбор барилга, прокурорын цогцолбор барилгын зургийг хялбаршуулж, тэгээд ерөнхийлөгчид танилцуулах энэ ажлынхаа хүрээнд бид нар оны эхний хагастаа багтаагаад шинээр зураг төслийн гүйцэтгэгчийг шалгаруулахгүй бол энэ зураг, төсвөөр яагаад ч баригдаж болохгүй юм байна лээ. Гадна талдаа та нар бод доо. 12 давхар барилгын гадна талд өргөөшөө 2 метрийн өргөнтэй бетонон хийцийн гоёлын хийцийг хөндий авч явж байгаа юм. Тэгээд гадна талын бүх зургууд нь чулуун фасадтай, дотор талд нь ашиглалтгүй зочид буудлын ийм үнэтэй аркалсан хэлбэрээр зохион байгуулалт хийчихсэн. Тэгээд энийг бид нар бас холбогдох мэргэжлийн хүмүүст танилцуулсан. Ямар ч ийм байдлаар энэ шүүхийн барилгыг үргэлжлүүлж барих боломжгүй. Хийцийн хувьд ч хүнд, зардлын хувьд энэ бол 200 тэрбум бүр хол давахаар байна. Энийг хялбаршуулах шаардлагатай гэж үзсэн. Ерөнхийлөгч тэгээд зургийг нь хялбаршуулах нь зүйтэй гэдэг бас ийм зөвлөмжийг өгчхөөд байгаа юм.

Тэгээд хоёр дахь дээр тэр Хүний эрхийн Үндэсний Комиссын дутагдаж байгаа юм дээр Жавхлан сайд нэг санал хэлэх байх гэж бодож байна.

**С.Бямбацогт:** Жавхлан сайдад хариулъя.

**Б.Жавхлан:** Засгийн газраас өргөн барьсан төсөв дотор Дээд шүүхийн төсвийг 4 тэрбум төгрөгөөр, Шүүхийн ерөнхий зөвлөлийг 20 тэрбум төгрөгөөр өмнөх жилээс нь нэмэгдүүлсэн байгаа шүү. Тэгээд хассан гэдгийг нь бодвол Хууль зүйн байнгын хорооноос хүргүүлсэн тоонд хүрээгүйг хэлээд байгаа байх гэж ойлгож байна. Ер нь бол нэмэгдсэн байгаа шүү. Гэхдээ ингээд байгууллага болгон өөрийнхөө салбарын хууль дээрээ ийм заалт оруулаад ингээд явуулаад байх юм. бол төсөв хариуцдаг яам ч гэж байх шаардлагагүй л болж байгаа юм л даа. Бид чинь орлогоо тавьж байгаад алдагдлаа нэмээд, зардлаа багтаагаад явдаг. Тэрнээс биш бүх хуульд заасан зардлуудыг тавьж байгаад орлогоо тавих юм бол төсөв гэдэг энэ концепц бид нар бүр алдана. Ийм л юм байгаа юм. Гэхдээ яах вэ тэгээд бидэнд боломж нь л энэ байлаа. Тэгээд Улсын Их Хурал маань төсвөө эцэслэн батлах бүрэн эрх нь байгаа учраас Байнгын хороон дээрээ шийднэ биз ээ.

Тэр барилгын хувьд бол Монгол Улсын төсвийн түүхэнд байгаагүй ийм том урлагийн бүтээл болох юм байна лээ. 200 тэрбум төгрөгөөр 200 хол давсан тэрбум төгрөгөөр хэзээ ч төсөв дээрээс ийм барилга барьж байгаагүй. Ингэж барих боломж ч байхгүй. Тийм учраас тэр зургийг нь хялбаршуулна гэж хэлдэг юм уу, яаж хэлдэг юм. Тэр дээр санал хураах саналын томьёолол шаардлагагүй шүү дээ. Барилга, хот байгуулалтын сайд өөрийнхөө төсөв дээрээсээ захиран зарцуулаад л тэр зураг тавьсан бөөн төсвөөсөө өөрөө аль зургаа хийх юм. Алийг нь шинэчлэх юм. Тэгээд л шийдээд явчихна. Тэр дээр шинэ тийм эдийн засгийн зүйл анги руу тусад нь хуваарилах шаардлага байхгүй. Түвдэндорж дарга аа. Та нар юу ярьсан юм.

**С.Бямбацогт:** Тэгэхээр бас жаахан ойлголтын зөрүү байгаад байх шиг байна. Сүхбаатар гишүүн тодруулж асууна. Би нэг мэдээлэл өгөөдөхье гишүүд дээ.

Тэгэхээр Улсын Их Хурал хууль тогтоох онцгой бүрэн эрхтэй байгууллага. Монгол Улсын Үндсэн хуулийг хэрэгжүүлэх ажил бол Засгийн газрын үүрэг. Үндсэн хуулиараа. Үндсэн хуулийн 38 дугаар зүйлийн 2 дугаар хэсэг дээр Засгийн газар төрийн хуулийг биелүүлж ажиллана гээд заачихсан. 2.1 дээр Үндсэн хууль, бусад хуулийн биелэлтийг улс даяар зохион байгуулж хангана гээд заачихсан. Гэтэл Төсвийн тухай хуулиараа бид нар яасан бэ гэхээр хуулиа зөрчөөд ороод ирсэн. Бид нар Шүүхийн тухай хууль болон Хүний эрхийн Үндэсний Комиссын тухай хуулиар энэ байгууллагуудын төсвийг Улсын Их Хурал дээр хянана. Төсвийн ерөнхийлөн захирагч нар хянасан төсвийг Засгийн газарт хүргүүлнэ. Засгийн газар нэгтгэнэ гэсэн хуультай. Тэгээд энэ хуулиа зөрчөөд өргөн барьчихсан байхгүй юу. Тэгэхээр төсвийн тухай хуулиар төсөв бол Сангийн яам бүгдийг нь базах ёстой, нэгдэх ёстой. Төсвийн тухай хуульд том гэсэн ойлголт байхгүй. Өнөөдөр Монгол Улсад Үндсэн хууль том, бусад хууль нэгэн адил хүчин төгөлдөр бүгд ижилхэн.

Гэтэл төсвийн хуулиараа төсвийн хууль бүх юмыг бусад хуулийг зөрчиж болно. Төсвийн хуулийг баримтлах ёстой. Тэгэхийн тулд бусад хуулийг зөрчиж болно гэсэн хууль хаана ч байхгүй. Ийм учраас энэ хууль зөрчсөн хуулийн зөрчилтэй төсөв болчхоод байгаа юм. Энийг хянахдаа бид нар бас хянасан юм. Гишүүдэд мэдээлэл өгье. Яг энэ хуулийн дагуу Хүний эрхийн Үндэсний Комиссоос бидэнд нийтдээ 5 тэрбум 800 сая төгрөгийн төсөв ирүүлсэн. Бид хянаад 3.2 тэрбум болгож үндсэндээ 2.7 тэрбумаар хассан. Гэтэл Сангийн яамныхан яасан бэ гэхээр 1 тэрбум 270 сая болгоод бараг 2 тэрбум хасаад явуулчихсан. Өмнөх 2021 оны төсвөөс нь 2 дахин хасаад, багасгаад явуулчихсан. Ийм байж байгаа. Тэгсэн мөртөө бид нар Хүний эрхийн Комисс хүний эрх, хүний эрхийг хамгаалах гээд зөндөө их юм ярьдаг. Зөндөө хуучин бүтцээс нь илүү том данхар болгочихсон. Ингээд нэг хууль зөрчиж байгаа юм. Энэ хуульд нь юу гэж заасан бэ гэхээр Хүний эрхийн Комиссын тухай хуулийн тодорхой заалтууд байж байгаа. Энэ заалт төсвийг нь хасаж болохгүй гээд заачихсан. Заалт нь хаана байна. 6.1 Монгол Улсын Хүний эрхийн Үндэсний Комисс цаашид Улсын төсвөөс санхүүжнэ. Комиссын дарга жилийн төсвийг төлөвлөн Улсын Их Хуралд хүргүүлнэ. Хууль зүйн байнгын хороогоор хэлэлцүүлнэ. Комиссын дарга Байнгын хороогоор хэлэлцүүлэн зөвшөөрөгдсөн төсвийн төслийг Улсын нэгдсэн төсөвт нэгтгүүлэхээр төсвийн асуудал эрхэлсэн төрийн захиргааны төв байгууллагад хуульд заасан хугацаанд хүргүүлнэ. Комиссын төсвийн үйл ажиллагааг хараат бусаар хэрэгжүүлэх шаардлагыг хангасан байх ёстой бөгөөд хүний эрх, эрх чөлөөг хангах, хамгаалах, зөрчлөөс урьдчилан сэргийлэх, хүний эрхийн боловсролыг олон нийтэд түгээх, дэмжих, эрүү шүүлтээс урьдчилан сэргийлэх ажиллагааг хэрэгжүүлэх шинжээч томилон ажиллахад шаардлагатай зардал болон бусад зардлыг санхүүжүүлэхэд хуваарилагдана. Үүнийг хасаж болохгүй гэсэн хуультай.

Мөн Шүүхийн тухай хуульд заачихсан байж байгаа. Байнгын хороогоор хянуулна, Байнгын хорооны хянасан төсвийг төсвийн ерөнхийлөгч захирагч санхүү, төсвийн асуудал эрхэлсэн төрийн захиргааны төв байгууллагууд хуульд зааснаар хүргүүлнэ. Засгийн газар, Улсын дээд шүүхийн болон бусад шүүхийн төсвийн төслийг бууруулахгүйгээр Улсын төсөвт нэгтгэнэ. Тэгээд Улсын Их Хуралд өргөн барина гэсэн. Энэ дагуу бид нар хянасан. Сая бас манайхан нэлээн тийм барилга байшин бариад байх шиг. Барилга байшин биш урсгал зардал дээр асуудал байгаад байгаа юм.

Шүүхийн ерөнхий зөвлөлийн урсгал зардал дээр шүүхийн ерөнхий зөвлөлөөс 92 тэрбум төгрөгийн санал ирсэн. Бид нар хянаад 83.5 тэрбум болгож хассан, бууруулсан. Энийг Сангийн яаман дээр хянаад 77 болгоод үндсэндээ бас бууруулчихсан байж байгаа. Шүүхийн сахилгын хороо Үндсэн хуулийн байгууллага болсон. Анх удаа шинээр байгуулагдаж байгаа, хуультай, үйл ажиллагаа явуулж эхэлнэ. Энэ дээр оруулж ирсэн саналыг нь бид нар 1.7 тэрбум энэ чигээр нь явуулсан Сангийн яаман дээр 0 болгочихсон. Ямар ч төсөл байхгүй болгочихсон.

Улсын дээд шүүх дээр 10.8 тэрбум төгрөг. 14 тэрбум төгрөг санал ирүүлсэн. Их Хурал дээр бид нар хянаад 10.8 тэрбум болгосон. Сангийн яам дээр хянаад 9.5 тэрбум болгоод бас тэрбумаар хасчихсан. Ийм байдлаар л хасаад байгаа юм л даа. Тэгээд юу гэдэг юм. Би түрүүн хэлсэн. 34 төсвийн ерөнхийлөн захирагч нараас 5 төсвийн ерөнхийлөн захирагчийн төсвийн урсгал зардал буурчээ. Бусад 29 төсвийн ерөнхийлөн захирагчийн урсгал зардал нэмэгджээ. Хамгийн дээд тал нь Боловсрол, шинжлэх ухааны сайд дээр 479 тэрбумаар, Соёлын сайд дээр 69 тэрбумаар, Сангийн сайд дээр 200 тэрбумаар гээд ингээд урсгал зардлууд нэмэгдэж байгаа байхгүй юу. Тэгсэн мөртөө хуультай хуулиараа хасаж болохгүй шүү, гар хүлж болохгүй шүү гэсэн юмыг болохоор хасаад оруулаад ирдэг. Энэ чинь хууль зөрчөөд байгаа байхгүй юу. Гэтэл Үндсэн хуульдаа хуулийн хэрэгжилтийг өөрсдөө биелүүлнэ, бусдыг биелүүлэхийг зохион байгуулах үүрэгтэй Засгийн газар. Энэ үүрэг чинь биелэхгүй байна шүү дээ. Үндсэн хууль энэ чинь зөрчих гээд байна шүү дээ. Энийг чинь зөрчлөө гэж хэлээд байгаа юм. Тийм учраас энэ асуудал дээр сая Сүхбаатар гишүүн гаргалаа. Нямбаатар сайд бас ярилаа ямархуу байдлаар энийг шийдэх вэ. Гаргалгаа бодож байгаарай. Төгсгөлд нь яг Сангийн яамныхны гаргасан саналаар бид нар санал хураалт явуулна. Хуулийн зөрчлийг алга болгоно, арилгана. Тэгж байж Хууль зүйн байнгын хорооны хуралд дуусна. Энэ саналаа Сангийн яамныхан бас бэлдэж байгаа гэж хүсье. Сүхбаатар гишүүн тодруулъя. болохгүй.

**Ж.Сүхбаатар:** Сая Нямбаатар сайд бол 4 тэрбумын буюу Шүүхийн сахилгын хороо, Дээд шүүхийн 2 асуудал дээр бол гаргалгаа гаргаж байна гэж ойлгосон. Гэтэл Сангийн сайд эргүүлээд тэр чинь юу билээ гээд замхруулчих гэж байгаа юм шиг болчхоод байна л даа. Тэгэхээр Нямбаатар сайд энэ дээр тодорхой Сангийн сайдтай байр сууриа нэгтгээд 2 тэрбумын эх үүсвэрээ ингээд гаргачихвал болчхож байгаа байхгүй юу. Цаана нь Хүний эрхийн Үндэсний Комиссын 1.9 тэрбум үлдэж байна. Бид нар чинь энд бол 4 тэрбумаас болж нэг их юу яачихгүйгээр зохицуулчих боломж бол аль алинд нь бол байгаа байх. Хууль ингээд гаргаад байх нь зөв юм уу гээд Жавхаа сайд хэлээд байна. Ер нь Сангийн яамны нөхөд маань ч гэсэн ерөөсөө ойлгоорой. Шүүх эрх мэдэл гэдэг чинь бусад улсад ч гэсэн тусдаа шүү дээ. Тэгээд Засгийн газраасаа, Их Хурлаасаа хамааралтай байхгүйг хичээж хуулиудыг нь хийдэг. Сая парламент хийхдээ өөрөө нөгөө давруулаад байгаа…/минут дуусав/

**С.Бямбацогт:** За гүйцээгээд асуучихъя. Сүхбаатар гишүүн нэг минут.

**Ж.Сүхбаатар:** Тэгээд парламент бол энийг бол нөгөө давруулсан байдлаар ингээд эвдээд байгаа биш байхгүй юу. Энэ Засгийн газрын байгууллага биш, яг шүүх эрх мэдэл. Тэгэхээр шүүх эрх мэдлийн төсвийн асуудал бол яг энэ төсөвт хууль тогтоох, гүйцэтгэх эрх мэдэлтэй харьцуулбал Улсын Их Хурал бол жоохон төсөвтэй шүү дээ. Байгаа хууль тогтоох эрх мэдэл чинь хэдээр тусчихсан байна. Ер нь 40, 50 тэрбумаас хэтэрдэггүй л явж ирсэн шүү дээ. Шүүх эрх мэдэл чинь болохоор бас л 100 тэрбумаас хэтрэхгүй шүү дээ. Энэ чинь цаашаа бүх зардал, ингээд хууль тогтоох, шүүх мэдэл 2 чинь жоохон байхгүй юу даа. Тэгээд энэ бүх байгууллагуудын юм нь ирчихсэн юм шүү. Худлаа бид нар гөрдөөд байгаадаа биш, яг одоо оруулсан юмыг нь бид нарын хянасан юм бүх баримтууд нь байгаа юм. Тэгээд энд байгаа гишүүд сайн дураараа санаачлаад, тал засаад гүйгээд юм уу, янз бүрийн юм яриад байгаа юм бол байхгүй учраас энэ шүүх эрх мэдлээ бас хүндэтгээд хууль тогтоох, гүйцэтгэх эрх мэдэл нь бол бас ийм ажиллах боломжийг нь тодорхой хэмжээнд хяначихсан шүү дээ…/минут дуусав/

**С.Бямбацогт:** Хариулъя, Сангийн сайд хариулъя.

**Б.Жавхлан:** Сүхбаатар гишүүний тодруулгад нэмж мэдээлэл өгье. Нэгэнт Улсын Их Хурал дээр маань төсвөө батлах бүрэн эрх нь байдаг учраас гаргасан аливаа шийдвэр дээрээ бид нар хүндэтгэлтэй хандана. Түрүүний Бямбацогт гишүүний ярьсан зүйл дээр нэмж хэлэхэд бид Үндсэн хуулийнхаа бүх зүйл, заалт цэг, тасалбарыг сахин биелүүлэлгүй яах вэ. Тэрнийх нь дагуу бид төсвөө хийхдээ энэ төсвийн хуулийн 3.4 дээр ингэж заасан байдаг юм. Төсвийн харилцааг зөвхөн энэ хуулиар зохицуулах бөгөөд орон нутаг, салбарын үйл ажиллагаанд санхүүжилтийн эх үүсвэрийн хэмжээг хуульчлан тогтоох, түүнийг хуваарилах аливаа харилцаа үүнд нэгэн адил хамаарна гээд. Тэгээд бид ч гэсэн Үндсэн хуулийнхаа дагуу бас энэ хуульдаа захирагдаж ингэж төсвөө хийсэн байгаа шүү. За уучлаарай, баярлалаа.

**С.Бямбацогт:** Пүрэвдорж гишүүн асуулт асууя.

**Б.Пүрэвдорж:** Тэгэхээр нь цагдаагийн албан хаагчдын цалингийн асуудал бол сүүлийн үед маш бага байгаа. Тэгэхээр ер нь бол цагдаагийн албан хаагчид энэ гэмт хэрэг, зөрчилтэй тэмцэх, нийгмийн хэв журмыг хамгаалах энэ үндсэн үүргийнхээ хажуугаар цар тахлын үед бол үнэхээр цаг наргүй ажиллаж байгаа. Шөнө, өдөргүй дуудагдаад л явдаг. Тэгээд одоогийн байдлаар бол жишээ нь Ховд аймгийн Мөст суманд байгаа цагдаагийн дэд ахлагч бол 617 мянган төгрөгийн үндсэн цалинтай байж байна. Тэгээд энэ хүмүүс чинь ихэнх нь суманд шууд томилогдоод очдог. Тэгээд ар гэр нь аймгийн төв дээр үлддэг, аль эсвэл дагуулаад л явдаг. Аймгийн төв дээр үлдсэн гэртээ хэдэн төгрөг явуулмаар байдаг, өөрөө бас хоол, ундаа идчихмээр байдаг. Ийм нөхцөл байдалд бол маш хүнд нөхцөлтэй байгаад байгаа юм. Тийм учраас энэ цагдаагийн албан хаагчдын цалин нэмэх тухай асуудлыг, ялангуяа цар тахалтай холбоотой ажлын ачаалал нэмэгдсэнтэй холбоотойгоор цар тахлын үед цагдаагийн алба хаагчдын цалинг нэмэх зайлшгүй шаардлага гарч байна. Тэгэхээр 20 хувиар нэмэх саналыг оруулъя гэсэн бодолтой байна. Тэгээд энэ дээр Хууль зүйн сайд, Сангийн сайд нар ямар бодолтой байна. Энэ талаар ямар арга хэмжээ авах вэ гэдгийг бас та бүхнээс асууя.

**С.Бямбацогт:** Сангийн сайд хариулъя. Нямбаатар сайд хариулах юм уу. Цалингийн нэмэгдэл ярьж байна л даа. Гэхдээ ганцхан цагдааг онцолж ярьж байна л даа. Бусад нь нэмэгдэж хэрэггүй. Цагдаа дээр нэммээр байна гэж байна. Сангийн сайд хариулах уу

**Б.Жавхлан:** Ирэх жил төрийн албан хаагч нарын цалингийн нэмэгдэл бол байхгүй байгаа. Тодорхой зарим нэг байгууллагуудын хувьд бол бас хөндөгдсөн асуудлууд байгаа. Бид төрийн албаны шинэчлэл гээд том шинэчлэлийг дэвшүүлээд ирэх оныхоо төсвийг өргөн барьсан байгаа. Энэ дотор төрийн албан хаагч нарын цалинг нийт төсөв дотор нь авч үзэх болохоос биш тухайлан салбарын цалингуудыг нэмнэ гэсэн тооцоолол байхгүй байгаа. Болд даргаа цагдаагийн албан хаагчдаа цалинг хамгийн сүүлд хэзээ нэмсэн бил ээ? 2019 оны 12 сард нэмсэн. Энэнээс өмнө ч бас нэмсэн олон жил нэмэгдээгүй байгаа төрийн албаны салбарууд ч байгаа. Тэгэхээр бид нар ирэх жил боловсролын салбар, эрүүл мэндийн салбарын шинэчлэлтүүдийг үргэлжлүүлнэ. Эдгээр шинэчлэлүүд маань хэр амжилттай болох нь вэ? Бид нар энэ дээр маш том концепцын шинэчлэлүүд хийгдэж байгаа. Эдгээр шинэчлэлтүүд амжилттай хийгдэнэ гэж тооцоолж байгаа. Энэ хүрээнд цаашдаа төрийн албаны бүх байгууллагуудыг гүйцэтгэлд суурилсан, бүтээмжид суурилсан ийм цалингийн систем рүү шилжүүлэх төсвийн шинэчлэлүүд үргэлжлээд явна. Тийм учраас цалингийн нэмэгдлүүдийг ирэх жил тусгагдаагүй байгаа.

**С.Бямбацогт:** За баярлалаа. Тодруулъя Пүрэвдорж гишүүн.

**Б.Пүрэвдорж:** Хууль зүйн сайдаас тодруулмаар байна. Тэгэхлээр дөнгөж саяхан энэ төсөв орж ирэхэд Боловсролын сайд тодорхой санаачилга гаргаад багш нарын цалинг нэмэгдүүлэх тухай асуудлыг тусад нь дангаар нь оруулаад ирсэн шүү дээ. Тэгэхээр ер нь бол бүх төрийн албан хаагчдын цалинг бүгдийг нь нэг зэрэг нэмэх тухай асуудал бол төсвийн хувьд хүндрэлтэй нь мэдээж. Тэгэхдээ ер нь ажлын ачааллыг нь харгалзаад, дээрээс нь энэ цар тахлын энэ үе дэх хүнд нөхцөлийг нь тооцож үзээд цагдаагийн албан хаагчдын цалинг нэмэгдүүлэх тухай асуудлыг та яагаад бас ямар нөхцөлд яаж тавьсан бэ гэдгийг бас асууж. Ер нь бол цагдаагийн албан хаагчдын цалинг хэзээ нэмэх вэ гэдэг асуудлыг асууя.

**С.Бямбацогт:** Нямбаатар сайд хариулъя.

**Х.Нямбаатар:** Би Пүрэвдорж гишүүний асуултад хариулъя. Монгол Улсын Засгийн газар 2022 оны төсвийн төслийг боловсруулахад бас бид хэд хэдэн зарчмуудыг ярилцсан. Нэгдүгээрт, давын өмнө хийгдэх 2 шинэчлэл бол эрүүл мэндийн салбарын шинэчлэл, боловсролын салбарын шинэчлэл гэдэг 2 шинэчлэлийг энэ удаагийн төсвийн хамгийн гол зүйл болгож оруулж ирье. Өөрөөр хэлбэл гүйцэтгэлд суурилсан салбарын шинэчлэлийг эрүүл мэнд, боловсролын салбар 2-оос эхлүүлье гэдэг ийм зүйл тавигдсан. Энэ нь цаг үеэ бас олсон 2 зүйл байсан. Нэг нь энэ ковидын үед боловсролынхоо салбар, эрүүл мэндийн салбарын шинэчлэлийг эхлүүлье. Өөрөөр хэлбэл эрүүл мэндийн салбар гүйцэтгэлээрээ санхүүжилт авдаг, өөрийн удирдлагаараа цалин санхүүгийнхээ системийг баталдаг, төлөөлөн удирдах зөвлөлөөрөө баталдаг, энэ шинэчлэл рүү явж байгаа.

**С.Бямбацогт:** гүйцээгээд хариулъя Нямбаатар сайд.

**Х.Нямбаатар:** 2 дахь зүйл нь бол боловсролын багц хууль бас яг одоо Улсын Их Хурлын чуулганы нэгдсэн хуралдаанаар хэлэлцэх эсэхээ шийдээд явж байгаа. Яг энэ цаг үед энэ гүйцэтгэлд нь боловсролын салбарыг суурилсан цалингийн нэмэгдлийг тооцох энэ зарчим руу явъя гэсэн ийм зүйл ярьсан. Бусад салбаруудын тухайд ирэх жилүүдэд цалингийн нэмэгдлийг тооцъё. Эдгээр байгууллагуудын хувьд бол гүйцэтгэлээрээ санхүүжилтийг тооцоход бас төвөгтэй ийм салбарууд гэж үзсэн.

Өнөөдрийн байдлаар таны түрүүчийн хэлдэг тоон мэдээлэл үл ялиг зөрж байна. ТТ8-1-ээр цалинжихад шинээр ажилд орсон дэд ахлагч 814 мянган төгрөгөөр тооцож байгаа. 15 жил ажилласан цагдаа ТТ8-5-аар цалинжихад 1 сая 331 мянган төгрөгийн цалин гар дээрээ авч байгаа. Гэхдээ энэ бол тийм хангалттай зүйл биш. Бид өмнө нь шүүхийн, прокурорын байгууллагуудын цалинг нэмэгдүүлсэн. Тэгэхээр хоёр мянга…/минут дуусав/

**С.Бямбацогт:** Ингээд цалин ярихаар цалингаараа хүмүүс уралдах гээд байдаг юм. Тэгэхээр ер нь бол манай Байнгын хорооноос хуулийг нэг мөр ойлгох хуулийг нэн мөр хэрэгжүүлэх, тэгшитгэх гэдэг юм уу энэ зорилгоор санал дүгнэлтээ Төсвийн байнгын хороонд хүргүүлэхдээ Улсын Их Хурлаас гарах тогтоолын төсөлд тодорхой чиглэл өгчихмөөр санагдаж байгаа юм. Өөрөөр хэлэх юм бол цалингаараа уралддаг. Байгууллага болгон өөрийн онцлогтой. Өөрийн зовлон, жаргалтай өөрийн байгууллагаа чухал гэж үздэг, үүнээсээ болоод цалингаа нэмдэг. Нэг нь нэмэхээр нөгөөдөх уралдаад нэмдэг. Багш нар, эмч нар цагдаа, шүүхийн шийдвэр тэгээд л хилийн цэрэг, шүүх, прокурор, их хурал, гүйцэтгэх засаглал гээд л тийм болохоор энэ бүгдийг тодорхой нэг ангилалтай зэрэглэлтэй, бүтээмжтэй нь уяж ур чадвартай уяж ойролцоо байх, шатлалтай болох тал дээр бид бас чиглэл өгчихье. Тийм болохоор энэ асуудал ингээд дуусъя гэж бодож байна. Одоо Ганбат гишүүн. Энийг Байнгын хорооноос гарах тогтоолд Үнэнбат зөвлөхөө ажлын алба Байнгын хорооноос гаргах тогтоол, санал дүгнэлтдээ тусгаж өгье. Ганбат гишүүн асуулт асууя.

**Д.Ганбат:** Өнөөдөр 2022 онд Улсын төсөв, хууль хяналтын байгууллагууд яаж зарцуулагдах вэ гэсэн ийм зүйлийг Хууль зүйн байнгын хороогоор хэлэлцэж байна. Тэгэхээр хэд хэдэн юманд сэтгэл дундуур байгаа юм. Та нөхдүүд бүгдээрээ мэдэж байгаа. Төрийн мөнгө, засгийн мөнгө гэж байхгүй. Ард түмний мөнгө л гэж байгаа. Татвар төлөгчдийн л мөнгө гэж байгаа. Энэ мөнгийг та бүхэнд ажиллах, ард түмний төлөө ажиллахад чинь зориулж баталж өгч байгаа юм. Та нарын цалинг, та бүхний ажил, үйл ажиллагаа явуулах хэвийн нөхцлийг хангахын тулд.

Гэтэл Монгол Улсын Үндсэн хууль дээр ард түмэн бид гээд эхэлж байгаа. Дуусахдаа мэдэгтүн, сахигтун гээд дуусаж байгаа юм. Энэ Монгол Улсын Үндсэн хууль бол та бүхний өдөр тутам мөрдөж ажиллах ийм хууль. Дагалдах хуулиас гадна. Гэтэл ямар байна? Би өнөөдөр бол байнга хууль хяналтын байгууллага, цагдаа, шүүх, хараат бус ажиллах прокурор энэ бүх юмыг цалинг нь нэмэх, аль болохоор боломжтой болгох тал дээр байдаг. Мэдээж хэрэг улс орон хүнд нөхцөлд байгаа. Гэвч боломжоороо л ингээд л ажиллаж байна. Гэтэл яаж байна. Та бүхэн зарим нэг нөхөд ард түмнийхээ эсрэг ажиллаж байна. Энэ Үндсэн хуулийг биелүүлэхгүй байна. Би тухайлбал Цагдаагийн ерөнхий газар хэлмээр байна. Та хэд маань дарга нар захирагдах биш, тэр Үндсэн хуулиа биелүүлж, ажиллах ёстой юм шүү. Тухайлбал би шүүхийг хэлмээр байна. Шүүх боломжоороо хангалттай цалин авч байгаа шүүгч нар. Гэтэл яаж байна, яг л нөгөө хонгилын гэдэг маягаар энгийн иргэдийн эсрэг ажиллаж байна шүү. Тухайлбал өнөөдөр үгээ хэлээд, үзэл бодлоо илэрхийлснийхээ төлөө хуучин бол зүгээр л жагсдаг байсан. Тэр хэсгийг хамгаалах ёстой шүү дээ. Хэв журмыг нь гаднын ямар нэгэн өдөөлтөд оролгүйгээр тайван жагсах тэр боломжийг нь хангах ёстой. Гэтэл яаж байна. 2-ыг хорьчихсон өшөө 4, 5 хүнийг аваачаад байцаачихсан. Ийм зөрчил гарч байна. Энэ яагаад ийм байгаа юм бэ? Энийг би Цагдаагийн ерөнхий газрын даргаас асууя. Би шүүхийн ерөнхий зөвлөлөөс асууя. Өнөөдөр Нэгдсэн Үндэсний Байгууллагаас ковидын нөхцөл байдалд аль болохоор бага хориоч ээ, аль болохоор гадуур мөрдөн байцаалтыг явуулаач гэсэн ийм зөвлөмж өгч байгаа.

Гэтэл яагаад ийм байна вэ? Би Хууль зүйн сайдаас асууя. Нөгөө талаар бол бас ойлгож байна. Хууль зүйн сайд, Ерөнхий сайд өнөөдөр эмнэлэг ямар байна вэ? Гэтэл хууль зүйн яам ямар тансаг юм бэ? Ёстой ордон л байна лээ шүү дээ. Би тийм ордонтой гэж мэдээ ч үгүй. Гэтэл эмнэлгүүд ямар байдалтай байна. Ингэж хангамжийг чинь өгч байхад та нар арай ингэж ажиллаж болохгүй. Өнөөдөр яах вэ, Нямбаатар сайд, Ерөнхий сайд энэ Засгийн газар бол Рио Тинто дээр их зөв бодлого явуулж байна гэж харж байгаа. Энэ болчхоосой, бүтээсэй. Монголын ард түмэнд хэрэгтэй зүйл болчхоосой гэж найдаад хараад сууж байна. Гэхдээ энэ хууль хяналтын байгууллагын ямар нэгэн байдлаар ард түмнийг бухимдуулж, ковидыг нөхцөл байдалд ийм байхад энгийн иргэдийг жагсаж үзэл бодлоо илэрхийлэх тэр ардчилсан стандарт энд Үндсэн хуульд нийцсэн, энэ дагуу байх ёстой.

Би Хүний эрхийн Үндэсний Комиссыг бас зориуд анхааруулмаар байна. Хүний эрхийн Үндэсний Комисс маань хөдөө орон нутагт аймгууд төлөөлөлтэй. Гэтэл тэр хүмүүс ажлаа хэвийн явуулж чадах уу? Унааны зардал гэж байна уу, автобусанд суух мөнгө өгч байна уу. Гэтэл яасан... /минут дуусав/

**С.Бямбацогт:** Хүний эрхийн Үндэсний Комисс, Цагдаагийн ерөнхий газар хариулъя. Эхлээд Хүний эрхийн Үндэсний Комисс. Хоёрдугаар микрофон дээр юм уу. Дараа нь Цагдаагийн ерөнхий газар хүний эрхийн зөрчилтэй холбоотой асуудлаар хариулаарай. Хариулт бэлдэж байгаарай. Гуравдугаар микрофон. Хүний эрхийн Үндэсний Комиссын даргын үүргийг түр орлон гүйцэтгэгч Хунан.

**Ж.Хунан:** Та бүхэнд энэ өдрийн мэндийг дэвшүүлье. Ганбат гишүүний асуусан асуултад хариулъя. Хүний эрхийн Үндэсний Комисс 2014 оноос эхэлж орон нутагт төлөөлөлтэй болсон. Өөрөөр хэлбэл 21 аймагт 21 Хүний эрхийн Үндэсний Комиссын ажилтан бол ажиллаж байгаа. Эдгээр ажилтнуудад яг тухайн үед нь бол хөрөнгө оруулалт бол хийгдсэн. Түүнээс хойш бол хийгдээгүй. Тэд нарт унааны зардал, ачаалал, үйлдвэрлэлийн зардал гэж байдаггүй. Тийм учраас сумуудад ажиллахад бол хүндрэл учирдаг байгаа.

**С.Бямбацогт:** Цагдаагийн ерөнхий газрын дарга, хошууч генерал Болд асуултад хариулъя.

**Ж.Болд:** Ганбат гишүүний асуултад хариулъя. Цагдаагийн байгууллага хууль хэрэгжүүлэхдээ хүний эрхийг дээдлэх, иргэдийн эрхийг хангахаар ажилладаг. Тэгээд жагсаж цуглах, үзэл бодлоо илэрхийлэх бол Үндсэн хуульд заасан үндсэн эрх нь учраас энэ цагдаагийн байгууллага хөндлөнгөөс нь ямар нэгэн байдлаар дарамт, цохилт учруулах хөндлөнгөөс нь оролцохгүй явж байгаа. Энийг Монгол Улсын Ерөнхий сайдаас өгсөн чиглэл бий. Хэдий жагсаж цуглах нөгөө жагсаал цуглааны тухай хуулиар явах ёстой ч гэсэн энэ дээр бол анхааруулаад хамтраад энэ жагсаал цуглааны үед бусдын эрүүл мэнд, амь нас, эрүүл мэндэд хохирол учрах вий гэдэг дээр цагдаагийн байгууллага нийтийн хэв журам сахиулж аюулгүй байдлыг сайн хангаж ажиллаж байгаа. Тодорхой Эрүүгийн хуульд заасан үйлдлийг хийсэн үйлдэл дээр бол эрүүгийн хэрэг хянан шийдвэрлэх ажиллагааны дагуу прокурорын хяналт дор явагддаг. Тэгээд шүүхэд бас тодорхой таслан сэргийлэх арга хэмжээ бол шүүхийн шатанд шүүхээр шийдвэрлүүлсэн энэ ажиллагаанууд явагдаж байгаа. Эрүүгийн хэрэг хянан шийдвэрлэх ажиллагаанд хэн нэгэн, ямар нэгэн удирдлагаас ч гэдэг юм уу, даргаас ч гэдэг юм уу нөлөөлөх нөлөөлөл байдаггүй. Энэ бол мөрдөгч хуульд зааснаараа өөрийнхөө итгэл үнэмшил, дотоод үнэмшлээрээ нотлох болон цагаатгах бүх үйл ажиллагааг хийдэг. Тэгээд энэ Ганбат гишүүний асууж байгаа хэрэг болбол одоо прокурорын хяналтад байгаа.

**С.Бямбацогт:** Ганбат гишүүн тодруулъя.

**Д.Ганбат:** Энэ та тэр юун дээр, яасан байна лээ. Цагдаагийн дарга 1964 оны хуулиа сэргээмээр байна энэ тэр гэсэн. Эсвэл бичлэг тавиад хүнийг тэгээд явуулчихсан байна уу? Тийм байж магадгүй. Тэр талаар тайлбарыг өгөөрэй. Хэрэв та 1964 оныхоо юугаар явах гэж байгаа бол 1964 оны төсвөөс санхүүжнэ шүү. Би ялангуяа тэр Сүхбаатар дүүргийн цагдаагийн дарга, прокурор, шүүх 2-ыг бол цалинг нь хасъя гэсэн саналтай байна шүү. Зориуд. Тэр Үндсэн хуулийг биелүүлж ажилладаг болтол, хэн нэгэн даргынхаар биш хуулиараа ажилладаг байх ёстой. Тэгээд тэр шоронд хэдэн хүн хоригдоод байна вэ? Урьдчилан хорих төвд хэдэн хүн хоригдож байна? Тэрний зардал нь ямар байна, яаж тусгагдсан бэ? 2022 онд төсөөлөл нь ямар байгаа вэ?

**С.Бямбацогт:** Шүүхийн шийдвэр гүйцэтгэх ерөнхий газар хариулах уу? Нямбаатар сайд хариулах уу? Шоронд хэдэн хүн хоригдож байна? Нямбаатар сайд хариулъя.

**Х.Нямбаатар:** Өнөөдөр Шүүхийн шийдвэр гүйцэтгэх ерөнхий газрын харьяа нээлттэй болон хаалттай хорих ангид 3200 орчим ял эдэлж байгаа хүмүүс ялаа эдэлж байна. Үүнээс гадна 1500 орчим хүмүүс цагдан хорих таслан сэргийлэх арга хэмжээ авагдсан байна. Та бүхэн мэднэ 461 дүгээр ангид. Жишээлбэл Улаанбаатар хотод 1000 орчим, бусад аймаг орон нутгуудын цагдаа хорих байруудад үлдсэн тооны хүмүүс нь таслан сэргийлэх арга хэмжээ эдэлж байна. Үүнээс гадна 10 орчим мянган хүмүүс хорихоос өөр төрлийн болон бусад албадлагын арга хэмжээг бас шийдвэр гүйцэтгэлийн байгууллагын хяналт дор албадлагын арга хэмжээг эдлүүлж байгаа. Хориход ял эдэлж байгаа хүмүүсийн нэг хоногийн дундаж зардлыг харуул, дэглэмийн болон хоол бусад зардлууд нийтдээ 7-8 мянга орчим төгрөг нь 1 хоногийн зардал тоологдож байгаа. Үүнтэй зэрэгцээд 2021 оны 1 дүгээр сарын 1-ээс эхлээд эрүүгийн хуульд заагдсан зорчих эрхийг хязгаарлах ял гэж шинэ төрлийн ялыг бас хэрэгжүүлж байгаа. Одоогийн байдлаар зорчих эрхийг хязгаарлах ялыг 1800 орчим хүмүүст эдлүүлж байгаа. Энэ бол эдгээр хүмүүс гэрт өөрийн оршин суугаа хаягтаа энэ ялыг эдэлж байгаа. Энэ хүмүүсийн ялыг эдлэхэд хяналтыг мөн шүүхийн шийдвэр гүйцэтгэх байгууллагаас тавьж байгаа. Энэ хүмүүстэй холбогдон гарах зардал бол Юнител компанийн өдрийн дата багц. Тэр цахим бугуйвчид браслетэд хэрэглэгдэж байгаа. Мөн хяналт тавьж байгаа 24 цагаар жижүүрлэж хяналт тавьж байгаа хүмүүсийн бас хоногийн зардлууд бас энэ ялыг эдлүүлэхэд гарч байгаа гэсэн ийм тодорхой зардлуудын тооцоо гарсан. Цаашид бид нар бас хорихоос өөр төрлийн ялыг оногдуулах ийм эрүүгийн ялын бодлогыг илүү барьж ажиллах, дээр нь цагдан хорих, таслан сэргийлэх арга хэмжээг аль болох хэрэглэхээсээ илүүтэй зорчих эрхийг хязгаарлах ялд ашиглагдаж байгаа энэ мэдээллийн технологийн ололтыг бас ашиглах чиглэл рүү Эрүүгийн хэрэг хянан шийдвэрлэх тухай хуульд тодорхой төрлийн өөрчлөлтүүдийг оруулахаар бас зорьж яам ажиллаж байна гэдгийг хэлье.

**С.Бямбацогт:** Одоо Сандаг-Очир гишүүн асуултаа асууя.

**Ц.Сандаг-Очир:** За баярлалаа. Цагаатгах ажлыг удирдан зохион байгуулах Улсын комиссоос асууя. Танай төсөв ирэх жил хэрхэн батлагдаж байгаа вэ. Орж ирсэн бэ? Нөгөө хэлмэгдэгсдийн хохирлыг барагдуулах төлбөр, мөнгө хэдий хэмжээний юм тусаж яваа вэ? Бас хохирлоо барагдуулж чадаагүй, шүүхийн шийдвэр гаргачихсан, мөнгөгүйгээс болоод хохирол нь барагдаж чадаагүй улсууд бас байгаа юм шиг байна. Энэ дээр та бүхэн хариулаач гэж.

Хоёрт.Шүүхийн ерөнхий зөвлөлийн даргын 2022 оны төсөв харж байна. Шүүхийн тухай хууль батлагдсантай холбогдуулж шүүх байгуулах тухай хууль орж ирэх ёстой. Энэ хууль хаана явна? Шинээр шүүх байгуулснаар ирэх жилийн төсөвтэйгөө яаж уялдуулж орж ирсэн бэ. Одоогийн байгаагаасаа зарчмын хувьд ямар өөрчлөлт оруулах гэж байгаа вэ? Шүүх байгуулах тухай хууль. Дараагийн ээлжид энэ хотын захиргаа маань Хан-Уул руу нүүвэл энэ байранд шүүх маань орох хэвээрээ байгаа юу? Энэ асуудал ямар шатандаа яваа вэ? Хан-Уулд баригдсан шүүхийн дутуу байрыг юу болгож байгаа вэ? Ирэх жил энэ дээр мөнгө туссан уу, үгүй юу? Энийг тодруулж асууя. Хүний эрхийн Үндэсний Комисс хэзээ даргатай болох юм бэ? Өнгөрсөн жил төсөв баталж байхад л түр орлон гүйцэтгэгчтэй байсан. Түр орлон гүйцэтгэгч төсөв захиран зарцуулах эрхтэй юу? Шийдвэр гаргах эрхтэй юу? Ингээд яваад байх юм уу, болох юм уу гэсэн ийм 4 асуултыг асууя. Баярлалаа.

**С.Бямбацогт:** Цагаатгах ажлыг удирдан зохион бол комисс. Нэмээд хариулчих. Энэ хүмүүсээ цагаатгаж дуусдаггүй юм уу. Тэгээд л байнга эсвэл нэмж хэлмэгдээд байдаг юм уу. Байнга л мөнгө тавьж байх юм тэр нэмэгдээд л байх юм. Бас нэмээд хариулчхаарай. Одонтуяа гишүүнд микрофон өгье.

**С.Одонтуяа:** Бямбацогт дарга асууж байна. Байнга ингээд мөнгө төсөвлөөд байх юм уу, цагаатгаад байх юм уу гэж үнэхээр дэндүү олон хүнийг хэлмэгдүүлсэн учраас энэ хэлмэгдүүлэлтийг цагаатгах ажил дуусахгүй байна. Нийт өнөөдрийн байдлаар 31357 иргэнийг цагаатгаад байна. 1998 оны хуулиар бол та бүхэн мэдэж байгаа байх. Нэг сая төгрөг болон 500 зуун мянган төгрөгийг нөхөн олговорт олгож байсан. 2018 оны хуулийн нэмэлтээр ялын төрлөөс хамаараад хорих ялаар шийтгэгдэж байсан иргэд40 сая нөхөн олговор, цаазаар авхуулсан иргэдэд 80 сая байгаа. Энийг болбол хаа хамаагүй ах дүү саданд нь олгодоггүй юм. Яг энэ хохирлыг амссан, өөрөө буюу төрсөн хүүхэд, албан ёсоор үрчлэгдсэн ийм хүмүүс л авч байгаа. Ийм хүмүүс ер нь их цөөхөн үлдсэн. Голцуу л 80, 90 орчим насны 100, орчим насны хүмүүс байдаг. Өнгөрсөн жил бол ковидтой холбоотой гээд ердөө 5 тэрбум төгрөг тавьсан учраас олигтой хүмүүс маань мөнгөө авч чадаагүй. Энэ жил нийт 15.3 тэрбум төгрөг тавьсан. Энэ 15 тэрбум бол яг нэр заагаад бүх иргэдэд очих нөхөн олговрын мөнгө байгаа. За нийт 33.2 тэрбум төгрөг шаардлагатай байгаа Бямбацогт даргаа. Нийтдээ тэрнээс 2022 онд 15 тэрбумыг нь өгөх юм. Өөрөөр хэлбэл бид нар хуульдаа шүүхийн шийдвэр гарснаас 2 жилийн дотор энэ нөхөн олговрыг олгож дуусгах ёстой гэсэн хуультай учраас энэ жил Сангийн яам энэ асуудал дээр нэлээд нааштай хандсан. Би бол энд баярлаж байна. Яагаад гэхээр иргэд үнэхээр мөнгөө авъя гээд бүр үнэхээр өдөр, шөнөгүй утасддаг. За сая ковидоос болоод маш олон иргэд нас барсан. Энэ дээр их гомдолтой байдаг. Тэгээд Сангийн яам энэ жил 5-ыг тавина гэж байснаас 15 тэрбумыг бол тавьж өгсөн байгаа.

Ер нь манай энэ цагаатгах ажлыг удирдан зохион байгуулах комиссын бас нэг ажил бол уг нь соён гэгээрүүлэх ажлыг хийх ёстой. Гэтэл энэ ковидтой холбоотой гээд энэ соён гэгээрүүлэх ажилд бол ямар ч зардал мөнгө бол тусгагдаж чадахгүй байгаа энэ мөнгө бол зөвхөн иргэдийн 100 хувь нөхөн олговорт олгогдоод энэ ажлын албанд ажиллаж байгаа хүмүүсийн цалинд яваад л дуусаж байгаа. Өөр ямар нэгэн зардал энд бол нэг ч юм тусгаагүй байгаа.

**С.Бямбацогт:** Шүүхийн ерөнхий зөвлөл. 6 дугаар микрофон ажлын хэсгийн. Батбаяр дарга хариулъя.

**Э.Батбаяр:** Та бүхний энэ өдрийн мэндийг хүргэе. Сандаг-Очир гишүүний асуултад хариулъя. Шүүх байгуулах тухай хуулийг бол Монгол Улсын Шүүхийн тухай хуульд зааснаар бол Засгийн газраас боловсруулахаар заасан байгаа. Үүний өмнө Шүүхийн ерөнхий зөвлөлөөс, Улсын дээд шүүхээс бусад шүүхийн байршлыг тогтоох, шүүх байгууллага өөрчлөн байгуулах түвшин тодорхойлох шалгуур үзүүлэлтийг батлах ёстой. Шүүхийн ерөнхий зөвлөлийн бол энэ шалгуур үзүүлэлтийг баталчихсан байгаа. 2 дахь асуултын хувьд Нийслэлийн байрны асуудал бол албан ёсоор шүүхэд очих асуудал бол ер нь байгаа.

**С.Бямбацогт:** Адьшаа гишүүн суугаарай. Битгий үймүүлээд байгаарай.

**Э.Батбаяр:** Ер нь Монгол Улсын Ерөнхийлөгчөөс нийт шүүгчдийн чуулган дээр бол хэлсэн. Энэ хотын хуучин барилгыг Хангарьд ордныг Улсын дээд шүүх, Шүүхийн ерөнхий зөвлөл, Шүүхийн сахилгын хороог оруулах боломжтой гэдэг байдлаар Засгийн газарт чиглэл өгсөн гэдэг ийм л зүйлтэй байж байгаа. Тэрнээс биш энэ бол яг шийдэгдчихсэн асуудал бол байхгүй гэж хэлье. Хан-Уул дүүргийн шүүхийн цогцолбор барилгын асуудал. Шүүхийн ерөнхий зөвлөлөөс Хууль зүйн байнгын хороонд төсвийн төсөөлөл хүргүүлэхдээ 8.7 тэрбумыг энэ төсөвт суулгахаар бол хүргүүлсэн. Байнгын хороо хянаад төсвийг бол суулгах нь зүйтэй гэдэг байдлаар Шүүхийн ерөнхий зөвлөлд ирүүлсэн. Шүүхийн ерөнхий зөвлөлөөс Байнгын хорооны хянагдсан төсвийг Сангийн яаманд оруулахдаа Хан-Уулын цогцолборын 8.7 тэрбумыг бол саналаа хүргүүлсэн. Сангийн яамнаас Улсын Их Хуралд өргөн барьж байгаа энэ хуулийн төсөлд бол одоогийн байдлаар тусгагдаагүй явж байна. Ийм хариулт өгье.

**С.Бямбацогт:** Нямбаатар сайд нэмж хариулах уу? Жавхлан сайд нэмж хариулах уу? Нямбаатар сайд нэмээд хариулчих.

**Х.Нямбаатар:** Би асуултад хариулъя. Энэ 2019 оны Монгол Улсын Үндсэн хуулийн шүүх эрх мэдлийн бүлэгт орсон хамгийн том өөрчлөлтийн нэг бол шүүхийг засаг захиргааны нэгжид суурилсан байдлаар байгуулдгаас гадна тойргийн зарчмаар хэрэг маргааныг хянан шийдвэрлэх тэр хэргийн ачааллыг харгалзаж, үзэж тойргийн зарчмаар байгуулах Үндсэн хуулийн бодлогын том өөрчлөлт орсон. Үүнтэй уялдаж шүүх байгуулах тухай хууль Сандаг-Очир гишүүний асуусанчлан шүүх байгуулах хуулийн үндсэн бас нэг хэсэг нь тойргийн зарчимд суурилсан шүүх байгуулахаар бэлтгэл ажил суурь судалгаанууд хийгдэж байгаа. Сая Батбаяр дарга нэг зүйлийг дутуу хэллээ. Энэ нь юу гэвэл Шүүхийн ерөнхий зөвлөлийн оруулж ирсэн саналыг үндэслэж Засгийн газар шүүх байгуулах хуулийнхаа төслийг боловсруулж, Их Хуралд өргөн барих ийм хуультай. Харамсалтай нь өнөөдрийн байдлаар өнөөдрийг хүртэлх хугацаанд Шүүхийн ерөнхий зөвлөлөөс шүүх байгуулах хуулийн санал ирээгүй байгаа. За энэ бас тодорхой шалтгаантай байх. Шинээр шүүхийн ерөнхий зөвлөл бас эмхлэн байгуулагдах процесс явж байгаатай холбоотой гэж ойлгож байгаа. Сандаг-Очир гишүүн түрүүн Байнгын хорооны хуралдаан дээр суугаагүй учраас та нэг зүйлийн мэдээлэл хоцорсон байна. Энэ юу гэвэл Хан-Уул дүүрэгт байрлах, барьж байгуулахаар төлөвлөсөн шүүхийн болон прокурорын байгууллагын цогцолбор барилгын ажлыг эрчимжүүлэх чиглэлээр Монгол Улсын Ерөнхийлөгчийн Тамгын газар, Хууль зүй, дотоод хэргийн яам тодорхой ажлын хэсэг байгуулсан. Энэ дээр ажилласан. Одоогийн тэр зургаар нь хийвэл 200 тэрбумд ч багтахааргүй юм байна лээ. Тэгэхээр энэ барилгын хийцлэл зургийг өөрчлөх чиглэлээр сая Байнгын хороон дээр гишүүдээс санал гарч, энэ гарсан саналын дагуу зураг төсвийн мөнгийг санал хураалтаар шийдэхээр ингээд явж байгаа.

**С.Бямбацогт:** Раднаасэд гишүүн асуултаа асууя. Хүний эрхийн Үндэсний Комисс. Төсөв зардал чинь болж байгаа юу, боломж нь юу байгаа юу гэлээ. 1 номер дээр. Даргагүй байгаа асуудал дээр бол байна шүү дээ. Хүний эрхийн Үндэсний Комиссын тухай хуульд Хүний эрхийн Үндэсний Комиссын гишүүд дотроос Улсын Их Хурлын дарга санал болгож даргыг нь томилох ёстой. Улсын Их Хурлын дарга маань одоохондоо санал болгож даргаа томилъё гэдэг санал гаргаагүй байгаа. Хүний эрхийн Үндэсний Комисс маань хүний эрх хамгаалагч гишүүн, эрүүдэн шүүхтэй холбоотой гишүүн гээд 2 гишүүнээр нэмэгдэх ёстой. Энэ үндсэн бүрэн бүрэлдэхүүнтэй болж байж дарга нь томилогдоно. Тэр болтол бол үндсэндээ Их Хурлын дарга одоохондоо даргыг нь томилох бодолгүй байгаа юм шиг байна лээ. Өмнөөс нь найруулъя. Раднаасэд гишүүн асуулт асууя.

**Ш.Раднаасэд:** Сангийн яам ер нь энэ бүх түвшиндээ ойлголцол явах ёстой байх. Монгол банкны төсөв хараат бус байх ёстой гээд энэ төсөв дээр ерөөсөө орж ирдэггүй. Тухайн оны төсөв дээр дээд шүүх гэдэг юм уу, шүүгч хараат бус байх ёстой гээд бүр Үндсэн хуулийн үгтэй. Яагаад Их Хурлаар оруулж баталгаажуулж Сангийн яам руу явдаг юм, төсөвт ингэж суулгаач гэдэг чинь санхүүгийн төсвийн хувьд хараат бус байдлаар ажиллах нөхцөлийг нь хангая гээд. Сахилгын хороо, Ерөнхий зөвлөл 2 чинь анх тэгж орсон байхгүй юу. Энэ дээр бүр ойлголцол нэг болохгүй бол дараа жил ч гэсэн энийг яриад л, өгснийг нь хасчихлаа, нэмчихлээ гээд нэг ийм юм руу явах байх. Энийг ямар түвшиндээ яаж ойлголцох ёстой юм, нэг тийм чиглэл өгдөг юм уу тийм байдлаар юм хийх ёстой болов уу гэж харж байна.

Хоёр дахь юмыг нь шүүхүүдийн байрны асуудлыг нэг мөр шийдье. Саяны шүүхийн хуулийг боловсруулж байх явцад ороод л ийм орчинд ямар ч шүүх хурал явагдах боломж алга, бололцоо алга, ийм орчинд хэргийн материалтай танилцах нөхцөл, боломж алга гээд бүгд л дуугараад байсан. Тухайн үедээ ажлын хэсэг дээр энийг ер нь жичид нь хийгээд явъя гэсэн. Тэгээд л нэг жаал нөхцөл ийм орчинд ажиллана гэдэг тавьсан цалин хангамж тавьсан. Тэгээд араас нь явах хүн байхгүй. Батбаяр бодвол шүүхийн ерөнхий зөвлөл дараагийн хүн гарч ирээд хийх байлгүй гэх байх. Энэ шүүхийн ерөнхий зөвлөлд гарч ирж байгаа хүмүүсийг чинь харахад энийг хийгээд явчих хүн харагдахгүй байна лээ. Байж байгааг нь харахад.

Байнгын хорооноосоо нэг тогтоол гаргадаг юм уу. Ажлын хэсэг байгуулдаг юм уу. Яг энэ шүүхүүдийн асуудал. Ялангуяа энэ Улаанбаатар хотод шүүхүүдийн асуудлыг нь нэг талд нь шийдэж өгөөд энэ нэг юмнаас нь салгаж өгөхгүй болбол энэ хэзээ ч шийдэгдэхгүй. Одоо байгаа Засгийн газрын байруудаас ашиглалтгүй байрууд ямар байна. Шилжүүлчих боломжтой, зай талбай томтой ямар байрууд байна тэрийг нь үзээд, дээрээс нь шаардлагатай гэвэл ямар ямар байрууд дээр нь шинээр барих ёстой юм. Тэр дээр нь энэ Байнгын хорооноос нэг ажлын хэсэг гараад явчих ёстой юм болов уу гэж бодоод байна.

Жавхлан сайдаас бас нэг юм асуухад одоо бол ингээд эндээс хасаад, эндээс нэмнэ гээд л толгойгоо ажиллуулаад л юм явах л байх юм. Ер нь 2 талт зээлийн хэлэлцээрүүд ч гэдэг юм уу хөнгөлөлттэй зээл дээр чинь тоног төхөөрөмжтэй холбоотой төсөл хөтөлбөрүүд байдаг бол энэ шүүх байгууллагуудын тоног төхөөрөмжийг шинэчлэх ядаж би одоо хөдлөх хөрөнгийнх нь, санхүүжилтийг нь цалин, төсөв рүү нь хийх гээд байна шүү дээ. Тийм боломж бололцоо байгаа юу? Яг энэ 2 талт зээлийн хэлэлцээрийн хүрээнд түрүүн Сэргэлэн гишүүн бас ярьж байна лээ. Энэ хил хамгаалах байгууллага, цагдаагийн тусгай алба эд нарт нэг дунд нь ч байдаг юм уу, тэртээ тэргүй Хууль зүйн сайдын л харьяа агентлагууд нисдэг тэрэгтэй болгочих, хүндрэл бэрхшээлийн юмнуудыг шийдчих боломж байдаг юм болов уу? сая манай аймагт тодорхой төв хэрэг төвгийн асуудал болоход хувийн салбарынхнаас хөлслөөд л мөнгө төгрөгийг нь аваад л, төлөөд л, цаг алдаад л 3, 4 мянган километр алслагдсан хилийн зоон руугаа очиж чадахгүй цаг алдчих гээд байдаг. Ийм бодитой бэрхшээлүүд байгаад байдаг. Тэгээд тэрийгээ яаж шийдэх юм, энийг нэг мөр шийдээд өгчих юм юм байвал их зүгээр л санагдах юм. Ийм зүйлүүд байна даа.

**С.Бямбацогт:** Шүүхийн ерөнхий зөвлөлийн дарга Батбаяр. Гэхдээ Танай төсөв Шүүхийн ерөнхий зөвлөлийн төсөв болбол урсгал зардал нь 6 орчим, 6 биш ээ. Нөгөө сахилгын хорооныхон нэмэгдчихээр өөр болчхож байгаа юм. Тодорхой хэмжээгээр хасагдаж байгаа. Хөрөнгийн зардал 25 тэрбум төгрөгөөр ямар, ямар шүүхийн барилга барина гэж суулгасан юм зайлшгүй шаардлагатай байсан юм уу, үгүй юу. Одоо 2 тэрбум болчихоор юу суух юм. Урсгал зардал чинь буурч байгаа хэмжээгээр ингээд явбал хүрэх үү, хүрэхгүй. Хэр зэрэг нэмэгдүүлэх шаардлагатай байгаа юм. Байнгын хорооны хянасан үндэслэлтэй байсан уу, үндэслэлгүй байсан уу. Энэ дээр та нэмээд хариулчих. Дээрээс нь Шүүхийн сахилгын хорооны төсөв бол хуультай юм чинь салгаж таарах байх. Улсын дээд шүүхээс урсгал зардлыг бол үндсэндээ юу билээ. Тэгээд урсгал зардлыг 1 тэрбум орчим төгрөгөөр хассан, хөрөнгийн зардлыг бүгдийг нь хасчихсан байгаа. Энэ хэмжээнд үйл ажиллагаа явуулах бололцоотой юм уу? Эсвэл хэр зэрэг нэмэх юм. Бид нар манай Их Хурлын Тамгын газар, Сангийн яамныхан тооцоо нэгтгэхэд нэг зарчмын зөрүүтэй санал бэлдэх гээд яваад байх шиг байна. Гэхдээ яг хэд байвал боломжтой вэ гэдгийг тоонуудаа хэлчихвэл бидэнд хэрэгтэй байна. Эхлээд Батбаяр 6 номер.

**Э.Батбаяр:** Ерөнхий мэдээллүүд өгчихье. Шүүхийн ерөнхий зөвлөлөөс Монгол Улсын Шүүхийн тухай хуулийн шинэчилсэн найруулгын 46.8-д заасны дагуу Хууль зүйн байнгын хороонд нийт 135.4 тэрбум төгрөгийн төсвийн төслийг хүргүүлсэн. Хууль зүйн байнгын хороо 109.2 тэрбум төгрөгөөр хянаж бууруулсан. Хууль зүйн байнгын хороогоор хянагдаж ирсэн 2022 оны төсвийн төслийг Шүүхийн ерөнхий зөвлөл хэвээр баталж, Сангийн яаманд хүргүүлэхэд 29.7 тэрбум төгрөгөөр бууруулж, Засгийн газраас Улсын Их Хуралд 79.5 тэрбум төгрөгөөр өргөн мэдүүлсэн байна. Хууль зүйн байнгын хорооноос хянасан дүнгээс бууруулсан зардлыг дурдвал. Урсгал зардлын төсвийг 7.5 тэрбум төгрөгөөр бууруулж, 76 тэрбум төгрөгөөр, Хөрөнгийн зардлыг 23.6 тэрбум төгрөгөөр бууруулж 2 тэрбум төгрөгөөр, Сахилгын хорооны төсвийг Шүүхийн ерөнхий зөвлөлийн төсөвт суулган 1.5 тэрбум төгрөгөөр тус тус хянаж Улсын Их Хуралд өргөн мэдүүлсэн. Сахилгын хороон дээр бас энэ дээр нэмээд хэлчихье. Сахилгын хорооны төсвийг Байнгын хороонд хүргүүлэхдээ анх 3.5 тэрбумаар хүргүүлсэн. Байнгын хороо 1 тэрбумыг хассан. Дараа нь Сангийн яам дахиад 1 тэрбумыг хассан. Одоо 1.5 тэрбум төгрөг Шүүхийн ерөнхий зөвлөлийн даргын багцад суугаа явж байна. Мэдээж Бямбацогт дарга хэллээ. Тусдаа өөр төсвийн ерөнхийлөн захирагчтай, Үндсэн хуулийн байгууллага. Тийм болохоор энийг бол салгах нь бол хуулийн дагуу хийгдэх байх. Урсгал зардлын төсвийн хувьд бол болчих байх. Хөрөнгө оруулалт дээр бас хэлэхгүй бол бол болохгүй. Хөрөнгө оруулалт дээр нэгэнт ер нь бол Хан-Уул дүүрэг дэх шүүхийн цогцолбор барилга, Архангай аймаг дахь шүүхийн барилга, Дархан-Уул аймгийн шүүхийн барилга гээд ийм төслүүдийг оруулсан юм. Эндээс бол ганц ч саналд орж ирээгүй явж байгаа. Их засвар дээр 2.5 тэрбумаар Байнгын хороо хянаад хүргүүлсэн сангийн яам руу. Энийг хасаад 1 тэрбум болчихсон байна. Шүүхийн барилгуудын асуудлыг бол өнгөрсөн 2 жилд хангалттай, бүр улиг болтол ярилаа. Улсын төсвөөс нэг ч барилга барьж өгөөгүй дандаа актлагдсан ийм л барилгуудад. Энийг та бүхэн харахдаа. Энэ болбол иргэдийн тэр шүүхийн үйлчилгээ, тэрнээс биш шүүгчийн өрөө тасалгааг ярьж байгаа асуудал биш. Шүүхээр үйлчлүүлж байгаа нийт тэр иргэдийн шүүхийн үйлчилгээний асуудлыг л бид энд тавиад байгаа. Тийм болохоор их засвар дээр хасчихаар 1 тэрбумаар нийт 41 тамгын газар, 43 конторын барилгад үйл ажиллагаа явуулж байгаа. Энд хуваагаад бүгдэд нь их засвар зайлшгүй шаардлагатай. Тийм болохоор энэ их засвар дээр нэмэгдүүлбэл сайн байна л гэж хэлэх гээд байгаа юм. Дараагийнх нь тоног төхөөрөмж дээр 3 тэрбум төгрөгөөр Хууль зүйн байнгын хороог хянасан. Энийг мөн 2 тэрбумаар хасаад 1 тэрбум болчихсон явж байгаа. Энэ ямар учиртай юм бэ? гэхээр энэ тоног төхөөрөмж бол ямар нэг тавилга, машин тэрэг огт байхгүй. Улс орны эдийн засгийн байдлыг бол маш сайн ойлгож байгаа. Энэ нь ямар учиртай юм? гэхээр шүүхийн ил тод нээлттэй байдлыг хангах, шүүхийг цахимжуулах тоног төхөөрөмжийн асуудлыг л энд тавьсан юм. Энэ ковидын цар тахлын үед энэ цахимаар шүүх хуралдаан явуулах ер нь ийшийгээ орсон. Тэгэхээр энд шаардлагатай тоног төхөөрөмжүүд дээр нь Шүүхийн тухай хууль бүр телевизээр бүх шүүх хуралдааныг явуулъя гэдэг ийм саналууд ч гардаг. Тэгвэл энэ тоног төхөөрөмжид нь зориулсан цахим компьютер, шүүх хуралдааныг шууд дамжуулах ч гэдэг юм уу, энд нь тавьсан төсвийг нь ингээд бууруулчихсан байгаа. Тэгэхээр нэгэнт барилгын асуудлыг бүгд л ярьж байна. Нэг дор шийдэх боломжгүйг маш сайн ойлгож байгаа. Энийг өөр тэр концессоор ч байна уу, төр хувийн хэвшлийн харилцан түншлэлээр ч байна уу өөр арга замаар нэг мөр шийдэхгүй бол яг Хан-Уулын барилга шиг 4.8 тэрбум төгрөг тэнд үхмэл хөрөнгө болоод л, үнэгүйдээд л байж байна. Тэгээд л энийг нь нэг жилд 4, 5 тэрбум суулгадаг тэгээд дараа нь хураагаад авчихдаг, юм хийж болдоггүй. Ийм байснаас бол нэг мөр багцаар нь шийдэх асуудлыг бол энэ Улсын Их Хурал маань бас бодож үзнэ байх гэж найдаж байна.

**С.Бямбацогт:** За тодруулчихъя. Урсгал зардал чинь үндсэндээ тэгвэл хянагдсан Сангийн яамнаас хассан дүнгээр бол бараг болчих юм байна гэж ойлголоо. Барилгууд дээр чинь шаардлагатай барилгууд чинь бүх зураг төсөл нь бүгд бэлэн үү?

**Э.Баятбаяр:** Хан-Уулынхыг Нямбаатар сайд түрүүн ярилаа. 2013 оны барилга, тэрүүгээр хийнэ гэвэл 200 орчим тэрбум гэхээр энэ бол өөр. Тийм болохоор Хууль зүйн сайдын гаргаж байгаа тэр саналыг бол дэмжиж байна аа. Яалт ч үгүй эхлээд зураг төсөл…/минут дуусав/

**С.Бямбацогт:** Сунгаад, асуултдаа гүйцээгээд хариулчих.

**Э.Батбаяр:** Тэгэхээр барилгууд дээр бол бүгд, дээр нь бусад энэ зургууд нь бол дандаа хуучин зургууд байгаа. Тийм болохоор энэ зургуудыг нь бол шинэчлэхээс өөр аргагүй. Энэ төсөв нь ч гэсэн Хан-Уулын дүүрэг дэх цогцолбор барилгын бүр анхных нь. Төсөв нь 32 тэрбум 736 сая төгрөг юм. Гэхдээ өнөөдрийн нөхцөл байдал, инфляц, бараа… Бүх шүүхэд л барилга нь бол дандаа актлагдсан. Тэгээд л төлж байгаа шүү дээ. Дархан-Уул аймгийг яагаад оруулсан Оросын Холбооны Улсын эзэмшлийн компани дээр түрээс төлөөд л явж байна. Тэгэхээр энд чинь хэрэггүй гэж ганц ч барилга уг нь бол байхгүй.

**С.Бямбацогт:** Хан-Уул гэсээр байгаад л дууслаа. Мэдэхгүй. Нямбаатар сайд гүйцээ хариулчихъя.

**Х.Нямбаатар:** Саяны тэр шүүхийн барилгын асуудлаар бид уг нь нэлээд л дэлгэрэнгүй хэллээ л дээ. Эхлээд бид нар эхний ээлжид захын баруун талынхаа 3 дүүргийг нэгдсэн шүүхийн цогцолбор барилгатай болгочихъё, прокуророо бас тэгчихье. Тэгээд тэр одоо байгаа саяны Батбаяр даргын голоод байгаа, акталсан гээд байгаа барилгуудыг төрийн өмчлөлд авъя гэдэг ийм зарчмын энэ зүйл дээрээ бол ярилцсан байгаа юм. Тэгэхээр бид нар эхний ээлжид оны эхний 1, 2 дугаар улиралдаа багтаагаад зураг төсвөө гаргаад Үндэсний аюулгүй байдлын зөвлөлд танилцуулъя. Тэгээд төр, хувийн хэвшлийн түншлэлээр тэр Хан-Уул дүүргийнхээ тойргийн 1 дүгээр шүүхийг эцэслэе гэсэн. Энэ хэрвээ амжилттай бол Баянзүрхийн зүүн талдаа тойргийн 2 дугаар шүүх гэх замаар энэ Улаанбаатар хотынхоо асуудлыг шийдье. Хангарди ордонд Улсын дээд шүүх, Шүүхийн ерөнхий зөвлөл, Шүүхийн сахилгын хороо гэсэн энэ 3 байгууллагаа оруулъя. Шүүхийн бусад суларсан байрууд нь Нийслэлийн шүүх болон бусад ачаалал ихтэй байгууллагуудад нь орох замаар Улаанбаатар хот дахь шүүхийн ачааллын материаллаг баазыг ингээд үндсэнд нь шийдье гэдэг зарчмын байр суурин дээр хүрчхээд явж байгаа гэдгийг хэлье. Тийм учраас дараагийн санал хураалтаар энэ 2 тэрбум төгрөгийнх нь зураг, төсвийн зардлыг батлаад өгчихвөл энэ ирэх жил их дэмтэй байна гэдэг нэг зүйл.

Хоёрдугаарт сая Раднаасэд гишүүн асуулт асуулаа. Хил хамгаалах байгууллагад онгоц юу байдаг юм бэ гээд хэчнээн газар учраас тэр рүү онгоцоор тээвэр хийдэг юм байна гээд. 11 сараас 4 дүгээр сар хүртэл хилийн энэ бол төдийлөн нууц тоо биш. 15 застав руу ямар нэгэн автомашин, тээврийн хэрэгсэл хүрэх боломжгүй болдог. Энэ тохиолдолд армиас болон хувийн хэвшлийн сектороос түрээслэх замаар хүнс, тээвэр, хүн тээврийн асуудлыг шийддэг. Өнөөдөр Монгол Улсын хил хамгаалах байгууллагад 1 ширхэг ч нисдэг тэрэг, онгоц байхгүй гэдгийг хэлье. Өмнө нь 1990-ээд оны дунд үе хүртэл хилийн 200 дугаар анги нисдэг тэрэгний эскадрильтай буюу 6 нисдэг тэрэгтэй 2 АН-24, АН-26 гэдэг ийм онгоцтой том нисэх хүчин байсан. Харамсалтай нь өнөөдөр Монгол улсын хил хамгаалах байгууллага, Хууль зүй, дотоод хэргийн яаманд ямар ч нисдэг тэрэг, онгоц байхгүй гэдгийг та бүхэнд хэлье. Тэгээд хилийн участкад хүнс, тээвэр, хүн тээврийн хүргэлтийн үйлчилгээг бол ихэвчлэн түрээсээр зохион байгуулж явж байгаа. Зуны улиралд хүн машин огт очиж болдоггүй хэд хэдэн участка байдаг. 3 сард 1 удаа хүн тээвэр, хүнс тээврийн асуудлуудыг бас түрээсээр зохион байгуулдаг байдлаар хил хамгаалалтын ажлыг зохион байгуулж байгаа. Одоо Оросын Холбооны Улстай хиллэж байгаа зарим участкуудад Оросын Холбооны Улсын хилийн эргүүлийн нислэгт манай хилчид сууж дайгдаж хил хамгаалалт, эргүүлийн нислэг үйлдэхэд бас хяналт тавих ажлыг давхар хамтдаа зохион байгуулдаг ийм л нөхцөл байдалтай байгаа гэдгийг хэлье.

**С.Бямбацогт:** За баярлалаа. Улсын дээд шүүх Хууль зүйн байнгын хороо хянасан төсвөөс Засгийн газрын өргөн барьсан төсөв хасагдсан байгаа. Энэ хасагдсан хэмжээндээ үйл ажиллагаа явуулах бололцоотой, юу явах боломжгүй бол хэдий хэр нэмэх шаардлагатай. Энэ тал дээр бас байр сууриа илэрхийлээч. 7 дугаар микрофон. Ажлын хэсгийн 7.

**С.Амардэлгэр:** Эрхэм гишүүдийн энэ өдрийн амар амгаланг айлтгая. Улсын дээд шүүхийн 2022 оны төсвийн төсөөллийг бол Хууль зүйн байнгын хороонд 16тэрбумаар ирүүлсэн. Байнгын хорооны гишүүдийн санал бодлыг сонсоод тал талаасаа хэлэлцээд бид нар Байнгын хороон дээр 5 тэрбумаар багасгасан. Ингээд 11 тэрбумаар улсын төсөвт нэгтгүүлэхээр Сангийн яаманд хүргүүлсэн байгаа. Урсгал зардлын хувьд бол бид нар тодорхой саналгүй. Анх өргөн барьсан хэмжээнд Сангийн яам бол хянасан байна. Хөрөнгө оруулалттай холбоотойгоор бол 1 тэрбум 88 сая төгрөгийг бол Сангийн яам хянахдаа хассан байна. Тэгэхээр Монгол Улсын Засгийн газраас өргөн барьж Их Хурлаас баталсан Шүүхийн тухай хууль дээр бол шүүхийн сургалт, судалгааны хүрээлэн гэсэн үндсэндээ ийм байгууллагыг бол Улсын дээд шүүхэд байгуулсан. Энэ хасагдаад байгаа 1 тэрбум гаруй төгрөг бол тэр сургалт, судалгааны хүрээлэнг байгуулах, үйл ажиллагааг нь бас орчин үеийн техник технологийг ашиглаж гүйцэтгэлийг нь, бүтээмжийг нь гаргахад л зориулагдах мөнгө юм байгаа юм. Ер нь бол дүнгийн хувьд бас их даруухан тоо. Дараа дараагийн жилүүдэд бол төсвийг нь үе шаттайгаар нэмэхээр л бид нар төлөвлөж зохицуулсан юм байгаа юм.

**С.Бямбацогт:** За баярлалаа. Тэгэхээр шүүхийн ерөнхий зөвлөл, Улсын дээд шүүх 2 урсгал зардал бол үндсэндээ Сангийн яамнаас хассан, Хууль зүйн байнгын хороо хянасныг хассан дээр бол үндсэндээ болчихно гэж хариулж байна шүү дээ. Тийм болохоор бид нар, Сангийн яамныхан манай Тамгын газрынхан анхаарахдаа, энийг анхаарчхаарай. Хөрөнгө оруулалт дээр бол зайлшгүй шаардлагатай зураг, төсөвтэй нэг шаардлагатай эсэхийг нь хянаж байгаад ямархуу байх вэ саналын томьёолол бэлдээрэй. Микрофонд хэллээ шүү албан ёсоор. Та бүхэн болно гэж хэллээ шүү өөрсдөө. Одоо Цогтбаатар гишүүн асуулт асууя.

**Д.Цогтбаатар:** Би нэг ийм зүйл хэлмээр байна. Хүний эрхийн комисс дээр төсөв хасчихсан байгаа нь бол үнэхээр буруу. Тэгээд Сангийн сайд хэлж байна л даа. Ер нь бол төсөвт төрийн чухал биш салбар гэж байхгүй гээд. Би тэрийг ойлгож байна, үнэн. Гэхдээ энэ дээр нэг зүйлийг хүний эрхийн асуудал дээр бол онцгой хандах ёстой. Би Үндсэн хуулийн заалтаас уншаад өгье л дөө. Үндсэн хууль эхлэхдээ Монголын ард түмэн бид гээд… 2 дугаар өгүүлбэр нь Монголын тусгаар тогтнолын талаар, тэгээд яг энэнийхээ дараа залгаж орж ирж байгаа нь хүний эрхийн асуудал байдаг. Өөрөөр хэлбэл энэ Үндсэн хуульд тийм ч учраас 2 дугаар бүлэг нь хүний эрхийн тухай орж ирж байгаа юм. Тэгэхлээр Монголын төрийн бүх л философи, үзэл баримтлал өөрөө хүний эрхийг хамгаалахад л оршиж байгаа юм. Ялангуяа ийм хямралтай, амаргүй байгаа үед бол хүний эрх далдаар зөрчигдөх эрсдэл ердийн үеэс нэмэгдчихэж байгаа юм. Тийм учраас энэ хүний эрхийн комисс дээр мөнгийг нь харамгүй тавьж өгөх ёстой. Би нэг юм ойлгохгүй байгаад байгаа юм. Бүр нэг занаж байгаад хасаж байгаа юм шиг маш олон удаа ярьсан хүний эрхийн асуудал. Одоо энэ гудамжинд ч хүмүүс яриад байна. Би тэгээд дарга нарт хандаад нэг юм хэлмээр байна. Хүний эрхийг та нараас гуйж эдэлдэг зүйл биш шүү. Хүний эрх гэдгийг дарга нар өгдөггүй, цаанаасаа заяамал, тэнгэрээс олгогдсон эрх гэж үзэж байгаа юм. Тэгэхлээр хэн нэгэн төсөв хасаж, эрхийг нь хасаж, төсөв хасна гэдэг бол хүний эрхийг зөрчиж байна гэсэн үг шүү Монголын төрөөс. Тэгэхээр энэ олон төсвийн зүйл заалтуудаас сонгож байгаад хүний эрхийг хасаад байна гэдэг хүний эрхийн тухай гоё яриад үйлдэл чинь буруу байгаа бол цаад санаа чинь буруу байна гэсэн үг шүү. Тэгэхлээр энэ дээр үйлдлээрээ нотолгоожуулж харуулах ёстой. Би нэг минутаа бас гүйцээгээд авчихмаар байна дарга аа. Тэгэхлээр энэ дээр энэ төсвийг бол нэмж өгөх ёстой. Бид нарт даалгавар өгөөд, бодлого бодуулаад суугаад байж хэрэггүй. Төсвийг зангидаад орж ирж байгаа хүмүүс өөрсдөө эндээс хасаад энэ дээр нь нэмж өгнө гэдгийг санал болго. Тэгэхгүй өдөр шөнөгүй хэдэн сар суучхаад хэдэн мянган зүйлтэй төсөв оруулж ирчхээд эндээс та нараас бүгдээрээ ач холбогдолтой гээд ийм бодлого бид нараар бодуулах гээд байх хэрэггүй. Бид бодлогоо хэлж байна. Хүний эрх номер нэг. Төсвөөр цангах ёсгүй. Тийм учраас тэр төсвийг нь тавьж өгөх ёстой. Энэ дээр нэг юуг бас хэлмээр байгаа юм. Энэ хүний эрхийн асуудал дээр угаасаа олон түмэн чинь өөрсдөө бид нар заалгахгүй яриад хэлээд байна. Тэгээд энэ дээр нь бид хэлж байгаа биш, энэ олон түмэн хэлээд байгаа юман дээр нь тэр төсвийг нь гүйцээгээд тавиад өгөх ёстой шүү гэдгийг л би онцолж хэлмээр байгаа юм. За баярлалаа.

**С.Бямбацогт:** Цогтбаатар гишүүн санал хэлчихлээ. Энхбаяр гишүүн асуулт асууя.

**Б.Энхбаяр:** За баярлалаа. Тэгэхээр төсөв гэдэг бол яг бодлого. Юун дээр Улсын Их Хурал, Засгийн газар, Төр илүү чиглэх вэ, тэргүүлэх чиглэлд тавьж байгаа гэдэг бас эрэмбийг харуулж байдаг. Тэгэхээр би бол хэдэн асуудлаас бол ямар ч байсан төсвийг бол харамлаж болохгүй байх гэж бодож байгаа.

Нэгдүгээрт Улсын Их Хурал, Засгийн газар, Шинэ Улсын Их Хурал, Засгийн газар явж байгаа хэдэн том бодлогын асуудлууд байгаа юм.

Нэгдүгээрт.Шударга ёсны асуудал. Өөрөөр хэлбэл шүүх эрх мэдлийн шинэчлэлийн асуудал сүүлийн нэг жилийн хугацаанд бид хийж байна.

Хоёрдугаарт.Хүний эрхийн асуудал дээр бид чиглэж реформууд хийж байгаа. Энэ реформууд төсвийн бодлогоороо хамгаалагдаж дэмжигдэж үлдэх ёстой. Манай олон гишүүд санал хэлж байна. Би энэнтэй бол санал нэг байгаа. Тэгэхээр шүүхээс, хилээс, прокуророос, авлигатай тэмцэх байгууллагаас, хүний эрхээс бид бол мөнгө харамлах учиргүй гэж бодож байгаа. Тэгтэл төсвийн хуулиараа Улсын Их Хурал, гишүүд маань өөрсдөө бас хязгаарлалт тавьчихсан. Өөрөөр хэлбэл шууд зардал нэмэх санал гаргах эрхээ бид нар хасуулчихсан. Энэ бол Үндсэн хууль байгаа. Нэгэнт үндсэн хуулийнхаа энэ хүрээнд бид заавал нэг газраас хасаж байж нөгөө газраас нэмэх гээд байгаа юм байгаа юм. Тэгэхээр аудитаас би нэгдүгээрт асууя.

Яг энэ хууль зүйн салбарын байгууллагууд дээр та бүхний хийсэн дүгнэлтэд энэ төсвийн төсөл дотор аль одоо зардлыг тэвчиж болох. Энэ удаа хэчнээн төгрөгийн, ямар зардал байгаа гэдэг дүгнэлтийг та бүхэн хийсэн бэ? Энийг би аудитаа сонсъё.

Хоёрдугаарт энэ 2021 онд авлигатай тэмцэх байгууллага бас ганц авлигатай тэмцэхийн ч ажлаас биш л дээ. Прокурор, Шүүх бүгд ороод авлигын улмаас учруулсан хохирлыг улсад бас хохирлыг төлж барагдуулах хүрээнд 80, 90-ээд тэрбум төгрөгийг улсад оруулсан гэж мэдэгдээд байгаа юм. Тэгээд энийг цахимд зарцуулчихъя гээд засаг дээр яригдсан юм байх шиг байгаа юм. Энэ 90-ээд тэрбум төгрөгийг яг юунд зарчхав? Хэрвээ энэ байгууллагуудад нь эргээд зарцуулах чиглэлтэй байвал бид бас өнөөдөр 4 тэрбум төгрөгийн асуудал яриад үзээд байна шүү дээ.

Хоёрт нь бид нар чинь өршөөлийн хууль гаргасан. Энэ өршөөлийн хуулийн хүрээнд бол 13, 14 орчим тэрбум төгрөг сахилгагүй жолооч нар замын хөдөлгөөний дүрэм зөрчсөн торгуулийнхаа мөнгийг 10 сарын 1-ний дотор төлбөл 50 хувийг нь хөнгөлнө гэдэг боломж олгосон. Энэ хүрээнд 13, 14 тэрбум төгрөг орж ирсэн байх ёстой. Энэ юунд зарцуулагдаж байгаа юм. Энэ бас нэлээн том мөнгө ороод ирсэн. Тэгээд нийтдээ 104 орчим тэрбум төгрөг байгаа байхгүй юу. Зөвхөн энэ авлигачаас оруулсан, сахилгагүй жолооч нарын торгуулиас орсон. Энийг хэн хариулах вэ? Жавхлан сайд, Нямбаатар сайд 2-оос асууя гэж бодож байна.

Камерт ер нь яг хэдэн төгрөг тусгасан бэ? Торгууль дээр бид нар сая харчихлаа шүү дээ. Замын хөдөлгөөний камерыг сайн идэвхжүүлчихвэл сахилгагүй жолооч нарын тоо багасах юм байна. Нөгөө талаасаа торгуулийн төлөх байдал сайжрах юм байна гэдэг ийм дүн харагдаад байна л даа. Камер дээр ер нь ямар төсөв, бодлого байгаа вэ гэсэн ийм асуултууд байна. Тэгээд хариулт…/минут дуусав/

**С.Бямбацогт:** Нямбаатар сайд хариулъя.

**Х.Нямбаатар:** Би Энхбаяр гишүүний асуултад тодорхой хариулъя. Авлигатай тэмцэх газар оны эхний 10 сарын байдлаар авлига, албан тушаалын гэмт хэргийн улмаас учруулсан хохирлын төлбөрт 90 орчим тэрбум төгрөгийг улсын төсөвт төвлөрүүлж тушаалгасан байгаа. Нэмэх нь сая өөрийн чинь хэлж байгаа Өршөөл үзүүлэх тухай Монгол Улсын хуулийн дагуу 10 дугаар сарын 1-ний өдрийг хүртэлх хугацаанд урд төлөгдөөгүй байсан нийт торгуулийн 50 хувийг хөнгөлөх ийм хууль үйлчилж эхэлсэнтэй холбоотойгоор 13.5 орчим тэрбум төгрөг мөн энэ 3 сарын хугацаанд цугларсан. Энэ мөнгөнүүд бүгд улсын нэгдсэн төсөвт орсон. Улс, орон нутгийн төсөвт орсон. Үүний торгуулийн орлогын 40 хувь нь орон нутгийн төсөвт, үлдсэн 60 хувь нь улсын нэгдсэн төсөвт орсон. Энэ юунд зарцуулагдсан талаар Сангийн сайд тайлбар хэлэх байх.

Таны хэлсэн 2 дахь асуултад би хариулахад. Камерын нэгдсэн системийг сайжруулах шаардлага байгаа. Бид нар бас техник эдийн засгийн үндэслэл боловсруулах ажил хийгдэж байна. Улаанбаатар хотын техник эдийн засгийн үндэслэл үндсэндээ боловсрогдож дуусаж байгаа. Монгол улс нийтдээ 6000 орчим камертай түүний 2000 камер нь огт ажилладаггүй, 2000 камер нь огт ашиглалтын шаардлага хангадаггүй, дүрс юм нь танигддаггүй. 2000 камер нь үндсэндээ ашиглалтын шаардлага хангадаг. Монгол улсад нийтдээ 60 мянган камер байж байж камерын хяналтын системээр гудамж талбай, зам харгуйг бүхэлд нь хянах ийм боломж нөхцөл бүрдэнэ гэсэн урьдчилсан тооцоолол хийгдсэн. Энэ тооцоолол дээрээ үндэслэсэн ажлын даалгавар гаргаад техник эдийн засгийн үндэслэлийг боловсруулах ажлын хэсэг гараад явж байгаа. Энд хэд хэдэн зүйлүүд цуг хосоороо хийгдэнэ.

Нэгдүгээрт. Камерын техник хэрэгслээс гадна программ хангамжийн асуудал буюу ухаалаг системийн асуудал байгаа.

Хоёрдугаарт. Кибер аюулгүй байдлын асуудал байгаа.

Гуравдугаарт. Холбоо дохиоллын хэрэгсэл байгаа. Өнөөдөр хууль зүй, дотоод хэргийн салбар 2022 онд 26 мянга 131 хүний бүрэлдэхүүнтэйгээр ажиллахаар бид төсвөө батлуулахаар өргөн бариад байгаа. Эдгээр байгууллагуудын холбоо дохиоллыг шинэчлэх ажил 1998 оноос хойш хийгдээгүй. Тоон системд шилжээгүй байгаа. Аналог системээр өнөөдөр холбоо дохиоллын хэрэгсэл явж байгаа. Тэгэхээр энэ холбоо тохиолдол мэдээллийн технологи, программ хангамж, кибер аюулгүй байдал, тоног төхөөрөмж, камерын нэгдсэн системийн шинэчлэл гээд энэ цогц асуудлаар бид нар техник эдийн засгийн үндэслэлийг боловсруулах ажил үндсэндээ Улаанбаатар хотын түвшин дуусаж байгаа. Цаашид бид нар хөдөө орон нутгийг нэгдсэн байдлаар дуусгаад Үндэсний аюулгүй байдлын зөвлөл, Засгийн газрын хуралдаанд танилцуулах замаар энэ асуудлыг цогцоор нь шийдье. Цахим шилжилт рүү шилжиж байгаа энэ шилжилт дээ Монгол Улсын Засгийн газар тэр дундаа Хууль зүй, дотоод хэргийн яам хөл зэрэгцэж явъя гэдэг зорилтыг дэвшүүлж байгаа.

Өнөөдөр улсын 27 хилийн боомт биометрик мэдээллээр хилийн бүртгэлийг хийдэг систем рүү бүрэн шилжсэн. Визийн нэгдсэн системд бүрэн шилжиж дуусаж байгаа и-виз нэвтрээд эхэлчихсэн явж байгаа. Хэрэг хянан шийдвэрлэх ажиллагаа, тэр дундаа зөрчил шалган шийдвэрлэх ажиллагааг цахим руу шилжих ажил энэ 1 сарын 1-ээс шилжинэ. Хорих ял эдлүүлэх, ял эдлүүлэх үйл ажиллагаанд цахим шилжилт рүү бас шилжиж байгаа. Тэгэхээр бид нарын шилжилтийн хамгийн том хэсгийг та хөндөж хэллээ. Энэ бол яах аргагүй камер. Мэдээллийн технологийн шилжилт рүү бид нар 2022 онд шилжихээр…/минут дуусав/

**С.Бямбацогт:** Хариулт хангалттай юу. Жавхлан сайд хариулъя. 100 гаруй тэрбум төгрөг юунд зарагдсан бэ гэсэн.

**Б.Жавхлан:** Энэ замын цагдаагийн торгууль, хүний орлого орон нутгийн төсөвт шууд ордог юм. Нийслэлийнхэн нийслэлд, аймгуудынх нь аймгийнхаа орлогодоо орчихно. Өөрөөр хэлбэл яг нөгөө тухайн түвшнийхээ төсвийн ерөнхийлөн захирагчийн нийт орлого дотор нь ороод явчихсан гэсэн үг. Тэгээд л тухайн жилийнхээ зарлагадаа зарцуулагдаад явна гэсэн үг. Тэрнээс яг тэрэнд зарцуулагдана энд зарцуулагдана гэж хэлэх боломжгүй л дээ. Нэг том савандаа ороод л явчхаж байгаа учраас. Улсын нэгдсэн төсөвт бол ордоггүй, яг орон нутгийн төсөвт ороод явж байгаа.

**С.Бямбацогт:** Аудит Занданбат дарга хариулъя. Тэвчиж болох зардал байсан уу, үгүй юу.

**Д.Занданбат:** 2022 оны төсөвт нийт урсгал зардал бол 8.3 их наядаар төлөвлөж сууж өгсөн байгаа. Тэгээд энэ нь өнгөрсөн онтой харьцуулахад бол 1.8 их наядаар буурсан байгаа юм л даа. Өөрөөр хэлбэл өнгөрсөн оныхоо төлөвлөлтөөс 1 их наяд 894.8 тэрбум төгрөгөөр бууруулж ирсэн. Тэгэхээр энэ жилийн төсөв бол харьцангуй урсгал зардлыг бууруулж, хэмнэлтийн горимд боловсруулагдаж орж ирсэн ийм төсөл байгаа гэж аудит харж байгаа. Гэхдээ ер нь төсвийн хэмнэлт бол дуусашгүй. Жишээлбэл бид нар зардал бууруулах тал дээр ямархуу тооцоолол хийж байсан гэхээр бусдаар гүйцэтгүүлсэн ажил үйлчилгээний төлбөр хураамж дээр бол тодорхой хэмжээний хэмнэлтийг хийж болно. Энэ ажил бол их тодорхойгүй байдаг. Төсвийн ерөнхийлөн захирагчид бол энэ дээрээ хэмнэлт гаргаад явах юм бол энэ ажил бол тодорхой түвшинд буурах ийм үндэслэл байгаа. Мөн автомашин гээд тэр аудитын дүгнэлтэд 6.6 дээр хийсэн шиг санаж байна. Төр, хувийн хэвшлээр зохион байгуулагдаад явах юм бол төрийн өндөр зардлаар хийж байгаа ажлыг хувийн хэвшлийн хэмнэлттэй зардлаар хийж болох ийм нөхцөлүүд гарч ирж байгаа гэх мэтчилэнгээр төсвийн ерөнхийлөн захирагчид бол хэмнэлтийн горимыг сайн хийх юм бол та бүхний яриад байгаа тэр 4 тэрбум төгрөг бол гараад ирэх бололцоо бол байж л байгаа гэж харж байгаа юм.

**С.Бямбацогт:** Энхбаярыг гишүүн тодруулъя.

**Б.Энхбаяр:** Одоо яг асуулт үг яваад Байнгын хорооны гишүүд хамгийн хариуцлагатай санал хураалт хийх гээд байна л даа. Олон гишүүд хэлсэн. Шүүхийн ерөнхий зөвлөл болон Шүүхийн сахилгын хороо Үндсэн хуулийн байгууллага байгаа юм. Улсын дээд шүүх маань бид нар чинь нөгөө Төрийн 3 өндөрлөг гэж яриад байдаг. Яг 3 өндөрлөгийнх нь нэг нь бол Улсын дээд шүүх байхгүй юу. Өөрөөр хэлбэл энэ Үндсэн хуулийн бие даасан байгууллага. Үндсэн хуулийн бие даасан байгууллага гэдэг утгаараа энэ эрх мэдлийн төсөв дээр бид нар танаж, хасах юмыг бол бидэнд ч бас хязгаартай. Засгийн газар ч бас хязгаартай. Яагаад гэхээр Засгийн газарт мөнгөө нөгөө зөв, буруу зарцуулав уу, үгүй юу гэдэг хяналт тавьж байгаа хараат бус институт нь байхгүй юу. Их Хурлаасаа ч Засгийн газраас ч. Тэгэхээр энэ шүүх эрх мэдлийг…/минут дуусав/

**С.Бямбацогт:** Энхбаяр гишүүн гүйцээгээд асуучих.

**Б.Энхбаяр:** Тэгэхээр энэ шүүх эрх мэдлээсээ бид бол энэ төсвөө бол Хууль зүйн байнгын хорооныхоо хянаж Засгийн газарт хүргүүлсэн хэмжээнд нь бо байлгах байр суурьтай байгаа. Өөрөөр хэлбэл Улсын Их Хурлын Хууль зүйн байнгын хороо хяначихсан байхгүй юу. Яагаад хянаж байгаа вэ гэхээр Засгийн газар танаад хасаад, шүүх эрх мэдлийнхээ нөгөө бие даасан байдлыг алдагдуулчих вий гэж бодлогоор парламентын мэргэжлийн Байнгын хороо өөрөө энэ шүүх эрх мэдлийн бие даасан байдлыг хангах, дээр нь жоохон манаач болж байгаач л гэж. Энэ хууль нь ингэж хийгдсэн. Тийм учраас өмнө нь Их Хурлын Хууль зүйн байнгын хороо шийдсэн. Энэ төсвийнхөө хэмжээнд энэ саналаа бол өгнө. Тэгэхдээ яг юунаас харж өгөх вэ энэ дээр л гацчихаад байна. Энийг л ярьж шийдэхгүй бол ямар тэрнээс гэж тааж буудалтай биш. Нэг тийм байдалд л орчхоод байна л даа. Тэгэхээр энийг санал хураахын өмнө яах вэ дарга аа. Завсарлах уу? Энийг л нэг гарц шийдэл л гаргаж байж нэг ойлголттой хураахгүй бол олон гишүүд бол зарчим дээрээ бол хэлчихлээ шүү дээ. Ерөөсөө бүгд шүүх эрх мэдэл, хүний эрх дээр бол ийм байр суурьтай байгааг бол хэлчихсэн. Тэгэхээр энэ нэг гарц шийдлээ л яаж би хэнээс асуух вэ.

**С.Бямбацогт:** Ерөнхийдөө бид нар ярилцсан. Ерөнхийдөө бол хуулийн зөрчилтэй төсөв өргөн мэдүүлсэн. Энэ дээр бид нар анхаараад үндсэндээ ойлголцоод гэхдээ мэдээж Сангийн яамны хянасан төсвийг Шүүхийн ерөнхий зөвлөлөөс Улсын дээд шүүхээс асуусан. Хянасан хэмжээнд нь бид нар урсгал зардал дээр ялангуяа үйл ажиллагаа явуулах бололцоотой гэж хариулсан. Тийм болохоор Шүүхийн ерөнхий зөвлөлийн, Улсын дээд шүүхийн урсгал зардал бол үндсэндээ Сангийн яамны хянасан байдлаар явах бололцоотой юм байна. Өөрсдөө хариуллаа шүү дээ. Хэдийгээр бид хянаад явсныг Сангийн яам хууль зөрчвөл багасгасан ч гэсэн гэхдээ энүүгээр явчих бололцоотой гэдгээ өөрсдөө микрофонд хариуллаа. Тийм болохоор энэ хэмжээндээ явах талаар энэ дээр бол санал гарахгүй нь, нэмэгдэхгүй нь. Хөрөнгийн зардал дээр сая Батбаяр дарга тэр Хан-Уул дүүргийн барилга гэж ярьсан. Нэгдсэн цогцолбор гээд байгаа. Тэр бол нэлээн бас асуудалтай, анхаарал татах. Бусад барилга объектууд дээр бол зураг төсөв байх нь байгаа, байхгүй нь байхгүй. Байгаа дээр нь нэлээд өөрчлөгдөх шаардлага гарна гэдэг асуудал ярьж байна лээ. Нямбаатар сайд бас ерөнхийдөө бол Нийслэлийн Засаг даргын Тамгын газрын энэ шилэн хар байшинг Улсын дээд шүүх, Шүүхийн ерөнхий зөвлөл, Шүүхийн сахилгын хороонд өгөөд одоо үйл ажиллагаа явуулж байгаа байрнууд нь сулрахаар бас тэр байруудыг хэмжээнд шийдэх бас бололцоо боломжтой гэдэг асуудал ярьж байна л даа. Тийм болохоор Шүүхийн ерөнхий зөвлөлийн хөрөнгийн зардал дээр айхтар зардал нэмээд байх шаардлагагүй юм байна гэж ойлголоо. Сая яригдсан асуултуудын хариултад.

Сахилгын хороон дээр бол угаасаа тавигдсан хөрөнгийн зардал, урсгал зардал бол тавигдана. Яг Хууль зүйн байнгын хорооноос хянасан хэмжээгээр явна. Энийг бол гаргах эх үүсвэр гаргах ёстой.

Улсын дээд шүүх дээр сая бас Улсын дээд шүүхийн Тамгын газрын дарга хариулахдаа урсгал зардал болно. Харин тэр шүүхийн хуулиар судалгааны хүрээлэн байгуулахад зайлшгүй шаардлагатай тоног төхөөрөмж, шүүхийг ил тод байдалтай холбоотой асуудлууд гэж юм ярьсан. Тэгээд тэрэнтэй холбоотой энэ хөрөнгийн зардлыг 1 тэрбум гаруй төгрөгийн асуудал яригдах юм байна. Энэний эх үүсвэр бид нар олгох ёстой. Байнгын хорооноос хянасан энэ хэмжээндээ явуулна.

Дараа нь Хүний эрхийн Үндэсний Комиссын төсөв бол Хууль зүйн байнгын хорооноос хянасан хэмжээгээр хөрөнгийн зардал ч тэр, урсгал зардал яг тэрүүгээрээ тавигдана. Тэрнээс нэг төгрөг ч хасагдахгүй. Ийм хэмжээндээ Сангийн яам эх үүсвэрийг нь олно. Засгийн газар өөрсдийн хууль зөрчсөн зөрчил алдаагаа засна. Ийм байдлаар асуудлыг шийднэ. Тэгэхээр бид нар бол зарчмын хувьд Байнгын хорооноос санал дүгнэлтээ ингэж явуулаад шаардлагатай гэвэл тодорхой зардлаас хасах саналууд хураачихъя. Тэгээд төсвийн ажлын хэсэг байгаа. Төсвийн ажлын хэсэг дээр ярьж байгаад тэр нь үндэслэлтэй байх уу, үндэслэлгүй байх уу юмнууд ярьж байгаад. Гэхдээ саяны хэмжээнд ийм байдлаар асуудлаа үндсэндээ шийдье гэдэг дээр зарчмын хувьд санал хураачих уу. Зарчмаар нь болж байна уу? Саяны томьёолол би танилцуулчихлаа. Хүний эрхийн Үндэсний комисс, Улсын дээд шүүх, Шүүхийн ерөнхий зөвлөл, Сахилгын хорооны төсвийг саяын үндсэн зарчмаар санал хураагаад нөгөө талдаа эх үүсвэрээ олохыг ажлын хэсэг дээрээ ярилцъя. Дэмжье гэсэн томьёоллоор санал хураалт явуулчихъя. Санал хураалт. Саяны зарчмын саналыг 78.6 хувийн саналаар дэмжигдлээ.

Ийм байдлаар шийдчихье. Гишүүд асуулт асууж, үг хэлж дууссан. Зарчмын зөрүүтэй саналуудаар санал хураалт явуулна. Хамгийн эхлээд Адьшаа гишүүн санал байсан уу? Авчихсан юм уу? Энд уншиж танилцуулах ёстой шүү дээ. Тайлбар та хийнэ. Энд танилцуулна. Адьшаа гишүүний зарчмын зөрүүтэй саналын хуудас.

Тодорхой төсөл хөтөлбөр арга хэмжээний зардал нэмэгдүүлэх санал. Монгол Улсын Хүний эрхийн комиссын Хүний эрхийг хамгаалагч болон эрүү шүүлтээс урьдчилан сэргийлэх гишүүн, түүний бүрэн эрхийг хэрэгжүүлэх нэгжийн үйл ажиллагааны зардал 750 сая төгрөгийг нэмэх. Зардал бууруулах санал нь Бээжин дэх элчин сайдын яамны Монголын соёл, мэдээллийн төвийн барилга 2020-2022 он гэсэн төсөвт өртгийг санхүүжих дүн 1 тэрбум 600 төгрөг гэсэн төсөл, арга хэмжээний санхүүжих дүнгээс 750 сая төгрөгийг хасах. Санал гаргасан Улсын Их Хурлын гишүүн Ш.Адьшаа.

Саналаа тайлбарлах уу та. Адьшаа гишүүн саналаа тайлбарлая.

**Ш.Адьшаа:** Саналаа тайлбарлая. За уучлаарай. Би бас буруу санал оруулсан байж болно. Тэгэхдээ бол өнөөдөр энэ төсвийн хуулийг хэлэлцэж байгаа. Энэ Үндсэн хуулийн өөрчлөлтийн дагуу аль нэгэн зардлаас нөгөө зардал руу багтаана гэсэн ийм зарчмыг үндэслэж Бээжин дахь Элчин сайдын яамны музейн барилга буюу гадаад харилцааны сайдын багцаас Хүний эрхийн Үндэсний Комиссын урсгал зардалд оруулах асуудлыг дэвшүүлсэн юм. Яагаад ингэж дэвшүүлж байна гэхээр Бээжин дэх Элчин сайдын яамны музейн барилга гэдэг чухал асуудал мөн үү. Өнөөдөр ковид 19-ийн улмаас Хятад хилээ хаасан байгаа. Монголын элчин сайдын яаманд музей бариад тэр лүү ордог хэдэн Хятад жуулчин, Хятад иргэн байна. Ийм утгагүй юм тавьчхаад. Тэгээд та нар хүний эрхийн тухай ярихаар ингэж даапаалж болохгүй Энхбаяр аа. Би бол зарчим ярьж байгаа шүү. Тэгээд л хүн юм ярихаараа наад чинь болохгүй гэх юм. Өнөөдөр нэг төсөл, арга хэмжээнээс татаж нөгөө төсөл арга хэмжээ рүү оруулъя л гэж байгаа юм. Өнөөдөр ковид 19-ийн улмаас Хятад хэзээ хилээ нээх нь тодорхойгүй байгаа. Тэнд барьж байгаа музейн барилгыг хойшлуулж болно. Үнэхээр төрийн чухал арга хэмжээ байж болно л доо. Тэгэхдээ эндээс би 750 сая төгрөгийг хасаж, Хүний эрхийн Үндэсний Комиссын эрүү шүүлтийн онцгой комиссын үйл ажиллагааг санхүүжүүлэх үйл ажиллагаанд шаардлагатай байгаа 750 сая төгрөгийг энд оруулж тооцож өгөөч гэсэн ийм саналыг гаргаж байгаа юм. Энэ саналыг та бүхэн дэмжиж өгөхийг хүсье. За баярлалаа.

**С.Бямбацогт:** Эх үүсвэр талдаа бидэнд эх үүсвэр гаргаж өгч байна шүү дээ. Адьшаа гишүүн. Хүний эрхийн Комисс дээр дутагдаж байгаа эх үүсвэрийг. Дэмжье гэсэн томьёоллоор санал хураалт явуулъя. Санал хураалтад 14 гишүүн оролцсоноос 5 гишүүн дэмжлээ. Та өөрөө дэмжсэнгүй шүү дээ. Харин тийм, дараагүй л байна даа та. Дахин санал хураах уу, болих уу. Горимын саналаа гарга даа. Уг нь дэмжчихмээр л байна. Картаа хий. Горимын санал. Адьшаа гишүүн горимын санал гаргая.

**Ш.Адьшаа:** Миний энэ төхөөрөмж ажиллахгүйн улмаас миний гаргасан санал эсрэг дарагдаж байн. Тийм учраас энэ санал хураалтыг хүчингүй болгож, дахин санал хураалт явуулж өгнө үү.

**С.Бямбацогт:** Адьшаа гишүүний гаргасан горимын саналыг дэмжье гэсэн саналаар санал хураалт явуулъя. Санал хураалт. Санал хураалтад 14 гишүүн оролцож 6 гишүүн 42.9 хувийн саналаар энэ санал дэмжигдсэнгүй.

Дараагийн санал хураалт хэнийх юм. Мөнхбаатар гишүүн. Хилийн анги шинээр байгуулах Хөвсгөл Баянзүрх сум гэснийг Хилийн анги шинээр байгуулах Хөвсгөл Цагаан-Уул сум гэж сумын нэрийг өөрчлөх. Сумын нэрээ өөрчилж байгаа юм байна. Дэмжье гэсэн томьёоллоор санал хураалт. Тайлбарлах уу Та. Мөнхбаатар гишүүн тайлбарлая саналаа.

**Л.Мөнхбаатар:** Байнгын хорооны гишүүдийн амрыг ирье. Хөвсгөл аймаг бол Оросын Холбооны Улстай 1027 километрээр хиллэдэг. Урт участкатай. Байгалийн хүнд, хэцүү нөхцөлд үүрэг гүйцэтгэдэг ийм газар байгаа. Энд бол 1 л отряд үүрэг гүйцэтгэж байгаа юм. Бусад хилийн участкад бол 200-300 километр хамгаалдаг бол 1000 километрт ганцхан отряд үүрэг гүйцэтгээд байгаа юм. Энийг 2 болгож нэмэгдүүлье гэдэг саналыг Хууль зүй, дотоод хэргийн яам, Хил хамгаалах ерөнхий газар оруулж ирсэнд бол би талархаж байна. Манай хил орчмын иргэдийн тавьдаг үндсэн хүсэлт. Ийнхүү бас биелэл болж байгаа ю. гэхдээ энд сумын хувьд бол Баянзүрх сум гээд тавьчихсан, энийг Цагаан-Уул сум болгоё гэж өөрчилье гэж байгаа гэсэн. Ийм санал оруулж байгаа. Хил хамгаалах ерөнхий газрын санал нь бас Цагаан-Уул сум гэж байгаа. Энд бол хэд хэдэн үндэслэл байгаа юм. Яагаад вэ гэхээр хилийн зөрчил, хилийн дэглэмийн зөрчил хамгийн их гардаг газар бол Цэцэрлэгт, Цагаан-Уул, Баянзүрх сумд юм. Хөвсгөлийн нийт зөрчлийг сүүлийн 25 жилийн байдлаар үзэх юм бол бараг 70-80 хувь нь энэ хэсгээр гарч байгаа юм. Тийм учраас Цагаан-Уул сумандаа байрлуулъя. Хамгийн их гарч байгаа. Энд бол маш олон удаа буудалцаан болж байсан, хүн барьцаалсан хэрэг гарч байсан, хүний амь нас эрсдэж байсан. Сүүлд гэхэд 134 адуу туугдаад явж байсныг манай хилийн манааныхан таарч буудалцаж, буцааж авсан байх жишээтэй. Хилийн цагийн байдал ч гэсэн хүнд байгаад байгаа юм. Тийм учраас энэ Цагаан-Уул суман дээрээ байгуулъя.

Хоёрдугаарт Цагаан-Уул сум бол өөрөө сум дундын эмнэлэгтэй, цэцэрлэг сургуулийн хүртээмж сайтай. Мөн отряд байгуулах газрын хувьд бол 3 га газрыг тухайн Хөвсгөлийн отряд байгуулахаар судалж байгаа. Манай хилийнхэн судалсан байгаа юм байна лээ. Ийм хэд хэдэн үндэслэл байгаа учраас Баянзүрх сум гэдгийг Цагаан-Уул сум болгон өөрчлөх зарчмын зөрүүтэй санал гаргаж байгаа юм. Гишүүд дэмжиж өгөхийг хүсье.

**С.Бямбацогт:** За баярлалаа. Мөнхбаатар гишүүний гаргасан зарчмын зөрүүтэй саналыг дэмжье гэсэн томьёоллоор санал хураалт явуулъя. Сумын нэр өөрчилж байгаа юм байна шүү дээ Санал хураалт 57.1 хувийн саналаар энэ санал дэмжигдлээ. Хаалга үүдээ хаагаарай. Хамгаалалтынхан яах гээд хаалга онгойлгоод байгаа юм. Гаднаас, гудмаас хүнд дууддаг шиг.

Одоо хэнийх билээ. Сангийн яамныхан эх үүсвэр бэлдээрэй. Түрүүний гаргасан Шүүхийн ерөнхий зөвлөл, Улсын дээд шүүх, Хүний эрхийн үндэсний комисс дээр хураана шүү тэр томьёоллоор. Эх үүсвэрийг бэлдээрэй. Сандаг-Очир гишүүн бас бүхэл бүтэн нэг дүүргийн шүүхийн төсөв хасагдчихсан байна гэдэг асуудал ярьж байгаа юм. Энийг ярьчих уу та. Та тэгээд тэр дээр бас шаардлагатай бол бас эх үүсвэр яаж бүрдүүлэх юм тэрийг бэлдэж байх уу? Сандаг-Очир гишүүн.

**Ц.Сандаг-Очир:** Төсөв дээр Улсын Их Хурлын Тамгын газрын Хяналт шалгалт, үнэлгээний газрын Төсвийн хяналт, шинжилгээний хэлтсээс гишүүдэд өгсөн материал байгаа. Та бүхний гар дээр байгаа. Энэ дотор Шүүхийн ерөнхий зөвлөлийн даргын зардал гээд нийтдээ 2022 онд 79 тэрбум 515.8 гээд. Энэ дотор ингээд шүүхийн төвлөрсөн төсөв гээд 8 дүүргийн шүүхийн төсвүүд явж байгаа юм. Тэгээд Багануур дүүргийн шүүх, эрүүгийн иргэний шүүхийн төсөв нэг ч төгрөг тусгагдаагүй. Ингээд үнийн дүндээ баригдаад ингээд хасагдаад явчихсан байна. Энэ бичиглэлийн алдаа юу? Бүхэлд нь 1 дүүргийн шүүх ирэх жил төсөвгүй болчих вий дээ. Энийг Хяналт шинжилгээ, үнэлгээний хэлтэс ноднин бас яг төсөв яригдаж байхад бас л нэг ийм дутуу материал өгөөд л намайг бас Хүрэлбаатар сайдтай маргалдуулаад л авч байсан шүү дээ. Тэгээд энэ дээр тайлбар өгөөч гэж хэлье.

Хоёрт Нямбаатар сайд сая түрүүн миний асуултад хариулж байсан. Шүүхийн ерөнхий зөвлөл саналаа ирүүлээгүй байгаа. Шүүх байгуулах тухай хууль дээрээ та бүхэн шүүхийг бас тойргийн зарчмаар байгуулах гэж байгаа юм байна. Гэтэл шүүхийн тухай хуулиараа шүүхийн үйлчилгээг иргэдэд илүү ойрхон, түргэн шуурхай байх асуудлыг ярьж байгаа. Тэгвэл тойргоор байгуулна гэвэл алслагдсан гурван дүүрэг Багануур, Багахангай, Налайх дүүргийн шүүхүүдийг нэгтгэх асуудлыг ярих гэж байгаа юм шиг байна. Хэрвээ ингэвэл иргэдэд үйлчилгээ улам хэцүү болно шүү. Хүндрэлтэй болно шүү. Чирэгдэлтэй болно шүү. Одоо байгаа түвшнээсээ дордоно шүү. Эрх зүйн хувьд. Тийм учраас Шүүхийн ерөнхий зөвлөл энэ дээр саналаа ирүүлэхдээ засаг захиргааны нэгжийг дагасан санал дээрээ та бүхэн саналаа ирүүлэхийг хүсэж байна. Баярлалаа.

**С.Бямбацогт:** Шүүхийн ерөнхий зөвлөл хариулчих уу. Алдаа байсан уу? Манай Тамгын газрын Хяналт шалгалтын хэлтэс алдчихав уу, эсвэл та бүхэн алдчихав уу. 6 дугаар микрофон. Батбаяр дарга.

**Э.Батбаяр:** 41 тамгын газар үйл ажиллагаа явуулж байгаа. Нэг нь Багануур дүүргийн шүүх. Манайхаас ямар нэг алдаа гараагүй. Энэ дээр бол тэр төсөв нь явж байгаа энэ бичвэрийн буюу тийм л алдаа байх гэж би бодож байна.

**С.Бямбацогт:** Тамгын газрын Хяналт шинжилгээний хэлтэс өөрсдийн чинь хийсэн зөв үү, зөв хийсэн юм уу. Хаана байна? Төсвийн дүн шинжилгээний хэлтэс билүү, хэн хариулах юм. Микрофонд хариул. Хаана суух уу. Одоо хариул. Буруу юм хийчхээд болохгүй шүү дээ.

**Э.Батбаяр:** Тэрбум төгрөгөөр байгаа юм байна. Манай явуулсан дээр.

**С.Бямбацогт:** Хариул. Хөөе босооч чи. Микрофондоо хариул наадах аа. Тэгээд буруу зөрүү юм хийчхээд гишүүдийг сонин байдалд оруулаад байж болохгүй шүү дээ. Тэр микрофон яаж асдаг юм. Асаагаад өг. Наашаа суулгаад хариул. Төрийн ажлыг тэгээд л ийм хачин, хайнга хийж болохгүй шүү. Аль нь алдаатай юм. Алдаатай хүмүүс хариуцлага хүлээх ёстой. Ажлын хэсгийн микрофон.

**Ш.Батцэнгэл:** За сайн байна уу, Сандаг-Очир гишүүн ээ. Бид нар энэ Багануур дүүргийн хувьд Сангийн яамнаас нэлээд нягталчихсан мэдээллийг удаа дараа асууж нягталж, мэдээллээ та бүхэнд танилцуулга хэлбэрээр хүргүүлсэн байгаа. Тэгээд Багануур дүүрэгтэй холбоотой мэдээллийг яг одоо шууд гэхээр энэ байгаа мэдээлэл, боловсруулсан мэдээллийнхээ хүрээнд бол яг тусгагдаагүй гэсэн байдлаар л мэдээллээ авчихсан байж байгаа нягтлаад танд даруй мэдээлэл хүргүүлье. Одоохон тодруулаад тэнд хариу өгье.

**С.Бямбацогт:** Ямар ч байсан нэг алдаа гарсан байна. Алдааг хэн гаргасан Шүүхийн ерөнхий зөвлөлийнхөн гаргасан уу? манай Их Хурлын Тамгын газрын Төсвийн дүн шинжилгээний хэлтсийнхэн гаргасан уу? Аль нэгэн газар алдаа гарсан байна. Алдаа засагдах ёстой. Алдаа гаргасан хүнд хариуцлагын асуудал яригдах ёстой шүү. Одоо Пүрэвдорж гишүүний санал. Энийг нягтлаарай. Хууль зүй, дотоод хэргийн сайдын багцын урсгал зардлын цалин хөлс болон нэмэгдэл урамшуулал гэсэн хэсгийн зардлыг 20 тэрбум төгрөг нэмэгдүүлэх. Цагдаа, дотоодын цэргийн цалингийн зардалд зориулагдана. Хасах, бууруулах зардал нь 14.1.5-д заагдсан байгалийн түүхийн музейн барилгаас 5 тэрбум төгрөг хасах, Монгол Улсын 2022 оны төсвийн тухай хуулийн 3 дугаар хавсралтад 1.1.3-д заагдсан концессын Баянхонгор, Алтай чиглэлийн 127 километр, хатуу хучилттай авто замын төсвөөс 15 тэрбумыг хасах. Санал гаргасан Пүрэвдорж. Саналаа тайлбарлах уу? Пүрэвдорж гишүүн саналаа тайлбарлая.

**Б.Пүрэвдорж:** Тэгэхээр 2020 оны төсөв ярьж байхад би цагдаагийн албан хаагчдын цалинг нэмэгдүүлэх санал гаргасан боловч Их Хурлын гишүүдийн олонх дэмжээгүй. 2021 оны төсөв дээр санал гаргах гаргасан, харин Хууль зүйн сайд Нямбаатар тухайн үед энэ асуудлыг тодорхой шийднэ гэж. Хууль зүйн байнгын хорооны дарга Нямбаатар тэгж шийднэ гэж ярьж хойшлуулсан байгаа. Тэгэхээр өнөөдөр бол энэ цагдаагийн албан хаагчдын цалинг нэмэгдүүлэх зайлшгүй шаардлага гарч ирж байна. Үнэхээр тушаалаар явдаг янз янзын амь эрссэн, ийм нөхцөл байдалд ажилладаг, дээрээс нь цар тахлын үед маш тийм тодорхойгүй нөхцөл байдал байна. Дарга нар улсын онцгой комисс, аймгийн онцгой комисс бүгдээрээ л янз янзын шийдвэр гардаг. Иргэд нь тэрийг эсэргүүцдэг. Тэгээд энэний дунд л бүх цагдаа нар явж зохицуулдаг, хэл амд өртдөг ийм л нөхцөл байдалд байгаа. Тийм учраас энэ цагдаагийн албан хаагчдын цалинг дунджаар 20 хувиар нэмэгдүүлэх саналыг оруулж байгаа. Тэгэхдээ энэ тодорхой удирдах албан тушаалтнуудын цалинг 15 хувиар, офицеруудын цалинг дундаж албан тушаалтнуудыг буюу офицеруудын цалинг 20 хувиар, яг энэ анхан шатан дээр ажиллаж байгаа, бага цалинтай офицер, ахлагч нарын цалинг 25 хувиар нэмэхээр энэ саналыг гаргаж байгаа. Тэгэхээр ер нь бол 20 хувиар нэмэгдүүлсэн тохиолдолд бол нэмэгдэл энэ тэртэйгээ бас нэлээн гайгүй цалин авах, нийгмийн асуудал нь шийдэгдэх ийм боломж бүрдэж байгаа. Тэгэхээр нийтдээ цагдаагийн байгууллагын 11 мянга гаруй албан хаагчдын хувьд цалин нэмэгдүүлэх хүсэл маш их байдаг. Тэгэхээр энэ 11 мянган хүнийхээ эрх ашгийг хангах нь маш чухал байгаа. Мэдээж 2 төслөөс бас 5 тэрбум, 15 тэрбум төгрөгөөр хасах ийм саналыг оруулж байгаа. Энэ 11мянган хүнийхээ нийгмийн асуудлыг шийдвэрлэхийн төлөө Хууль зүйн байнгын хороо энэ хууль зүйн салбарт ажиллаж байгаа хүмүүсийнхээ нийгмийн асуудлыг шийдэхийн төлөө бас зориг, зүрх гаргах ёстой шүү. Тийм учраас та бүхнийг миний саналыг дэмжиж, саналаа өгөөч гэж уриалж байна. Баярлалаа.

**С.Бямбацогт:** Баярлалаа. Пүрэвдорж гишүүний зарчмын зөрүүтэй саналыг дэмжье гэсэн томьёоллоор санал хураалт явуулъя. Санал хураалт. Дэмжье ээ. Дэмжээгүй гишүүд нь цагдаа нарт хайргүй хүмүүс боллоо шүү. Дараагийн санал юу байгаа билээ. Болчихсон уу. Тэрийг та ажлын хэсэг дээр ярьчих юм уу? Тэг тэг. Сангийн яамных нь нөгөө тооцоо яасан. Одоо нөгөө тооцоогоо гаргаж дуулах ёстой шүү дээ. Тэрийг чинь эцэслэж хураана. Нямбаатар сайдын санал. Ямар олон санал вэ? Бүгдийг нь унших юм уу? За чи уншчих тэгэх үү? Би болилоо. Нямбаатар сайд саналаа танилцуулъя.

**Х.Нямбаатар:** За би дараах хэдэн зарчмын зөрүүтэй саналыг Байнгын хорооны гишүүдээрээ хураалгах санал оруулж байна.

Нэгдүгээрт.Цагдаагийн ерөнхий газрын барилга байгууламж ангилалд цагдаагийн газрын барилга, Архангай аймгийн Эрдэнэбулган сум буюу Архангай аймгийн төв. Хэрэгжих хугацаа 2020-2023 он. Төсөвт өртөг 5.4 сая төгрөг, 2022 онд санхүүжих дүн. 1 тэрбум 990 сая төгрөг. Бусад төсөл хөтөлбөр, арга хэмжээний зардлыг мөн хэмжээгээр бууруулах санал зардал гэдэгт. Хөрөнгө оруулалтын зардалд тусгагдсан Улсын бүртгэлийн хэлтэс, Архивын тасгийн байр, Баян-Өлгий аймгийн Өлгий сум, төсөл, арга хэмжээ 2022 онд санхүүжих дүнгээс 340 сая, Хоёрдугаарт нь мөн Хөрөнгө оруулалтын зардалд тусгагдсан Улсын бүртгэлийн хэлтэс, Архивын тасгийн барилга Ховд аймгийн төв Жаргалант сум гэсэн хөрөнгө оруулалтаас 300 сая. Мөн хасах нь Хил хамгаалах ерөнхий газрын өргөтгөл, шуурхай удирдлагын төв, хилийн цэргийн төв архивын барилга гэдгээс хасах нь 250 сая. Дөрөвт. Хасах нь хөрөнгө оруулалтын хилийн анги шинээр байгуулах Хөвсгөл аймаг Баянзүрх сум гэсэн сая Цагаан-Уул сум болсон, хасах нь 400 сая төгрөг гэж тус тус бууруулж, Архангай аймгийн төвд Архангай аймгийн цагдаагийн газрын барилгыг эхлүүлэх шаардлага байгаа юм. Хуучин цагдаагийн барилгад нь Улсын бүртгэлийн хэлтсийг, аймгийн төв архивын газартаа оруулах байдлаар ийм салбарын бас нэг хөрөнгө оруулалтын зохицуулалт хийхгүй бол Архангай аймагт Улсын бүртгэл, Архивын барилга 2 аль аль нь огт барилгагүй байгаа. Тэгээд ийм байдлаар дээрх аль аль хөрөнгө оруулалтын ажлуудыг явуулаад хөрөнгө оруулалтаас нь тодорхой дүнгээр хасаж, ийм дотор нь зохицуулалт хийе гэсэн ийм санал байгаа. Би эхний саналаа танилцуулж дууслаа Байнгын хорооны даргаа санал хураалгая. Үгүй ээ, үгүй би харин хэлж байна шүү дээ. Ховдод 2, 3 юм тавигдсан байгаа шүү дээ. Архангайн цагдааг нь тавьж байж цагдаагийн хуучин барилгад нь Улсын бүртгэл, Архив 2 нь орохгүй бол архивын нэгжүүд бүгд подвалд хадгалагдаад байна. Манай намын гишүүд ойлгож байгаа шүү дээ. Пүрэвдоржоо битгий ингэ л дээ. Би ямар хувьдаа авах гэж байгаа биш дээ.

**С.Бямбацогт:** За баярлалаа. Нямбаатар гишүүний зарчмын зөрүүтэй саналаар санал хураалт явуулъя. Уначихлаа санал хураалтад 50. Олонхын санал авсангүй. Үгүй ээ, тэгж болохгүй. Дараагийн саналаа аваад ир. Хүний эрхийн Үндэсний Комиссын даргын… Дараагийн саналаа Нямбаатар гишүүн. Дараагийн саналаа би танилцуулчихъя. Нямбаатар гишүүн саналаа танилцуулъя.

**Х.Нямбаатар:** Саяны санал дээр Бямбацогт дарга аа. Та бас Хууль зүй, дотоод хэргийн сайд байсан. Салбарын зовлон гэж байгаа шүү дээ. Архангай аймгийн төв дээр аймгийн архив барилгагүй. Архивын нэгжүүд нь шатаж үрэгдвэл маш олон хүний эд хөрөнгө, эд материал устана. Улсын бүртгэлийн архивын барилга байхгүй. Улсын бүртгэл үйлчилгээний нэгжгүй. Ховд аймаг өөрөө архивын барилга нэгжгүй гээд Пүрэвдоржоо энэ жил бид нар тавьж байгаа шүү дээ. Танай аймгийн Мянгад аль аль билээ сумдын архив шатчихсан. Бүх хүмүүс тэтгэвэр тогтоолгох тохиолдол болгонд шүүх хурал хийлгэж байгаа шүү дээ. Тэгээд энэ дээр би харин горимын санал гаргая. Пүрэвдорж гишүүний техник ажиллаагүй гэж байна шүү дээ. Энэ дээр Бямбацогт гишүүнээ саяын саналыг хүчингүйд тооцсон санал хураалгаад өг л дөө. Та энэ салбарын зовлонг ойлгох хүний хувьд. Бүх барилгуудыг зэрэг эхлүүлчихье. Ирэх 2023 ондоо дуусгачихъя л гэж байгаа шүү дээ? Ерөөсөө манай салбарын бүх хөрөнгө оруулалт Архангай, Говь-Алтай, Ховд, Баян-Өлгий, Увс гэсэн энэ 5 аймаг дээр л тавигдаж байгаа. Энэ хэдэн яг тулгамдсан асуудлыг нь шийдэж байгаа юм. Бусад аймгуудаар ерөөсөө огт хөрөнгө оруулалтын мөнгө тавигдаагүй. Зовлон их байна. Ялангуяа энэ жил бид нар Архив, Улсын бүртгэл дээрээ тодорхой өөрчлөлт гаргахгүй бол наадах чинь архивын нэгжүүд подвалд байгаа шүү дээ. Баян-Өлгий аймгийн Улсын бүртгэлийн архив түрээсийн подвалд хадгалагдаж байгаа. Төв архивынх нь дээврээс нураад унаж байгаа. Увс аймгийн архивын нэгжийг би өөрөө очиж үзсэн. Хүүхдийн цэцэрлэгийн байрны 1 давхарт байгаа. Дээрээс нь дам нуруу нь хотойчихсон байж байгаа шүү дээ. Энэ чинь ямар нэгэн байдлаар бид нар тансаглах, дарга нарт зориулсан байрны асуудал яриагүй. Та зөвхөн ийм нутгийн амбиц гаргаж болохгүй Бямбацогт дарга аа. Тийм учраас санал хураалгаж өгөөч. Энэ саяын саналыг хүчингүйд тооцсон. Бямбацогт дарга аа.

**С.Бямбацогт:** Таны багцын төсөв урсгал зардал 44 тэрбумаар нэмэгдэж байгаа. Хөрөнгийн зардал 37 тэрбумаар нэмэгдэж байгаа. 2021 онтой харьцуулбал. нэмэгдэж байгаа. Тэгээд дээрээс нь танд тоног төхөөрөмж 16 тэрбум төгрөг байж байгаа. Шинээр нэмэгдсэн. Цоо шинээр. Тэгээд тэд нарыгаа тэндээсээ хасчихгүй ганц тавьсан барилгаас хэдэн зуун саяыг хасаад байх хэрэггүй л байхгүй юу. Танд нөөц байж байгаа шүү дээ. Нямбаатар гишүүний горимын саналаар саяны санал хураалтыг хүчингүй болгох санал хураалт явуулъя. Битгий сугала. Хүчингүй болчихлоо. Одоо дахиад хураах уу? Нямбаатар гишүүний гаргасан зарчмын зөрүүтэй саналыг дэмжье гэсэн томьёоллоор санал хураалт явуулъя. Санал хураалт. Одоо болчихлоо. 2, 3 дахь саналаа босго оо. Горимын саналаар сая санал хураачихсан. Одоо болсон. Дараагийн санал. Одоо болно оо. 2 удаа хураалгалаа шүү дээ. Одоо болно. Үгүй ээ. Тэгвэл хүмүүсийн карт сугалсан чинь Үндсэн хууль зөрчсөн үйлдэл шүү. Сая гишүүдийн карт сугалж байгаа чинь Үндсэн хууль зөрчсөн үйлдэл шүү. Гишүүдийн бүрэн эрхэд халдлаа. Горимын саналаар сая хураачихлаа шүү дээ. Тэгээд боломж байгаа шүү дээ. За дахиад хураачихъя. Дэмжчихье. Нямбат гишүүний горимын саналыг дэмжье. Хэнийх юм. Хүчингүй боллоо. Одоо дахиад хураая. Нямбаатар гишүүний гаргасан горимын саналыг дэмжье. За дэмжье. За санал дэмжигдлээ. Дараагийн саналаа танилцуулъя. Нямбаатар гишүүн.

**Х.Нямбаатар:** тэгээд өөрөө алга болчих юм. Хөрөнгө оруулалтын зардлаас Цагдаагийн ерөнхий газрын барилга байгууламж, ангилалд сум дундын цагдаагийн хэлтсийн барилга, Сэлэнгэ аймгийн Сайхан сум хэрэгжих хугацаа 2022-2023 он, төсөвт өртөг 2 тэрбум 309 сая. 2022 онд санхүүжих дүн 700 сая. Хасах нь хөрөнгө оруулалтад тусгагдсан Улсын хил хамгаалалтын зориулалтын инженерийн байгууламжийн шинэчлэлт гэсэн төсөл, арга хэмжээний 2022 онд санхүүжих дүнг 700 сая төгрөгөөр бууруулах гэсэн ийм саналыг манай Сангийн сайд оруулж ирсэн юм. Энийг бас та бүхэн дэмжээд өгөөч.

**С.Бямбацогт:** Дэмжих юм уу. Нямбаатар гишүүний саналыг дэмжье гэсэн томьёоллоор санал хураалт явуулъя. Санал хураалт. Энэ санал дэмжигдсэнгүй. Дараагийн санал хураалт. Дараагийн саналаа танилцуулъя. Зарчмын зөрүүтэй саналын томьёолол.

**Х.Нямбаатар:** Саяынх дэмжигдсэнгүй. Одоо яах вэ. Хил хамгаалах ерөнхий газрын тоног төхөөрөмжийн ангилалд хилийн 200 дугаар ангид нисэх онгоц худалдан авах хэрэгжих хугацаа 2022-2022 ондоо хэрэгжих төсөвт өртөг 6.8 тэрбум. Хасах зардал нь хөрөнгө оруулалтын зардлын хилийн 0306 дугаар ангийн Бага хүрээ салбарын их засвар, Дорнод аймгийн Матад сум. Хөрөнгө оруулалтын. зардал хилийн 0287 дугаар ангийн их засвар, Хэнтий аймгийн Дадал сум дахь засварын зардлаас 510 сая, хөрөнгө оруулалтын зардал Хууль зүй, дотоод хэргийн салбарын их засварын зардлаас 3 тэрбум 379.9 сая төгрөгийг бууруулах, Хууль зүй, дотоод хэргийн сайдын багцын урсгал зардлаас 2 тэрбум төгрөгийг бууруулах гэсэн ийм байдлаар оруулж ирж байна. Ингээд энэ саналыг дэмжиж өгөөч.

**С.Бямбацогт:** Нямбаатар гишүүний зарчмын зөрүүтэй саналыг дэмжье гэсэн томьёоллоор санал хураалт явуулъя. 91.7 хувийн саналаар энэ санал дэмжигдлээ. Дараагийн зарчмын зөрүүтэй саналын томьёолол. Нямбаатар гишүүн байгаа юм уу? Дараагийн санал Цагдаагийн ерөнхий газар тусгагдсан, Сүхбаатар аймгийн цагдаагийн хэлтсийн барилга, Баруун-урт хот төсөл, арга хэмжээ, хэрэгжих хугацаа он нь солигдож байгаа. Бямбацогт дарга 2021- 2023 гэснийг 2021-2022 гээд төсөвт өртгийг 3 тэрбум 380.3 сая төгрөг гэснийг 3 тэрбум 666.4 сая төгрөг гээд 2022 онд санхүүжих дүнг 1 тэрбум 48.4 сая төгрөг гэснийг 2 тэрбум 617.9 сая төгрөг гэж хасах нь. Хууль зүй, дотоод хэргийн салбарын их засвар гэсэн арга хэмжээний 2022 онд санхүүжих дүнг 1 тэрбум 569.5 сая төгрөгөөр бууруулах гэж дүнг нь дүйцүүлж байна.

**С.Бямбацогт:** Яамныхаа их засвараас хасаад барилга дээр тавьж байна. Дэмжье гэсэн томьёоллоор санал хураалт явуулъя. Санал хураалт 83.3 хувийн саналаар дэмжигдлээ. Дараагийн санал хураалт. Таных болчихсон уу. Нямбаатар гишүүн зарчмын зөрүүтэй саналаа танилцуулъя. Болчихсон уу. Жаргалмаа гишүүн аягүй сайн мэддэг юм байна шүү.

Хүний эрхийн Үндэсний Комиссын даргын 2022 оны төсвийн төслийн үндсэн үйл ажиллагааны зардлыг 1 тэрбум 664.6 сая төгрөгөөр, хөрөнгийн зардлыг 330.6 төгрөгөөр тус тус нэмэгдүүлэх, Бууруулах зардал нь Боловсрол шинжлэх ухааны сайдын 2022 оны төсвийн төслийн урсгал зардлаас 1тэрбум 995.3 сая төгрөгийг бууруулах санал гаргасан гишүүд бараг бүгд гаргасан. Мөнхцэцэг, Цогтбаатар өөр хэн байна? Ороорой. гэх мэтийн гишүүд гээд дэмжье гэсэн томьёоллоор санал хураалт явуулъя. Дэмжинэ шүү дээ. Хүний эрхийн Комиссынхоо зардлыг бүгдийг нэмье гэсэн шүү дээ. Яг Байнгын хорооноос явуулсан. Гэхдээ яах вэ эх үүсвэр гаргаад өгчихье. Санал хураалт 69.2 хувийн саналаар санал дэмжигдлээ.

Хуулийн төсөлд Улсын дээд шүүхийн тоног төхөөрөмж 2022 онд төсөвт өртөг, санхүүжилт дүн 1 тэрбум 88,6 сая төгрөг байх. Төсөл арга хэмжээг нэмэх Боловсрол шинжлэх ухааны сайдын 2022 оны төсвийн төслийн урсгал зардлаас 1 тэрбум 88 сая төгрөгийг бууруулах. Дэмжье гэсэн санал хураалт явуулъя. Санал хураалт. Түрүүн ярьсан зарчмынхаа дагуу. Дараа нь бид нар зохицуулчихна. Сангийн яамтай ярьчихсан юм. Эх үүсвэртэй гэж явах ёстой болохоор. Санал хураалт 76.9 хувийн саналаар дэмжигдлээ. Өөр юу байгаа билээ. Байгаа шүү дээ. Нөгөө Сахилгын хорооны төсөв яасан юм. Сахилгын хороог бүтэн Хууль зүйн байнгын хорооноос явснаар нь оруулж ирэх ёстой шүү дээ. Тийм сахилгын хорооны төсвийн урсгал зардал нь 1.7 тэрбум, хөрөнгийн зардал нь 794 сая. Энийг бэлд гэсэн яасан Сангийн яам. Одоо бэлдчих. Өөр санал байгаа билүү. Нэг санал бэлдчих. Энийг бид нар ажлын хэсэг дээр ярьчихъя тэгэх үү? Саяны байдлаар хураачихъя. Бид нар ажлын хэсэг дээр ярьчихъя. Шүүхийн сахилгын хорооны үйл ажиллагаа явуулах урсгал зардлыг 1тэрбум 738 сая төгрөгөөр, хөрөнгийн зардлыг 794 сая төгрөгөөр нэмэгдүүлэх. Нөгөө талд нь Боловсрол, шинжлэх ухааны сайдын урсгал зардлаас 2.5 тэрбум төгрөгийг бууруулах. Дэмжье гэсэн томьёоллоор санал хураалт явуулчихъя. Санал хураалт. Дараа нь ажлыг хэсэг дээр зохицуулчихъя. Тохируулга хийчихнэ. Болно болно. Дэмжье санал хураалт юм дуугарахгүй шүү дээ. Харин дуугарахгүй байна. Санал хураалт 84.6 хувийн салаар дэмжигдлээ. Санал хураалтууд явуулж дууслаа.

Монгол Улсын 2022 оны төсвийн төслийн 2 дахь хэлэлцүүлгийг хийж дууслаа. Монгол улсын 2022 оны төсвийн тухай, Нийгмийн даатгалын сангийн 2022 төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслүүдийн 2 дахь хэлэлцүүлгийг явуулсан талаарх Байнгын хорооны санал, дүгнэлтийг Улсын Их Хурлын гишүүн Төсвийн байнгын хороонд танилцуулна. Раднаасэд гишүүн танилцуулах уу? Раднаасэд гишүүн танилцуулъя.

Хуралдаан үргэлжилнэ. Болоогүй байгаа нь манайхан. Хэлэлцэх асуудал дуусаагүй байгаа шүү дээ. Төсвийн ажлын хэсгийн гишүүдэд баярлалаа. Хуралдаандаа идэвхтэй оролцсон гишүүдэд баярлалаа. Дагалдах хуулиуд ирэх 7 хоногт ярина.

Дараагийн асуудалд оръё. **Монгол Улсын Үндсэн хуулийн цэцийн 2021 оны ноль 07 дугаар дүгнэлтийг хэлэлцье.** Эрүүгийн хэрэг хянан шийдвэрлэх тухай хуулийн 33.3 дугаар зүйлийн 2 дахь хэсэг нь Монгол Улсын Үндсэн хуулийн холбогдох заалтыг зөрчсөн эсэх маргааныг хянан шийдвэрлэсэн тухай Үндсэн хуулийн цэцийн 2021 оны 07 дугаар дүгнэлтийг гишүүдэд тараасан байгаа. Итгэмжилсэн төлөөлөгч, Улсын Их Хурлын гишүүн Баттөмөрийн Энхбаяр. Үндсэн хуулийн цэц дүгнэлтийн талаар товч танилцуулга хийнэ.

**Б.Энхбаяр:** Байнгын хорооны дарга, эрхэм гишүүд ээ,

Монгол Улсын Үндсэн хуулийн цэцийн дунд суудлын 2021 оны 10 дугаар сарын 20-ны өдрийн хуралдаанаар Эрүүгийн хэрэг хянан шийдвэрлэх тухай хуулийн 33.3 дугаар зүйлийн 2 дахь хэсэг Монгол Улсын Үндсэн хуулийн холбогдох заалтыг зөрчсөн эсэх маргааныг хянан шийдвэрлэсэн байгаа. Энэхүү маргаанд миний бие Улсын Их Хурлын итгэмжлэгдсэн төлөөлөгчөөр оролцсон. Монгол Улсын Үндсэн хуулийн цэцэд Монгол Улсын иргэн Ц.Гансүх, Г.Батболд, Э.Түмэнбаяр нарын иргэд эрүүгийн хэрэг хянан шийдвэрлэх тухай хуулийн 33.3 дугаар зүйлийн 2 дахь хэсэг Үндсэн хууль зөрчсөн гэсэн ийм гомдол мэдээллийг гаргасан. Ингээд Улсын Их Хурлын итгэмжлэгдсэн төлөөлөгчийн хувьд бол уг заалт Үндсэн хууль зөрчөөгүй гэсэн байр суурийг илэрхийлж оролцсон. Яг энэ заалт нь өөрөө яг ямар заалт вэ гэхээр Эрүүгийн хэрэг хянан шийдвэрлэх тухай хуульд зааснаар бид нар шүүхийн хэрэг маргаан хянан шийдвэрлэж байгаа үе шатыг 2 хувааж авч үзсэн. Нэг нь бол шүүхийн урьдчилсан хэлэлцүүлэг. Шүүхийн урьдчилсан хэлэлцүүлгээр юу шийдэж байгаа вэ гэхээр шүүхэд ирсэн хэрэг материал бүрэн байна уу, зүйлчлэл дээр янз бүрийн гомдол санал байна уу, нотлох баримтууд бүрэн хангагдсан уу, бүрэн хангагдсан эсэх дээр талууд хүсэлт гаргасан уу, талуудын хүсэлтийг хэрхэн хангасан бэ? Хэрэг хянан шийдвэрлэх ажиллагааны явцад хүний эрх зөрчигдсөн үү, өмгөөлөгчтэй байцаасан уу, эрүүдэн шүүсэн үү, шинжээчийн дүгнэлт дээр ямар нэгэн гомдол санал байна уу гэх мэт 18 зүйл асуудал дээр урьдчилж хянах ийм үе шатыг гаргасан. Энэ үе шатнаас шүүх талуудын хүсэлт, гомдлыг сонсоод ингээд саяын хэлсэн 18 зүйл асуудал дээр асуудал байна. Дахин нягтлах, авч үзэх асуудал байна гэж үзвэл хэргийг мөрдөн байцаалтад буцаахаар заасан энэ заалт байгаа. Нэгдүгээр заалт нь.

Энэ хэрэг бүртгэлд мөрдөн байцаалтад буцааж байгаа энэ урьдчилсан хэлэлцүүлгийн шатанд бол хэдэн ч удаа буцааж болно. Энэ дээр буцаагдаагүй, ер нь асуудалгүй боллоо гээд боогдсон хэрэг шүүх хуралдааны үе шат руу ордог. Шүүх хуралдаанаас буцаах эсэх асуудал дээр ер нь бол байр суурийн нэлээн олон асуудлууд байдаг. Энэ дээр бол миний хувьд Улсын Их Хурлын гишүүнийхээ хувьд яг шүүх хуралдааны үе шатнаас бол мөрдөн байцаалт нь буцаах ёсгүй гэж. Хуулийн төслийг бас хэлэлцэж, Улсын Их Хурлаас хэлэлцэх эсэхийг нь бол дэмжчихсэн явж байгаа. Үндсэн хуулийн цэцийн маргаан үүсгэсэн заалт бол тэр шүүх хуралдаанаас буцаахтай холбоотой заалттай холбоогүй. Шүүхийн урьдчилсан хэлэлцүүлгээс буцааж байгаа асуудал дээр хохирогч, түүний өмгөөлөгч гомдол гаргах эрхгүй гэж бичээгүй байна. Энэ нь бол Монгол Улсын Үндсэн хуулийн 14 дүгээр зүйлийн 1 дэх хэсэгт заасан Монгол Улсад хууль ёсоор оршин суугаа хүн бүр хууль, шүүхийн өмнө эрх тэгш байна. 16 дугаар зүйлийн 14 дэх заалтын шударга шүүхээр шүүлгэх эрхтэй, 19 зүйлийн 1 дэх хэсгийн төрөөс хүний эрх, эрх чөлөөг хангахуйц хууль зүйн баталгааг бүрдүүлэх үүргийг иргэнийхээ өмнө хариуцна гэж тус тус заасныг зөрчсөн байна гэдэг дүгнэлт гаргасан.

Өөрөөр хэлбэл хохирогч, түүний өмгөөлөгч шүүхийн урьдчилсан хэлэлцүүлгээс буцаасан шүүгчийн шийдвэр дээр гомдол гаргах эрхгүй байгаа нь энэ хууль шүүхийн өмнө эрх тэгш байхыг зөрчиж байна. Ганцхан Улсын ерөнхий прокурор, шүүгдэгч энэ дээр гомдол гаргах эрхтэй гэж бичсэн нь өрөөсгөл байна. Хохирогч ч гэсэн гомдол гаргах эрхтэй гэдэг ийм шийдвэр гарсан юм. Ингээд шийдвэр гаргахдаа мэдээж нөгөө цэцийн хэрэг маргааныг хянан шийдвэрлэж байгаа онцлогоос хамаараад хэргийг прокурорт буцаасан шийдвэрийг прокурор яллагдагч, түүний хууль ёсны төлөөлөгч, өмгөөлөгч эс зөвшөөрвөл, уг шийдвэрийг хүлээн авснаас хойш ажлын 5 өдөрт багтаан эсэргүүцэл бичих, гомдол гаргах эрхтэй гэдэг 33.3-ын 2 дахь хэсгийг түдгэлзүүлсэн байгаа юм. Улсын Их Хурлын итгэмжлэгдсэн төлөөлөгчөөр миний бие оролцож Улсын Их Хурлаас баталсан хуулийн үндэслэлийг хамгаалж илэрхийлэхдээ 3 үндсэн асуудал дээр төвлөрч байр сууриа илэрхийлсэн.

Нэгдүгээрт. Улсын Их Хурлын баталсан тухайн заалт нь биш эс үйлдлийг нь Үндсэн хууль зөрчсөн гэж үзэж байна. Өөрөөр хэлбэл бичээгүй байна гэж Үндсэн хууль зөрчсөн гэдэг дүгнэлт гаргаж байгаа. Ингэж гаргахдаа уг заалтыг бүхэлд нь хэрвээ түдгэлзүүлэх нөхцөл байдал гарах юм бол сард үндсэндээ урьдчилсан хэлэлцүүлгийн шатнаас мөрдөн байцаалт нь буцаж байгаа хэргийн тоо бол улсын хэмжээнд 1 сард 100 гаруй байгаа. Ажлын 20 өдрөөр нь бодох юм бол 1 өдөрт 5 гэсэн үг. Ажлын өдөрт 5 хэрэг буцдаг. Энэ заалт зөрччихөөр энэ заалтыг бүхэлд нь Үндсэн хууль зөрчлөө гэчихээр улсын яллагч ч гомдол гаргах эрх байхгүй болчхож байна гэсэн үг. Шүүгдэгч өөрөө гомдол гаргах эрхтэй гэдэг тэр заалт бас хүчингүй болчхож байн. Тэгэхээр хохирогчийн гомдол гаргах эрхтэй гэдэг заалтыг бичихийн тулд энийг зөрчсөн гэж шийдвэр гаргаж байгаагийнхаа хамт энэ заалтыг бүхэлд нь түдгэлзүүлчихээр нөгөө шүүгдэгчийн Үндсэн хуульд заасан шударга шүүхээр шүүлгэх гомдол гаргах энэ эрхийг зөрччихлөө. Улсын яллагч ч мөн энэ дээр шүүхийн шийдвэрт мөн гомдол эсэргүүцэл гаргах энэ эрхийг нь бас бүхэлд нь хязгаарлачих нөхцөл байдал үүснэ шүү гэдэг нэг дэх практик шинжтэй үндэслэлийг бол хэлсэн.

Хоёр дахь үндэслэл юу вэ гэхээр Эрүүгийн хэрэг хянан шийдвэрлэх тухай хуульд зааснаар хэргийн оролцогч гэж нэг этгээд байгаа. Хэргийн талууд гэж 2ойлголт байгаа. Хохирогч, түүний өмгөөлөгч бол хэргийн тал биш, талууд бол биш. Эрүүгийн хэрэг хянан шийдвэрлэх тухай хуулийн гол онцлог бол шүүх талуудын мэтгэлцээнээр асуудлыг шийдэх ёстой. Талууд гэдэгт хэн байна вэ гэхээр улсын яллагч, нөгөө шүүгдэгчийг гэм буруутай гээд нотлохыг нь аваад орчихсон нөгөө этгээд, нөгөө талд нь би гэм буруугүй гэж өөрийгөө нотолж хамгаалж байгаа шүүгдэгч байгаад байгаа юм. Түүний өмгөөлөгч энэ 2 талын мэтгэлцээнээр асуудлыг шийдвэрлэнэ гээд шүүхийн үндсэн процесс байж байхад хохирогч энэ рүү оруулж ирээд тэгээд мөрдөн байцаалтад энэ буцаах энд эрхтэй гэдэг энэ асуудлыг тавиад явахаар эсрэгээрээ нөгөө хохирогчийн чинь хууль ёсны эрх хамгаалагдах сэргээгдэх энэ нөхцөл бодолд бас садаа болчих вий дээ. Жишээлбэл 10 мянга гаруй хохирогчтой залилангийн Марат гэж нөхрийн хэрэг байгаа. Хохирогч нь 10 мянга. Тэгээд энэ хохирогч болгон чинь гомдол гаргаад байвал энэ нь бүр хэзээ ч шийдэгдэхгүй болоод нөгөө хурдан хохирогчийн хууль ёсны эрхийг сэргээх бас нэг үүрэг төрд байгаад байдаг. Шүүхэд байгаад байдаг. Энэ юм чинь эсрэгээрээ нөлөөлж вий гэсэн ийм бас үндэслэлийг гаргаж тавьсан.

Гурав дахь гол зарчмын асуудал бол энэ үндсэн шүүх хуралдаанаас буцаахтай холбоотой асуудал биш. Хохирогчийн эрх, түүний өмгөөлөгч хууль ёсны эрх зөрчигдсөн гэж үзэж байгаа бол хохирогч угаасаа хүсэлт гаргах эрх байгаа. Урьдчилсан хэлэлцүүлгийнхээ шатан. Энэ хохирогчийн гаргасан хүсэлтийг хэлэлцэх нь бас шүүхэд өөрт нь өгчихсөн үүрэг байгаад байгаа юм. Урьдчилсан хэлэлцүүлэг дээр энэ хүрээндээ тэр эрх нь хангагдах асуудал нь Эрүүгийн хэрэг хянан шийдвэрлэх тухай хууль дээр байна. Заавал энэ буцааж байгаа шийдвэр дээр гомдол гаргах эрхээр биш, урьдчилаад өөрийнх нь эрхийг нь хангаагүй гэвэл тэр хүсэлтээ гаргах эрх нь байна. Тэр хүсэлтийг хангасан уу, үгүй юу гэдгийг шүүх хянаж үзэж шийдвэрээ гаргах эрх нь бас байна. Тийм учраас ер нь энэ хохирогч, түүний өмгөөлөгчийн эрхийг бол хязгаарлаагүй байна гэсэн. Ийм 3 аргиумент буюу үндэслэлийг барьж Үндсэн хуулийн цэц дээр бол хамгаалж байр сууриа илэрхийлсэн.

Тэгээд Үндсэн хуулийн цэцээс бол дунд суудлын түрүүний хэлсэнчлэн Эрүүгийн хэрэг хянан шийдвэрлэх тухай хуулийн 33.3-ын 2 дахь хэсэг бол Үндсэн хууль зөрчсөн байна гэдэг ийм шийдвэр гаргасныг та бүхэнд танилцуулъя. Баярлалаа.

**С.Бямбацогт:** Баярлалаа. Асуулт асуух гишүүд нэрсээ өгнө үү. Раднаасэд гишүүнээр тасаллаа. Цогтбаатар гишүүнийг нэмье. Раднаасэд гишүүн асуултаа асууя.

**Ш.Раднаасэд:** Нэг юм ойлгомжгүй тайлбарлаад байна л даа. Урьдчилсан хэлэлцүүлэг бол шүүх хурал биш гээд байгаа юм. Шүүгчээс захирамж, аливаа хэлэлцсэн асуудлаар шүүхийн шийдвэр тогтоол гардаг. Бүрэлдэхүүнтэй орсон тохиолдолд. Тэр бол нэг мөр хэрэгжих ёстой. Тэгэхээр урьдчилсан хэлэлцүүлгийн чинь ямар нэгэн шийдвэр гардаг юм уу? Захирамж гардаг юм уу, гардаггүй юм уу тэрийг 1 дүгээрт хэлээд өгөөч. Тэрнийхээ дараа шүүхийн шийдвэр мөн үү биш үү. Шүүх хурал мөн үү, биш үү гэдэг юм ярих ёстой юм болов уу гэж бодож байна. Одоо тэгээд 2 дахь юм. Хэрэг прокурорт буцаах 3 нөхцөлд л буцаах ёстой. 3 нөхцөлд урьдчилсан хэлэлцүүлгийн үед дараах үндэслэлээр гэж байгаа шүү дээ. 33 чинь. Тэгэхээр шүүх хуралдааны тухай биш энэ чинь урьдчилсан хэлэлцүүлгийн үеийн юм яриад байгаа байхгүй юу. Хэрэг прокурорт буцаасан шийдвэрийг эсэргүүцэл гаргах боломжгүй гээд. Манай Байнгын хороон дээр чинь хэлэлцэх эсэх нь шийдэгдээд явж байгаа 3 шатны шүүхийн үед хэргийг буцаахаар бол буцааж болохгүйгээр шийдэх ёстой цагаадсан уу яасан. Тодорхой шалгах ажиллагаанууд байгаа бол прокурорт буцаах ёстой гэдэгтэй чинь ер нь бол цэцийн энэ шийдвэр чинь яг том агуулгаар харах юм болбол нөгөө хэлэлцэх эсэхээ шийдчихсэн явж байгаатай чинь юм чинь Үндсэн хууль зөрчинө шүү гэсэн нэг ийм л агуулга харагдаад байх шиг байгаа юм. Мэдээж тэрийг ярих үеэр энэ бол санал шүү. Би түрүүн нэгдүгээрт нь би асуултыг асуусан. Яг тэр эрүүгийн байцаан шийтгэх хуулийн нэмэлт өөрчлөлтийн тэр зарим гишүүдийн санаачилсан, тэрийг ярих үеэр энийг бас хэдүүлээ бас сайн анхаарч харах ёстой юм болов уу. 2007 оны бас яг ийм агуулгатай Үндсэн хуулийн цэцийн шийдвэр гарчихсан байдаг юм байна лээ. Бүр Дээд шүүх, Ерөнхий прокурорын газрын тайлбар, өмгөөлөгч Баяр гэж хүний гаргасныг өргөдөл, мэдээллээр цэцээс гаргасан ийм шийдвэрүүд. Энийг бол тэр үе дээрээ би асуулт асуугаагүй шүү.

Цэцийн шийдвэрийг зөв гээд байгаа юм уу, буруу гээд байгаа юм уу? Эцсийн бүлэгтээ.

2 дугаарт энэ худлаа юм яриад байх юм. Урьдчилсан хэлэлцүүлэг бол шүүх хурал биш ээ. Энэ дээр ямар нэгэн юм шийддэггүй юм гээд худлаа яриад баймааргүй байна л даа. Наадах чинь захирамж гарч байгаа, шийдвэр гарч байгаа тэр захирамж нь хэрэгжих ёстой.

**С.Бямбацогт:** Энхбаяр гишүүн хариулъя. Энхбаяр гишүүний микрофон.

**Б.Энхбаяр:** Раднаасэд гишүүний асуултад хариулъя. Тэгэхээр манайх энэ шүүх дээр эрүүгийн хэргийг хянан шийдвэрлэх үйл ажиллагаагаа 2 үе шаттай хуваасан хуулийг 2017 оны 7 дугаар сарын 1-ээс хүчин төгөлдөр мөрдөж ажиллаж байгаа. 2017 оны 7 дугаар сарын 1-ээс өмнөх хуучин эрүүгийн байцаан шийтгэх хуульд шүүхийн энэ хэрэг маргааныг шийдвэрлэх үе шат нь 1 байсан. 2 үе шаттай байгаагүй. Тэр утгаараа жишээлбэл 2007 онд гарч байсан Үндсэн хуулийн цэцийн дүгнэлт бол хүчингүй болчихсон. Хуучин эрүүгийн байцаан шийтгэх хууль дээр гарсан дүгнэлт. Одоо шинэ хууль тогтоомжоор эрүүгийн хэргийг хянан шийдвэрлэх үе шатыг 2 хуваасан.

Нэгдүгээрт шүүхийн урьдчилсан хэлэлцүүлэг. Энэ урьдчилсан хэлэлцүүлгийн үе шатанд 18 үндэслэлээр хэргийг мөрдөн байцаалтад буцаахаар хуульчлагдсан. Харин шүүх хуралдаан гэдэг 2 дахь үе шатанд сая Раднаасэд даргын хэлж байгаа 3үндэслэлээр буцаах нь. Шүүх хуралдаанаас. Миний хувьд, хууль тогтоогчийн хувьд санаачилсан асуудал бол тэр шүүх хуралдааны үе шат буюу тухайн шүүгдэгчийн гэм буруутай эсэх guilty non guilty. Өөрөөр хэлбэл гэмт хэрэг үйлдсэн гэм буруутай юу, гэм буруу юу үгүй юу гэдэг тэрийг шийдэх хуралдаанаас мөрдөн байцаалт нь буцаах ёсгүй гэдэг асуудлыг бол үндсэндээ хольж асуудлаа. Шүүхийн урьдчилсан хэлэлцүүлгээс угаасаа буцаагдах ёстой. Яагаад гэхээр хүний гэм буруугийн асуудлыг шийдэх гэж байгаа шүүх хуралдаан ямарваа нэгэн эрүүгийн хэрэг хянан шийдвэрлэх тухай хууль зөрчигдсөн, эсвэл дутуугаа боогдсон дутуу шалгагдсан, дутуу нотлох баримт цуглагдсан байдлаар хэзээ ч хийгдэх ёсгүй гэдэг л ийм тусгай үе шат байхгүй юу. Энэ үе шатанд бол хэд ч буцаж болно. Хүнийг эрүүдэн шүүчихсэн байна гээд яриад байхаар буцаах ёстой шүү дээ. Гэм буруугийн асуудлыг эрүүдэн шүүчихсэн тийм нотлох баримтаар хүнийг гэм бурууг хэлэлцэж болохгүй шүү дээ. Эрүүдэн шүүсэн асуудлаар цугларсан нотлох баримтыг өмгөөлөгчгүй байцаачихсан, зодож тарчлааж байгаад мэдүүлэг авчихсан, гарын үсэг зурчихсан гээд ийм асуудал яригдаж байхад хүнийг гэм бурууг шийдэж болохгүй л гэдэг асуудал байгаа байхгүй юу. Тийм учраас энэ үе шатнаас бол хэд ч буцаж болно. Харин ийм асуудалгүй байна гэчихсэн үе шатнаас бол харин буцаж болохгүй. Энэ бол харин ял завшуулна гэж үзэж байгаа.

**С.Бямбацогт:** Цогтбаатар гишүүн асуулт асууя.

**Д.Цогтбаатар:** Тэгэхээр энд зарчмын нэг зөв юм яригдаад байгаа юм. Ингээд буцаад тогтоогдох боломж нь олгогдоод дууссаны дараа үнэхээр шийдэх юман дээр шүүхэд нотолгоо нь хангалтгүй байгаа бол шүүх цагаатгаад буцаах ёстой. Яагаад гэвэл Монголын шүүхийн байгууллагын нэг хандлага нь буруутгах гээд хичээгээд байдаг. Гэтэл шүүх бол иргэнээ хамгаалах гээд тэгээд намайг эргэлзээгүй болтол нотлоод өгөөч, тэр хууль хяналтын байгууллагууд. Миний эргэлзээг бүгдийг нь давсан нотолгоо өгсөн тохиолдолд би Монгол Улсын иргэнээ буруутгаж шүүнэ ээ. Өөрөөр хэлбэл тэр нөгөө шүүхээр буруу нь тогтоогдтол буруугүйд тооцно гэдэг. Энэ зарчим хамгийн түрүүн хэнд хамаатай зарчим гэхлээр шүүгчид өөрт нь хамаатай. Тэр шүүгч өөрөө эргэлзээгүй болж байж л сая хүний эрхэнд халдах шийдвэрийг гаргах тэр нөхцөл бүрдэж байгаа. Тэгэхлээр энэ дээр, өөрөөр хэлбэл нөгөө шүүгчийнх нь хандлага буруутгах биш зөвтгөх талдаа. Тэгээд бүх буруутгах боломж, тэр нотлох баримтаа олгох боломжийг нь төрд олгож өгөөд хууль хяналтын байгууллагууд миний бодолд жоохон эргэлзээ үлдээж байгаа бол нөгөө иргэнийхээ талд шийдвэр гаргаж байх ёстой. Тэр миний эргэлзээг давж л нотлоогүй бол тийм учраас тэр барууны хуульд being reasonable doubt гэж байгаад байдаг. Өөрөөр хэлбэл тэр шүүгч иргэнийхээ талд ажиллаад байгаа аль болох иргэнийхээ эрхэнд алдахгүйг хичээгээд байгаа. Тэгээд өөр боломж олдохгүйгээр нотлогдохоор. За би өөрийг чинь дуустлаа тэр таны эрхийг хамгаалах гэж үзлээ. Тэгэхдээ та үнэхээр буруутай юм байна. Тийм учраас таны ял энэ байна гэдэг шийдвэр гаргахыг л шүүхийн шийдвэр гээд байгаа юм.

Тэгэхлээр энэ хандлагыг нь бэхжүүлж өгсөн ийм асуудал сая хэлэлцэгдлээ гэж ойлгогдож байгаа юм. Тэгэхдээ ер нь бол энэ дээр тэр шүүхийн цаад агуулга, өөрөөр хэлбэл тэр буруутгаж чадахгүй бол шууд цагаатгаад явуул гэдэг энэ ухагдахуунаа энэ шүүгч нарынхаа түвшинд, ер нь бүрэн ойлгуулж, энэ наадхыгаа ойлгож ярьж байна уу? Энэ Үндсэн хуулийн цэц дээр чинь. Яагаад гэвэл тэр шүүхийн философийн тэмцэл яваад байгаа Үндсэн хуулийн цэц дээрх маргаан гэдэг чинь тэр нь одоо философи ойлголтоо бүрэн нотолж ойлгуулж чадсан уу л гэдгийг асуумаар байгаа юм. Энхбаяр гишүүнээс асууя.

**С.Бямбацогт:** Энхбаяр гишүүн хариулъя.

**Б.Энхбаяр:** Цогтбаатар гишүүний асуултад хариулъя. Энэ үнэхээр их тийм суурь зарчмын асуудал байгаа юм. Манай 1992 оны шинэ ардчилсан Үндсэн хуульд эрүүгийн байцаан шийтгэх гэж ярьдаг, хэрэглэдэг байсан нэр томьёог бүрэн татгалзаад Эрүүгийн хэрэг хянан шийдвэрлэх гэж нэрлэсэн. Тэгэхээр энэ юу вэ гэхээр үндсэндээ 1990 оноос өмнөх манай хуулиуд бол мөрдөн байцаах, эрүүгийн мөрдөн байцаах тухай хууль, эрүүгийн хэрэг байцаах тухай хууль гэж байгаа. Өөрөөр хэлбэл шуудхан хэлэхэд байцаан шалгах тухай хууль байхгүй юу. Нэг талын хууль. За энийг бол юу гэж хэлээд байна вэ гэхээр өөрөөр нь хэргийг нь хүлээлгэх л хууль гэж ойлгоод байгаа юм. Тийм нэг онигоо байдаг юм байна лээ. Египетэд нэг фараон муми болчихсон цогцос, тэгээд нөгөө палеонтологичид ерөөсөө тогтоож чаддаггүй хэнийг нь. Хэний хааны булш болчхов гэдгийгээ тогтоож чадахгүй. Тэгээд арга ядаж байгаад нөгөө НКВД-ийн 2 хүн авчирсан гэж байгаа юм. Тэгээд нөгөө хоёр чинь нөгөө пирамид рүү нь ороод дотроос нь хаалгаа хаагаад та нар байж бай гээд л. Тэгээд л гаднаас нь сонсож байхад бол пин пин дуугараад л ерөөсөө хүн орилоод л байсан гэж байгаа юм шүү дээ. Тэгээд л гарч ирснээ энэ хэд дүгээр кроун байна гээд л. Үгүй ээ яаж та 2 тогтоочхов гэсэн. Өөрөөр нь хэлүүллээ гэсэн гэж. Өөрөөр нь хэлүүлэх. Энэ нь юу вэ гэхээр манай нөгөө өнгөрсөн тогтолцооны хэргийг өөрөөр нь хүлээлгэдэг, тулган байцаадаг энэ тогтолцоог хэлээд байгаа юм. Тэгэхээр бид нарын 1992 оноос хойш явж байгаа энэ хэрэг хянан шийдвэрлэх гэж юуг хэлээд байна вэ гэхээр шүүхийн асуудлыг бол нэг талын нотолдог биш, өөрөөр нь нотлуулдаг зарчмаас татгалзаад. Энэ хүрээндээ юу хийж өгсөн гэхээр хүн өөрөө өөрийнхөө эсрэг мэдүүлэг өгөхгүй байх эрхтэй. Энэ бүр үндсэн эрх нь гээд хуульчилчихсан, өөрөөр нь нотлуулахгүй гээд. Энэ гэмт хэрэг үйлдсэнийг нотлох үүрэг нь хэний үүрэг вэ гэхээр төрийн үүрэг, мөрдөгчийн үүрэг, прокурорын үүрэг. Тэгэхдээ шүүхийн үүрэг биш. Шүүхийн үүрэг, яагаад шүүхийн үүргийг бичээгүй гэхээр шүүх аль ч талд нь орж болохгүй, мөрдөгч талын байр суурь дээр орж болохгүй. Улсын яллагчийн байр суурь дээр орж болохгүй. Нөгөө талаасаа шүүгдэж байгаа талд орж болохгүй. Яг адилхан дэнслээд л цэвэр мэтгэлцэх зарчмаар авч үзээд л. Үнэхээр гарцаагүй тухайн хүний гэм буруу нотлогдсон байна гэж үзэх юм бол ялаа оноо үгүй бол цагаатга. Ийм л зарчмаар явж байгаа. Харамсалтай нь яах вэ. Энэ буцаах дээр бас 2 ойлголт байгаа. Энэ урьдчилсан хэлэлцүүлгээс бол буцаадаг байх ёстой. Өөрөөр хэлбэл тэр эрүүдэн шүүгээгүй байна уу? Өмгөөлөгчгүй байцаачихсан бол яах юм. Тэрийг хэлж ж болохгүй шүү дээ. Хүний өмгөөлүүлэх эрхийг нь хангаагүй мэдүүлгийг нотлох баримтын хэмжээнд шүүх үнэлж болохгүй. Энэ үе шатаасаа буцдаг бай гэдэг энэ 2 зарчмыг ялгаж, зориуд ингэж хуульчилсан.

**С.Бямбацогт:** Гишүүд асуулт асууж, хариулт авч дууслаа. Үг хэлэх гишүүд алга байна. Үг хэлэхгүй. Та өөрөө ярьж ярьчхаад дахиад ярих гээд байх юм. Өөрийн чинь асуултаас ойлгосон байх. Цэцийн дүгнэлттэй холбогдуулан гишүүд үг хэлж дууслаа. Санал хураалт явна.

Эрүүгийн хэрэг хянан шийдвэрлэх тухай хуулийн 33 дугаар зүйлийн 33.3 дугаар зүйлийн 2 дахь хэсэгт “хэргийг прокурорт буцаасан шийдвэрийг прокурор, яллагдагч, түүний хууль ёсны төлөөлөгч, өмгөөлөгч, эс зөвшөөрөл, уг шийдвэрийг хүлээн авснаас хойш ажлын 5 өдөрт багтаан эсэргүүцэл бичих, гомдол гаргах эрхтэй” гэж заасан нь Монгол Улсын Үндсэн хуулийн 14 дүгээр зүйлийн 1 дэх хэсгийн “Монгол Улсад хууль ёсоор оршин суугаа хүн бүр хууль, шүүхийн өмнө эрх тэгш байна” гэж заасныг зөрчиж байна гэснийг хүлээн зөвшөөрөх нь зүйтэй гэсэн томьёоллоор санал хураалт явуулъя. Санал хураалт. 75 хувийн саналаар санал дэмжигдлээ.

Дараагийн санал хураалт. Эрүүгийн хэрэг хянан шийдвэрлэх тухай хуулийн 33.3 дугаар зүйлийн 2 дахь хэсэгт “хэргийг прокурорт буцаасан шийдвэрийг прокурор, яллагдагч, түүний хууль ёсны төлөөлөгч, өмгөөлөгч эс зөвшөөрвөл уг шийдвэрийг хүлээн авснаас хойш ажлын 5 өдөрт багтаан эсэргүүцэл бичих, гомдол гаргах эрхтэй” гэж заасан нь Монгол Улсын Үндсэн хуулийн 16 дугаар зүйлийн 14 дэх заалтын “шударга шүүхээр шүүлгэх эрхтэй” гэж заасныг зөрчсөн байна гэнийг хүлээн зөвшөөрөх нь зүйтэй гэсэн томьёоллоор санал хураалт явуулъя. Санал хураалт. Санал хураалтад 12 гишүүн оролцож 58.3 саналаар санал дэмжигдлээ.

Дараагийн эрүүгийн хэрэг хянан шийдвэрлэх тухай хуулийн 33.3 дугаар зүйлийн 2 дахь хэсэгт “хэргийг прокурорт буцаасан шийдвэрийг прокурор, яллагдагч, түүний хууль ёсны төлөөлөгч, өмгөөлөгч эс зөвшөөрөл уг шийдвэрийг хүлээн авснаас хойш ажлын 5 өдөрт багтаан эсэргүүцэл бичих, гомдол гаргах эрхтэй” гэж заасан нь Монгол Улсын Үндсэн хуулийн 19 дүгээр зүйлийн 1 дэх хэсгийн “төрөөс хүний эрх, эрх чөлөөг хангахуйц хууль зүйн баталгааг бүрдүүлэх үүргийг иргэнийхээ өмнө хариуцна” гэж заасныг зөрчсөн байна гэснийг хүлээн зөвшөөрөх нь зүйтэй гэсэн томьёоллоор санал хураалт явуулъя. 75 хувийн саналаар энэ санал дэмжигдлээ.

Санал хураалт явж дууслаа. Монгол Улсын Үндсэн хуулийн цэцийн 2021 оны 7 дугаар дүгнэлтийг хэлэлцэж дууслаа. Үндсэн хуулийн цэцийн 2021 оны 07 дугаар дүгнэлтийг хэлэлцсэн талаарх Байнгын хорооны санал дүгнэлтийг чуулганы нэгдсэн хуралдаанд Улсын Их Хурлын гишүүн Энхбаяр танилцуулна. Хуралдаанд оролцсон гишүүн танилцуулъя.

Дараагийн асуудалд оръё. **Шүүхийн ерөнхий зөвлөл болон Шүүхийн сахилгын хорооны шүүгч бус гишүүд нэр дэвшигчтэй хийх томилгооны сонсголын товыг тогтоох тухай Байнгын хорооны тогтоолын төслийг хэлэлцье.** Тогтоолын төслийг та бүхэнд тараасан байгаа. Би уншиж танилцуулъя.

Байнгын хорооны эрхэм гишүүд ээ,

Монгол Улсын Их Хурлаас 2021 оны 1 дүгээр сарын 15-ны өдөр Монгол Улсын Шүүхийн тухай хуулийн шинэчилсэн найруулгыг баталсан бөгөөд 77 дугаар зүйлийн 77.11-т “ерөнхий зөвлөлийн шүүгч бус гишүүнийг сонгон шалгаруулалттай холбоотой журмыг энэ хуульд нийцүүлэн Байнгын хороо батална” гэж заасны дагуу Хууль зүйн байнгын хорооны 2021 оны 3 дугаар сарын 10-ны өдрийн 6 дугаар тогтоолоор Шүүхийн ерөнхий зөвлөлийн болон шүүхийн сахилгын хорооны шүүгч бус гишүүнийг сонгон шалгарах журмыг баталсан.

Монгол Улсын Шүүхийн тухай хуулиар Шүүхийн ерөнхий зөвлөлийн шүүгч бус 5 гишүүн, шүүхийн сахилгын хорооны шүүгч бус 5 гишүүнийг Монгол Улсын Их хурлаас нээлттэйгээр нэр дэвшүүлж, сонгон шалгаруулж томилохоор заасны дагуу Хууль зүйн байнгын хорооны 2021 оны 3 дугаар сарын 10-ны өдрийн 05 дугаар тогтоолоор сонгон шалгаруулалтын бүртгэлийн хугацааг тогтоож, хүсэлт, материалыг 2021 оны 3 дугаар сарын 10-ны өдрөөс 2021оны 3 дугаар сарын 31-ний өдрийг хүртэл 21 хоногийн хугацаанд хүлээн авахаар нийтэд мэдээлсэн бөгөөд тус хугацаанд Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүн нийт 59 хүн нэрээ дэвшүүлэн холбогдох материалыг ирүүлснээс, 1 хүн нэрээ татаж нийт 58 хүн нэр дэвших хүсэлтээ гаргасан. Монгол Улсын Шүүхийн тухай хуулийн 77 дугаар зүйлийн 77.2-т ажлын хэсэг нь Улсын Их Хурал дахь олонх, цөөнх, Ерөнхийлөгч, Засгийн газар, Хүний эрхийн Үндэсний Комисс, Монголын хуульчдын холбоо, Монголын өмгөөлөгчдийн холбоо, Хууль зүйн сургалт, судалгааны байгууллага, Хууль зүйн их, дээд сургуулийн санал болгосон төлөөллөөс бүрдсэн 11 гишүүний бүрэлдэхүүнтэй байх бөгөөд ажлын хэсгийг Улсын Их Хурлын даргын захирамжаар томилсон Улсын Их Хурлын гишүүн ахална гэж заасан. Уг заалтын дагуу Хууль зүйн байнгын хорооны тогтоолоор Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүн сонгон шалгаруулах үүрэг бүхий ажлын хэсгийг Улсын Их Хурлын гишүүн Бямбацогт ахалж, Улсын Их Хурал дах Монгол Ардын намын бүлгийн ажлын албан дарга Далхаасүрэн. Улсын Их Хурал дахь Ардчилсан намын бүлгийн даргын зөвлөх Батдорж, Хүний эрхийн Үндэсний Комиссын гишүүн Энхболд, Хууль зүй, дотоод хэргийн яамны Төрийн нарийн бичгийн дарга Баасандорж, Монгол Улсын Ерөнхийлөгчийн Хууль зүйн бодлогын зөвлөх Бямбажаргал, Хууль зүйн үндэсний хүрээлэнгийн захирал, Эрдэм-Ундрах, Монголын Өмгөөлөгчдийн холбооны дэд ерөнхийлөгч Баасанбат, Монголын Хуульчдын холбооны удирдах зөвлөлийн гишүүн Мөнхбат, Монгол Улсын их сургуулийн Хууль зүйн сургуулийн нийтийн эрх зүйн танхимын профессор, доктор Мөнхсайхан, Шихихутаг их сургуулийн Хувийн эрх зүйн тэнхимийн эрхлэгч Амаржаргалан нарын бүрэлдэхүүнтэй байгуулсан.

Хууль зүйн байнгын хорооны 2021 оны 3 дугаар сарын 10-ны өдрийн 6 дугаар тогтоолоор баталсан Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгуулах журмын дагуу сонгон шалгаруулалтын зарыг нийтэд мэдээлэхэд, нэр дэвших тухай хүсэлт, материал хүлээн авах, ажлын хэсэг байгуулах, нэр дэвшигчдээ бүртгэж, нийтэд мэдээлэх, нэр дэвшигчийн баримт бичгийг парламент.мн цахим хуудсанд байршуулах, нэр дэвшигчийн талаар мэдээлэл цуглуулах, бүрдүүлэх ажлын хэсгийн ярилцлага зохион байгуулах, нэр дэвшигчийг тодруулан Улсын Их Хуралд санал болгох гэсэн 8 үе шатны хүрээнд зохион байгуулж, саналаа та бүхэнд танилцуулж байна.

Шүүхийн ерөнхий зөвлөлийн шүүгч бус гишүүнд 29 хүн нэр дэвшсэнээс сонгон шалгаруулалтын явцад 3 хүн нэрээ татсан бол 1 хүн төрийн алба хаах насны дээд хязгаарт хүрсэн, 1 хүн ярилцлагад оролцоогүй тул бүртгэлээс хасаж 24 хүн, шүүхийн сахилгын хорооны шүүгч бус гишүүнд 24 хүн нэр дэвшсэнээс сонгон шалгаруулалтын явцад 1хүн нэрээ татсан тул 23 хүнийг тус тус сонгон шалгаруулалтад орууллаа.

Хууль зүйн байнгын хорооны 2021 оны 3 дугаар сарын 10-ны өдрийн 6 дугаар тогтоолоор баталсан шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах журмын 12.6-д энэ журмын 12.1-д заасан хуралдаанаас хойш ажлын 3 өдрийн дотор энэ журамд заасны дагуу олонхын санал авсан нэр дэвшигчийн талаарх ажлын хэсгийн тайлан, холбогдох баримт бичгийг Байнгын хороонд хүргүүлнэ гэж заасны дагуу Хууль зүйн байнгын хороонд хүргүүлэх зохицуулалттай.

Шүүхийн ерөнхий зөвлөлийн шүүгч бус гишүүнд ажлын хэсгийн гишүүдийн олонхын санал авсан нэр дэвшиг танилцуулж байна. Н.Отгончимэг, Н.Баасанжав, Д.Эрдэнэчимэг Д.Зүмбэрэллхам, Н.Мөнгөнцэцэг, Р.Онончимэг. Шүүхийн сахилгын хорооны шүүгч бас гишүүнд ажлын хэсгийн гишүүдийн олонхын санал авсан нэр дэвшигчийг танилцуулъя. Ц.Давхарбаяр, Б.Ариунтуяа, Д.Мягмарцэрэн, Х.Хашбаатар, Д.Эрдэнэчулуун.

Хууль зүйн байнгын хорооны 2021 оны 3 дугаар сарын 10-ны өдрийн 6 дугаар тогтоолоор баталсан Шүүхийн ерөнхий зөвлөлийн болон шүүхийн сахилгын хорооны шүүгч бус гишүүнийг сонгон шалгах журмын 13.2-т -Байнгын хороо энэ журмын 13.1-т заасны дагуу хүсэлт, тайланг байршуулснаас хойш ажлын 5 өдрийн дотор томилгооны сонсголын товыг тогтоож, нийтэд мэдээлнэ” заасны дагуу Байнгын хорооны өнөөдрийн хуралдаанаар “Нэр дэвшигч нартаа хийх томилгооны сонсголын товыг тогтоох тухай” Байнгын хорооны тогтоолын төслийг та бүхэнд танилцуулж байна.

Хэлэлцэн шийдвэрлэхийг та бүхнээс хүсье.

Байнгын хорооны тогтоолыг та бүхэн уншиж танилцуулъя.

Томилгооны сонсголын тов, ажиглагчдын тоог тогтоох тухай

Монгол Улсын Их Хурлын тухай хуулийн 23 дугаар зүйлийн 23.2.14 дэх заалт, 25 дугаар зүйлийн 25.6 дахь хэсэг, Нийтийн сонсголын тухай хуулийн 10 дугаар зүйлийн 10.1 дэх хэсэг, Монгол Улсын Шүүхийн тухай хуулийн 75 дугаар зүйлийн 75.2.5 дахь хэсгийг үндэслэн Монгол Улсын Их Хурлын Хууль зүйн байнгын хорооноос ТОГТООХ нь.

Нэг.Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнд нэр дэвшигчтэй хийх томилгооны сонсголыг 2021 оны 11 дүгээр сарын 16- ны өдөр зохион байгуулахаар тогтоосугай.

Хоёр.Томилгооны сонсголд оролцох нийт ажиглагчдын тоог 10 хүртэл байхаар тогтоосугай.

Гурав.Томилгооны сонсголын зарыг нийтэд мэдээлж, бэлтгэл ажлыг хангаж, холбогдох хууль, журамд заасны дагуу зохион байгуулахыг Улсын Их Хурлын Хууль зүйн байнгын хороо /С.Бямбацогт/-д даалгасугай. Гэсэн тогтоолын төслийг та бүхэнд танилцуулж байна.

Хэлэлцэн шийдвэрлэж өгөхийг та бүхнээсээ хүсье.

Танилцуулгатай болон тогтоолын төсөлтэй холбогдуулж асуух асуулттай гишүүд нэрсээ өгнө үү? Алга байна. Энхбаяр гишүүн тасаллаа. Ганбат гишүүн асуултаа асууя.

**Д.Ганбат:** Шүүхийг хараат бус байлгах талаар бас алхмууд хийгдээд явж байгаа л даа. Энэ Үндсэн хуулийн цэцэд хандсанаар бол нэлээн хойшлоод, цаг хугацаа алдаад явчих шиг боллоо. Тэгээд нэг мөр явж байна гэж ойлгож байна. Үүнээс гадна бол ийм хардлага, сэрдлэг байна. Тухайлбал нөгөө шүүх, шүүгч, гишүүд маань хуралдаад шүүгч нар маань хуралдаад өөрсдийнхөө 5 хүнийг Сахилгын шүүхийн ерөнхий зөвлөлд сонгогдсон сураг байна. Тэр зүйл маань яг хууль номынхоо дагуу явж чадсан уу, ямар байгаа бол. Энэ дээр Хууль зүйн байнгын хороо хяналтаа тавьж чадсан уу? Бид нар хуулийн хэрэгжилтэд хяналт тавих ёстой л ийм л улсууд л даа. Энэ нэг дэх асуудал.

Хоёр дахь асуудал. Нэг нам үнэмлэхүй олонх болчихсон. Тэгээд гадна, дотнын шүүмжлэл байгаа л даа. Ерөөсөө хуучин бол ерөнхийлөгчийн институц юм уу, нэг хүнээс хамааралтай ийм шүүх ажиллаад байна гэдэг шүүмжлэл явж байсан. Одоо бол нэг намаас хамааралтай Шүүхийн ерөнхий зөвлөл, Шүүхийн сахилгын хороо бий болчхов уу? Яачхав гэсэн ийм юм явж байна. Тэгээд энэ сонгон шалгаруулалт маань хэдэн хүн яаж орж ирэх юм. Ямар журмаар. Зарим нэг хүн оруулж ирж байгаа хүмүүс бас янз бүрийн хэл аманд холбогдсон, хэл аманд гэдгээс гадна бол хуулийн байгууллага дээр шалгагдаж байгаа ийм хүмүүсийг хүртэл оруулаад ирчихсэн ийм сураг байна л даа. Энэ дээр та юу хэлэх вэ?

**С.Бямбацогт:** Ганбат гишүүний асуултад хариулъя. Шүүхийн тухай хуулийг бид нар 1 сард баталсан. Түүнтэй холбоотой хууль дээр заасны дагуу шүүхийн ерөнхий зөвлөлийн шүүгч 5 гишүүн, шүүхийн сахилгын хорооны шүүгч 4 гишүүний асуудлыг бол нийт шүүгчид чуулган хийж дотроосоо сонгоно гэж хуульд заасан. Тэр хуульд тэгж заасны дагуу бол нийт шүүгчдийн чуулган саяхан болж өнгөрөөд шүүгч, шүүх хэргийн зөвлөлийн 5 гишүүн, мөн шүүхийн ерөнхий зөвлөлийн шүүгч бус сахилгын хорооны шүүгч 4 гишүүнийхээ сонгон шалгаруулах, сонгох чуулганаа хийж зохион байгуулсан байна лээ.

Шүүхийн тухай хуульд заасны дагуу шүүх маань бие даасан байх, шүүгч нар хараат бус байх гэж заасан үүний дагуу бол Улсын Их Хурал болон холбогдох байгууллагууд үндсэндээ шүүгч нарын өөрсдийн сонгон шалгаруулах үйл ажиллагаанд бол ямар нэгэн байдлаар дотоодод бас оролцох бололцоо, боломж хуулиар хаагдсан. Тийм учраас Улсын Их Хурал болон Улсын Их Хурлын Хууль зүйн байнгын хороо нийт шүүгчийн чуулганд мөн сонгон шалгаруулах үйл ажиллагаанд бол ямар нэгэн байдлаар оролцоогүй. Энэ бол цэвэр шүүгч нар нийт чуулганаараа 519 шүүгч өөрсдөө шийдсэн гэдгийг нэгдүгээрт хэлье.

Хоёрдугаарт. Улсын Их Хурлаас Шүүхийн ерөнхий зөвлөлийн шүүгч бус 5 гишүүн, шүүхийн сахилгын хорооны шүүгч бус 5 гишүүнийг сонгон шалгаруулах ажлыг сая та бүхэнд бас танилцууллаа. Энэ сонгон шалгаруулалтад бол аль болох хэн нэгнээс хараат бус байх зарчмыг баримталсан. Урьд нь бол ШЕЗ-ийн ерөнхийлөгч томилдог ШЕЗ-ийн гишүүд нь шүүгч нарыг сонгон шалгаруулдаг, эргүүлээд шүүгч нарыг нь буцаагаад ерөнхийлөгч томилдог. Өөрөөр хэлэх юм бол үндсэндээ бол бүх зүйл хэт субьектив хүнээс хамааралтай байна гэдэг асуудал яригддаг байсан бол үүнээс сэргийлж үндсэндээ Шүүхийн ерөнхий зөвлөлийн шүүгч бус гишүүд, Шүүхийн сахилгын хорооны шүүгч бус гишүүдийг сонгон шалгаруулах ажлыг хөндлөнгийн, хараат бус Улсын Их Хурал дахь цөөнхийн төлөөллөөс оролцуулж, олонхын төлөөллийг оролцуулж, Ерөнхийлөгч болон Засгийн газрын төлөөлөл, мөн Өмгөөлөгчдийн холбоо, Хуульчдын холбоо гэх хараат бус байгууллагуудыг оролцуулж сонгон шалгаруулалтыг хийсэн. Тэгээд сонгон шалгаруулалтад бол бид Улсын Их Хурлын Хууль зүйн байнгын хороо 7 хүртэл гишүүн, сахилгын хорооны 7 хүртэл гишүүнийг оруулж ирэх хуультай. Гэтэл энэ дээр бол шүүхийн ерөнхий зөвлөлөөс 6, шүүхийн сахилга хорооны 5 нэр дэвшигчид олонхын санал авсан байгаа. Олонхын санал аваагүй нэр дэвшигчийг бид нар оруулж ирээгүй. Ямар нэгэн байдлаар хараат бус явсан байх гэдэгт бол эргэлзэхгүй байна гэдгээ бас танд хэлье. Баярлалаа.

Сүхбаатар гишүүн асуултаа асууя.

**Ж.Сүхбаатар:** Яг саяны Ганбат гишүүний хэлж байгаатай л би холбогдуулж хэлэх гэж байгаа юм. Энэ удаагийн шүүхийн ерөнхий зөвлөл, Шүүхийн сахилгын хорооны шүүгч бус гишүүдийг хийх энэ томилгооны сонсголыг угтуулж 11 сарын 16 гэхээр өнөөдөр энэнээс хойш гэхэд үндсэндээ дахиад 3 долоо хоногийн хугацаа байгаа байхгүй юу. Тэгэхээр сөрөг хүчин маань ялангуяа цөөнх маань би бол бүр энийг сайн шалгаасай гэж бодоод байгаа юм. Энэ хүмүүсийг. Нийгэм бас шалгаасай гэж бодоод байгаа юм. Одоо энэ Бямбацогт даргад бид нар 3 дахь заалтаар нийтэд сайн мэдээлэл гэж энийг бүр сайн мэдээлээрэй. Хашилтад хэлбэл 9 эрүү гэдэг шиг шүүхийн ерөнхий зөвлөл, шүүхийн сахилын хорооны араас гаслаад шүүмжлээд бухимдаад суух бол биш шүү. Энэ сонсгол бий болгож байгаа чинь өөрөө боломж олгож байгаа бүх талуудад өөрийгөө тайлбарлах, таниулах, шүүмжлүүлэх бас дээр нь болж бүтэхгүй хүмүүсийг бид нар хасах, оруулахгүй байх ийм нөхцөлийг бүрдүүлж байгаа механизм шүү дээ. Энэ механизмыг бол бид нар ардчиллын хүрээнд, ардчилсан механизмын хүрээнд, энийг олгож байгаа учраас иргэний нийгэм, Улсын Их Хурал дотор байгаа гишүүд, тэгээд тэр холбогдох бусад этгээд энэ дээр бол оролцоо сайтай байх ёстой шүү.3 долоо хоногийн хугацаа бидэнд дахиад байна. Тэгээд томилгооны сонсголын үеэр ч бас том юмнууд явагдана. Бид Улсын Их Хурлын Хяналт шалгалтын тухай хуулийг ярьж байна. Манай нийгэмд бол хяналт шалгалт гэдэг чинь өөрөө ийм механизмаар явж энэ чинь шүүлтүүр шүү дээ. Олон давхар шүүх зорилготой байгаа. Үнэхээр болж бүтэхгүй байгаа хүмүүс тэр дотор нь байгаа бол тэрийг нь гаргаж тавих хэрэгтэй. Тэр хүмүүс нь тэр мэдээд байгаа улсууд нь тэр юмаа ярих хэрэгтэй. Ингээд л энийг хамтраад хэдүүлээ зохион байгуулах ёстой. Ер нь бол миний хувьд бол энэ сонгон шалгаруулж байгаа механизмын хувьд бол байж болох хэмжээнд л аль болохоор бид хуульдаа хийсэн. Тэгээд энд ажлын хэсэгт орсон улсууддаа итгэж найдаж байна. Мэдээж эхнээсээ зарим хүмүүс шүүмжлэлээ ирүүлж байна л даа. Би ч гэсэн Шүүхийн сахилгын хорооны гишүүд, шүүгч бус гишүүдийн юмыг харахад бол юм хэлмээр, дотроо бодмоор юмнууд бол байж л байна. Гэлээ гээд бусдыгаа сонсъё. Одоо бид нарын санаа бодол бол яах вэ томилгооны сонсголын үеэр гарна. Бидний санаа бодлоос илүү холбогдох бусад талууд үүнтэй холбоотой, хамааралтай, сонирхолтой байгаад тэр хүмүүс маань энд оролцоосой. Тэд юм хэлээсэй билээ гэж бодоод байгаа байхгүй юу дээр шийдвэр гаргах гэж байгаа хувьд бол бид нар тунгааж байгаад, бодож байгаад заавал бүгдийг нь томилох албагүй шүү дээ. Бидэнд бол эрх нь бий, хамгийн гол нь чансаатай л хийгдэх ёстой. Ийм л юмыг Байнгын хорооны даргад ч гэсэн хэлэхэд сайн зарлаарай, сайн мэдээллээрээ. Бэлтгэл ажил хангана гэдэг чинь гол нь тэр. Тэгээд Ганбат гишүүн хэлж байна…/минут дуусав/

**С.Бямбацогт:** За баярлалаа. Томилгооны сонсгол хийх журам бас баталчихсан байгаа. Тэгэхээр томилгооны сонсгол хийхдээ бид нар сая ярьсан. Үндсэндээ хориод хоногийн хугацаанд олон нийтэд маш сайн мэдээлнэ, журам дээр сурталчилгаа хийгдэнэ, холбоотой мэдээллүүдийг цуглуулна. Мөн саяын бид тогтоол дотор оруулсан ажиглагч нарыг оролцуулна. Ажиглагч нар дотор дэмжсэн, дэмжээгүй хэвлэл мэдээлэл гээд олон төлөөлөл оролцох бололцоотой. Тэд нар бас асуултаа асууна, ийм процессоор олон шалгуур давна. Ажлын хэсгээс оруулж ирж байгаа асуудал бол дөнгөж эхний даваа. Энэ дээр чинь Байнгын хорооны даваа байна, дараа нь Их Хурлын даваа байна. Урд нь бол үндсэндээ хэдхэн дарга нар хоорондоо ярьж байгаад л гэв гэнэтхэн оруулж ирээд л хэнд ч мэдэгдэхгүй шууд оруулж ирээд томилоод явчихдаг байсан бол одоо үндсэндээ энэ бол бүтэн хагас жилийн процесс, маш олон даваагаар давж байж энэ хүмүүс томилогдох учраас саяны Ганбат гишүүний болгоомжилж байгаа болгоомжил, Сүхбаатар гишүүний ярьж байгаа асуудлууд бол олон даваа давж байж энэ хүмүүс томилогдоно. Тийм болохоор олон шүүлтүүр хангаж байж, үнэхээр гарцаа байхгүй хүлээн зөвшөөрөгдсөн хүмүүс томилогдох байх гэдэг дээр бид анхаарч томилгооны сонсголыг зохион байгуулах тал дээр анхаарч ажиллая. Мөнх-Оргил гишүүн асуултаа асууя.

**Ц.Мөнх-Оргил:** Баярлалаа Бямбацогт даргатай ажлын хэсгийнхэнд. Нэлээн их ажил болж байж энэ 11 хүнийг оруулж ирж байгаа юм байна. Тэгээд энэ оруулж ирж байгаа хүмүүсийн тухай одоохондоо надад хэлэх зүйл алга. Нэг нэгээр нь ярихлаар нь сонсгол хийхлээр нь тэр үед нь саналаа хэлье. Би зүгээр ийм 2 юм хэлэх гэсэн юм.

Нэгдүгээрт. Шүүхийн ерөнхий зөвлөлийн 6 хүний чинь 5 нь эмэгтэй байх юм. Нөгөө жендерийн тэгш бус байдал чинь нөгөө талаараа эргээд ороод ирэх юм Бямбацогт дарга аа. Жендерийн тэгш байдал бид нар яриад л байдаг. Тэгээд 6 хүний чинь 5 нь эмэгтэй болоод ороод ирэх юм байна шүү дээ. Нэр дэвшигч чинь бараг 50, 50 хувьтай шахуу байсан. Жендерийн тэгш байдал гэдэг чинь заавал эмэгтэйчүүдийг ялгаварлан гадуурхах тухай асуудал байхгүй шүү дээ. Энэ чинь эрэгтэйчүүдийг бас ялгаварлан гадуурхах асуудлыг энд тусгаж байгаа шүү дээ. Энийг бодолцмоор байх юм.

Хоёрдугаарт. Томилгооны сонсголыг 2 өдөр дамнаж хийх саналтай байна. 16-ны өдөр жишээ нь Ерөнхий зөвлөлд нэр дэвшигчдийг, 17-ны өдөр нь Сахилгын хорооны нэр дэвшигчдийг. Яагаад гэвэл энэ 11 хүнийг чинь ярина гэдэг чинь, эхний хэдийг нь ярьж байтал сүүлдээ ядраад. Тэгээд дараагийн хэд нь бол замхраад дуусах тал руугаа орох байх. Тэгэхээр 2 байгууллагыг тус тусад нь хиймээр байна.

Гуравдугаарт.Томилгооны сонсголд оролцох ажиглагчийн тоог 10 хүртэл байхаар тогтоож байгааг би бага байна гэж харж байна. Энийгээ жаахан нэмье. Ер нь бол 50 хүртэл ажиглагч байж л байг л даа. Хэвлэл мэдээллээр угаасаа энэ чинь нээлттэй явах юм чинь. Ажиглагчдаа оруулъя. Ажиглагчдад санал бодлоо хэлэх бололцоог нь олгоё. Тэгэхээр би энэ ажиглагчдын тоог нэмэх саналтай байгаа шүү, дарга аа, за баярлалаа.

**С.Бямбацогт:** Ажлын хэсгийн гишүүд маань нууцаар санал хурааж байгаа хэн нэгэн хөндлөнгөөс нөлөөлөх бололцоо боломж байхгүй. Тийм болохоор жендер дээр бид нар эрэгтэй, эмэгтэй хүмүүсийг тэнцүү гаргачихъя гэдэг бол боломжгүй юм байна лээ. Аягүй хэцүү. Тэрийг та бүхэн зөв ойлгоорой. Ер нь цаашдаа хуульдаа тодорхой тогтоож өгөхгүй бол 100 хувь эрэгтэй хүмүүс томилогдох бололцоотой, 100 хувийн эмэгтэй хүмүүс ч гарч ирэх бололцоотой юм байна лээ. Энэ бол зохицуулж чадаагүй зохицуулалт. Дараагийн асуудал нь тэр 2 өдөр хийх талаар 2 дахь, 3 дахь өдөр 1 өдөр нь Шүүхийн ерөнхий зөвлөлийн томилгооны сонсгол 2 дахь, 3 дахь өдөр дамнуулаад хийхээр ажлын алба бэлдчих. Тэгээд дараад нь 50 хүртэл гэдэг чинь арай их биш үү. 20 хүртэл гэхгүй юу. Арай л аймар байна. Зарчмын зөрүүтэй санал бэлдчихээрэй манайхан. Энхбаяр гишүүн асуулт асууя.

**Б.Энхбаяр:** За баярлалаа. Тэгэхээр Шүүхийн тухай хууль батлагдаад 3 сарын 1-ээс хэрэгжиж эхэлснээс хойш Үндсэн хуулийн цэцийн босгыг бас нэлээн хаваржин намаржин асуудал болоод Цэцийн босгоод аваад, ажлын хэсэг бас нэлээн богино хугацаанд шахуу хугацаанд ажиллаад, одоо сонсгол орж ирж байгаа юм. Би энэ олон нийтэд хандаж бас нэг зүйлийг хэлмээр байгаа юм. Энэ өдөрт нь энэ Их Хурлынхан юу их уддаг юм, ямар их уддаг юм гэж байж бас магадгүй шүү. Шүүхийн хууль дээр ер нь өдөрт нь маналзуулдаг байсныг нь харин зориуд болиулаад, Жишээлбэл нээлттэй сонсголыг 14-өөс доошгүй хоногийн дараа хийнэ гээд зориуд хууль дээр нь бичиж өгсний утга бол сая Бямбацогт дарга хэлж байна. Нөгөө хэдхэн дарга ярьж байгаад л олон нийт битгий хэ, Их Хурлын гишүүд нь ч мэдээгүй. Нэг хүний нэр орж ирээд л ёсчлоод л гаргадаг энэ юмыг л больё гэж байгаа байхгүй юу.

Өөрөөр хэлбэл одоо энэ гараад ирчихсэн 11 хүн байна гэж байна шүү дээ. Нэр дэвшигч. Энэ горилогчдыг олон нийтэд танилцуулж байгаа юм. Тийм учраас би иргэддээ хандаж шууд хэлж байгаа юм. Та бүхэн сайхан танилцаарай, санал, хүсэлт хүмүүсийн талаар асуумаар асуулт байвал хэлээрэй. Их Хурлын гишүүдэд. Миний хувьд бол цахим хаягаар л их ирүүлээд байгаа юм. Ийм хүн байгаа, наадах чинь ийм хүн байгаа гээд. Тэгээд тийм юмнуудаа их ирүүлээрэй. Тэгвэл энэ илүү их олон нийтийн оролцоог хангасан нээлттэй бидний нөгөө хүсээд, зориод байгаа тэр утга агуулга руу илүү их сайн чиглэх байх.

Тэгээд 2 өдөр хийх сая Мөнх-Оргил даргын хэлж байгаа саналыг бол дэмжиж байна. 50 арай сэрүүдэх байх. 50 ажиглагч чинь хууль дээр юу гээд биччихсэн гэхээр ажиглагч чинь Их Хурлын гишүүдтэй адилхан эрх эдлэх байхгүй юу. Санал өгөхөөс бусад бүх эрхийг эдлэх гээд байгаа юм. Нэг нэр дэвшигчдээс бүр асуулт асуух хэрэгтэй. Үгээ хэлэх хэрэгтэй. Тэгээд 50 хүн үг хэлнэ гэвэл бид нар чинь бараг 7 хоног хуралдаад ч барахгүй юм болох байх. Тийм учраас иргэд бас энэ ажиглагчдын тоог хэд байх юм 10 арай бага байна гэвэл хэд байх юм. Манай Байнгын хорооны гишүүд яриад шийдэх байх. Би бол тэр жендер дээр харин Мөнх-Оргил гишүүнтэй санал нийлэхгүй байна. Шүүхийн ерөнхий зөвлөлийн 6 хүний 5 нь эмэгтэй байна гэдэг бол би нэг их муу үзүүлэлт биш байх гэж бодож байна. Энэ эмэгтэйчүүд цөн түрж гарч ирж байгаагийн харин нотолгоо юм биш үү гэж. Би бол харин нотлоод байгаа юм. Заавал тэр хүйсээрээ яадаг биш. Ер нь үнэхээр мэдлэг ур чадвар, туршлага юмаараа үнэхээр цөн түрээд гарч ирж байгаагийн бодитой илэрхийлэл болж байна.

**С.Бямбацогт:** Энхбаяр гишүүн санал хэлчихлээ. Раднаасэд гишүүн асуулт асууя.

**Ш.Раднаасэд:**  Би нэг юм яриадах уу. Энэ шалгаруулалт дууслаа гээд энэ гишүүд рүү мэдээж очсон байх. Манай өрөө рүү ч шуудангаар ирж байна. Ийм, ийм хэрэгт холбогдсон ийм ийм хүмүүс гээд. Тэрийг чинь яг тэр ийм нөхцөл байдал, юмыг нь бичсэн юмыг харахад бол тодорхой шийдвэрүүд хавсаргасан. Бүр гэм буруутай гэдэг нь бол шүүх, шүүгчээс тогтоогдчихсон юм хүртэл гаргаж ирүүлчихсэн байгаа байхгүй юу. Тэгээд энэ хүний хүмүүсийг чинь энэ сонгон шалгаруулалтад оруулах юм уу, оруулахгүй юм уу. Энэ хараат бус байдлаар шалгаруулсан комисс чинь дутуу ажиллачихсан гэсэн үг үү? Эсвэл энэ хүмүүсийг гүтгээд юм ирээд байна гэсэн үг үү? Энийг чинь бид нар өөр дээрээ хадгалаад авах уу, эсвэл буцаагаад энэ комисст нь өгөх үү? Ийм ойлгомжгүй байдал үүсэж байна. Нэг талдаа зөв байх. 14 хоногийн хугацаанд олон нийтэд сайн мэдээлээд, зөв бурууг нь ялгаа тунгаагаад гаргаад ирнэ гэдэг. Тэр хүмүүс ч гэсэн бас энэ байж болохгүй хүн гээд шударга ёсны төлөө бичиг цаас өгөөд байна шүү дээ. Тэрийг нь энэ Байнгын хороо яах юм гэдэг нэг тийм л ойлгомжгүй асуудал үлдчихсэн. Энэ ажиглагчийн тоог бол аль болохоор олон байлгана. Энэ дээр бол хязгаар тавиад ч хэрэггүй байх. Ер нь олон байж байж тэр дундаас энэ нийгэм ч тэр, Байнгын хорооны гишүүд ч тэр, Их Хурлын гишүүн ч тэр тодорхой ойлголтууд авна. Энийг чинь яг хэн нь хэн бэ гэдгийг хэн ч мэдэхгүй шүү дээ. Өнөөдөр өгсөн бичиг цаас бүрдүүлж өгсөн материалын хүрээнд сонгон шалгаруулалт хийчхэж байгаа та бүхэн. Тэгээд урьд өмнөх дээр үеийнх шиг 3 үеийн намтар гэдэг юмыг нь авдаг тийм юм байхгүй. Энэ бол анх удаа хийгдэж байгаа. Тэгээд энд бол нэлээн хатуу гараар шүүгдэж ордог юм шүү гэж баргийн хүн бодож нэг хэсэг нь ерөөсөө би энэ рүү бол тэнцэхгүй юм байна гэдгээ бараг ойлгож авахгүй бол дараа дараагийн шатанд энэ чинь 30, 40-өөрөө өгч байгаа бол дараагийн шат нь наадах чинь 40, 50-иараа өгнө энэ орчихсон байгаа юм чинь би оролгүй яадаг юм гээд ингээд тоо нь бүр талийж өгнө. Тэгэхээр энэ ажиглагчийн тоон дээр бол би бүр 10 гэж тавихгүйгээр хязгааргүй тавьчих. Мэдээж энд нэг 100, 100-аараа хүн ирэхгүй нь ойлгомжтой. Ирж л байвал сайн, тодорхой журамтай дэгтэй явах юм чинь тэр асуултад нь хариулаад л явна биз. Тэндээс бид нар нэг өнгөө зөв харчих юм болов уу л гэж харж байгаа юм. За миний санал бол ийм байна.

**С.Бямбацогт:** Бид нар нэр дэвшүүлэх, сонгон шалгаруулах ажиллагаа явуулахдаа, нэр дэвшигчийг маягтын дагуу нэлээн олон асуулттай, асуулгадаа бөглөж өгөх маягтын дагуу бөглүүлж авсан. Материалуудыг нь. Тэр дээр үнэн зөв бөглөх үүргээ бол нэр дэвшигч маань өөрсдөө хүлээж байгаа. Хэрвээ худлаа буруу үглэсэн бол түүнийхээ хариуцлагыг хүлээнэ. Энэ дагуу бид нар бас зөвхөн тэдний бөглөж өгснийг өөрсдөө нотол гэдгээс гадна манай ажлын хэсгийн гишүүд, нэр дэвшигч тус бүрийг илтгэгч гишүүд хариуцаж ажилласан. Ингэж ажиллахдаа бас үнэн байна уу, худлаа байна уу, зөв байна уу, буруу байна уу, хуулийн дагуу байна уу, хууль зөрчсөн байна уу гэдгээ нягталсан. Хэрвээ үнэхээр хууль зөрчсөн, шалгуур хангаагүй нэр дэвшигчийг шалгуур хангасан байдлаар танилцуулсан байх юм бол манай илтгэгч гишүүд маань бас тодорхой хэмжээний, хариуцсан илтгэгчид нь байж байгаа. Ажилдаа хэр зэрэг хандсан хандлага нь харагдах байх. Түүнээс гадна бол Цагдаагийн ерөнхий газраас ял шийтгэл эдэлж байсан эсэх тал талаар лавлагаа авсан, мөн холбогдох хууль хяналтын байгууллагуудаас ирсэн гомдлуудтай холбоотой бас тодорхой мэдээллүүд цуглуулж ажилласан. Энэ хүрээндээ үндсэндээ бол ямар нэгэн байдлаар ял шийтгэл эдэлж байгаагүй гэсэн л хуулийн хүрээнд ийм байдлаар сонгон шалгаруулалтыг бид хийсэн. Мэдээж үнэхээр асуудалтай байх юм бол тэр нэр дэвшигчийг хийх томилгооны сонсголын явцад бүх баримтууд нотлогдох. Үүний дараа бол Хууль зүйн байнгын хороо дээр болон чуулган дээр тэр хүмүүс гээгдээд хоцрох боломж нь нээлттэй байж байгаа. Энэ оруулж байгаа хүмүүс бүгдээрээ томилогдоод олонхын санал авна гэдгийг бас мэдэхгүй. Тийм болохоор үндсэндээ бол тэнд тийм боломжууд байж байгаа болохоор тэр үед бас яригдах байх гэж бодож байна. Гишүүд асуулт асууж, хариулт авч дууслаа. Тогтоолын төсөлтэй холбогдуулж гишүүд үг хэлж дууслаа. Тогтоолын төсөл дээр сая бас гишүүдийн саналыг оруулаад дахиж унших уу. 2021 оны 11 дүгээр сарын 15, 16-ны өдөр зохион байгуулахаар тогтоосугай гээд 2 өдөр явуулъя.

Байнгын хорооны гишүүд маань энэ сонсголдоо идэвхтэй оролцъё. 2 өдөр явуулахаар тогтоолд оруулж байна. Томилгооны сонсголд оролцох ажиглагчийн тоог 20 хүртэл байхаар тогтооё. 20 хүртэл, 15 хүртэл байх уу? за 15 хүртэл байхаар тогтооё. Тогтоолын төслийг баталъя гэсэн томьёоллоор санал хураалт явуулъя. Санал хураалтад 13 гишүүн оролцож, 9 гишүүн буюу 69.2 хувийн саналаар энэ санал дэмжигдлээ.

Дараагийн асуудалд оръё. Нямбаатар гишүүн горимын санал гаргах уу. Нямбаатар гишүүн горимын санал гаргая.

**Х.Нямбаатар:** Өнөөдрийн хэлэлцэх асуудлын дараалалд энэ Шүүхийн шийдвэр гүйцэтгэх тухай хуульд нэмэлт, өөрчлөлт оруулах тухай хуулийн төслийг хэлэлцэх асуудлын дараалалд оруулъя гэсэн ийм горимын саналыг гаргаж байна.

**С.Бямбацогт:** Энэ хуулийг бас Шүүхийн шийдвэр гүйцэтгэх байгууллагын 100 жилийн ой болохоос өмнө батлаад өгчихвөл бас зөв юм болов уу гэж бодоод ер нь яаралтай хэлэлцчихье гэсэн асуудал яригдсан. Нэмэгдэл, хөдөө, орон нутгийн шүүхийн шийдвэр гүйцэтгэгч нарын нэмэгдэл. Нямбаатар гишүүний горимын саналыг дэмжье гэсэн томьёоллоор санал хураалт явуулъя. Санал хураалт 61.5 хувийн саналаар энэ саналыг дэмжигдлээ.

Горимын санал дэмжигдсэн тул **Шүүхийн шийдвэр гүйцэтгэх тухай хуульд нэмэлт, өөрчлөлт оруулах хуулийн төслийн анхны хэлэлцүүлэг явуулъя**.

Улсын Их Хурлын гишүүн Чинзориг нарын 4 гишүүнээс 2021 оны 5 дугаар сард өргөн мэдүүлсэн, хэлэлцэх эсэх нь шийдэгдсэн, одоо анхны хэлэлцүүлэг хийнэ.

Монгол Улсын Их хурлын чуулганы хуралдааны дэгийн тухай хуулийн 39.10-т “Байнгын хороо хуулийн төслийг зүйл бүрээр хэлэлцэнэ” гэж заасны дагуу хуулийн төслийг зүйл бүрээр хэлэлцье. Шүүхийн шийдвэр гүйцэтгэх тухай хуульд нэмэлт, өөрчлөлт оруулах тухай хуулийн төслийн 1 дүгээр зүйлтэй холбогдуулан асуух асуултаа гишүүд нэрсээ өгнө үү? Алга байна. Ажлын хэсгийн бэлтгэсэн зарчмын зөрүүтэй саналаар санал хураалт явуулъя. Сүхбаатар гишүүний саналаар ажлын хэсэг биш, Сүхбаатар гишүүний саналаар төслийн 1 дүгээр зүйлийн 288 дугаар зүйлийн “288.5” дахь хэсэг гэснийг хасаж, 288.5 дахь хэсгийн “тасралтгүй” гэсний дараа “5 болон түүнээс дээш жил” гэж “албан хаагчид” гэсний дараа “5 жил тутамд” гэж тус тус нэмж, “урамшлыг 5 жил тутам” гэснийг “урамшууллыг” гэж “мөнгөн урамшуулал олгох” гэсний “урамшуулал олгох” гэж тус тус өөрчлөх. Санал гаргасан Улсын Их Хурлын гишүүн Сүхбаатар. Дэмжье гэсэн томьёоллоор санал хураалт явуулъя. Санал хураалт. Санал хураалт 53.8 хувийн саналаар энэ санал дэмжигдлээ. Хуулийн төслийн 2 дугаар зүйлтэй холбогдуулан асуулт асуух гишүүд байна уу? Алга байна. Санал байхгүй. Гишүүдээс гаргасан санал байхгүй байна. Ажлын хэсэг гарсан санал алга байна. Шүүхийн шийдвэр гүйцэтгэх тухай хуульд нэмэлт оруулах тухай хуулийн төслийг зүйл бүрээр нь хэлэлцэж дууслаа. Шүүхийн шийдвэр гүйцэтгэх тухай хуульд нэмэлт оруулах хуулийн төслийн анхны хэлэлцүүлэг хийж дууслаа. Хуулийн төслийн анхны хэлэлцүүлэг явуулсан талаарх Байнгын хорооны санал дүгнэлтийг чуулганы нэгдсэн хуралдаанд улсын их хурлын гишүүн Сүхбаатар гишүүн танилцуулъя. Санал гаргасан гишүүн. Байнгын хорооны хуралдаанаар хэлэлцэх асуудал дуусаж байгаа. Тэгээд Байнгын хорооны хуралдаандаа идэвхтэй оролцсон гишүүддээ баярлалаа. Өглөө 9 цагаас орой 16 цаг хүртэл тасралтгүй 8 цаг хуралдлаа. Баярлалаа та бүхэндээ.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ Э.СУВД-ЭРДЭНЭ